
MORA. 

Pravnik se Željko Iličić probudio, jer je preko u 
kuhinji nešto palo, lupilo i razbilo se. Gazdarica je 
jeknula, ali nije grdila ni opsovala: bit će, da se su¬ 
više rastužila zbog štete. 

Iličića su zebli vršci pluća, kako je bilo studeno 
u njegovoj neloženoj sobi. Povukao je pokrivač sa¬ 
svim visoko. Rub je jorgana vonjao po prašini. 
Vani su po cementnom podu zveckale rbine, što ih 
je gazdarica mela i. zgrtala na komad lima, da ih 
baci u smeće. 

Strop je sobe bio danas nekako jače osvijetljen 
nego obično, i na njemu se vidjelo više mrlja i niti 
paučine. 

Željko je sjeo u krevetu, ogledao se i zirnuo 
kroz prozor. — Zaista! — Ciglanom se prostirao 
snijeg. 

Iličić nije dobivao gotovo nikakve pošte, zato 
se začudio dopisnici na uglu stola. Tu je kartu sta¬ 
vila gazdarica još sinoć ovamo, ali je on nije za¬ 
pazio. Došao je kući u mraku, pa se svukao i legao 
u tmini. — Što će sjediti u hladnoj sobi? — A u 
svjetiljci valjda nije ni bilo petroleja. 

Digao se s postelje i bosonog i neogrnut ko- 
raknuo k stolu. Na dopisnici je bio naslov: — Po¬ 
štovani N. Iličić, pravnik, Zagreb, Ciglana. — 
Pismo staračko, teško čitljivo i od nepoznate ruke. 
Preokrenuo je kartu i sričući pročitao: 

— Mladi gospodine! Ovime Vam javljam, da je 
Vaša sestra Ljiljana JMčićeva, ovdašnja učiteljka, 

oboljela na upali pluća. Dvori je jedna moja žu- 
pljanka, koja me je dozvala, da je ispovjedim i 
Vama ovo do znanja stavim. 

U Rakitju, dana 21. studenoga 191X. 

Potpis nečitljiv, župnik. 

— Dvadeset i prvi studenoga, a danas je dva¬ 
deset i peti! Dakle je puna četiri dana ta vijest pu¬ 
tovala ono nešto postaja željeznicom i podrugi kilo¬ 
metar pješice? Nikome se nije žurilo! — To je bila 
prva misao mladića, a zatim je pomislio na staroga 
nepoznatog župnika, kako ide selom Rakitjem na 
posljednji pohod bolesnici. Pred njim koraca zvonar 
i zvecka zvoncem. Zvecka, zvecka i to zveckanje 
gruša krv i sustavlja dah. Prestrašeni pogledi pitaju: 
— Tko umire? — Netko odgovara šaptom: — Mlada 
gospodična. — I svatko se spušta na koljena pred 
Tajnom. 1 

U Iličićevim je ušima zvečalo još ono zveckanje 
krhotina po cementnom podu. Zadrhtao je od stu¬ 
deni onako neodjeven. Požurio se, da se umije i 
odjene, ali tek što je uronio ruke u ledenu vodu, 
osjeti, da se netko približio vratima njegove sobe. 
Željko se pritajio. Upro je pogled u zatvorena vrata 
i slušao ne dižući ruku iz vode. — Ništa! — Ipak je 
jasno osjećao, da iza onih smeđih, tankih dasaka 
mora stajati netko. Nego i taj se pred vratima pri¬ 
tajio pa osluškuje. 

' — Tko je? — upita Iličić, a glas mu je mukao i 
dubok. Njegove ruke u ledenoj vodi čine mu se kao 
ruke mrtvaca. — Tko je pred mojim vratima? 

— Oprostite, — javi se gotovo plačljivo gazda¬ 
rica — jeste li našli kartu na stolu? 

— Da! 

Željko prinese dlanovima nešto vode na oči i 
obraze, te opipa jagodicama prstiju, kako mu je čelo 
vruće. 

Starica jednako stoji pred zaključanim vratima. 
Zastenjala je. I mladić pomisli, da ona drži u ruci 
brzojav i da mu se to ne usuđuje naprečac reći. 


— Vi imate zle vijesti o mojoj sestri Ljiljani? 
— lane Željko. A starica uzvrati: 

— Zle slutnje! 

— Kako? 

— Ogledalo sam razbila, a to sluti na zlo... 

— A brzojava ili pisma iz Rakitja nemate? 

— Nemam. 


— Moram pohoditi sestru! — odluči Iličić i reče 
to glasno. Ali nije zapravo bila bratska ljubav, što 
ga je obuzela. Ne. U Iličića »nije bilo razvijeno rod- 
binsko čuvstvo« ... Roditelji su im živjeli rastavlje¬ 
no, a oni su rasli po internatima i tuđim kućama. 
K ocu su i majci dolazili rijetko. Otac pred djecom 
nije nigda spominjao matere, dok je ona po neko¬ 
liko puta rekla kao za ispriku: — Oh, taj je Iličić 
bio nesnosan fantast. Ne ćete ni pojmiti. On bi 
čitao roman i u najljepšem prizoru bacio knjigu 
kroz prozor od jada, pa vikao na me: — Prokleta! 
— jer nijesam onakva, kao ova ili ona u romanu. 
Velim vam: nesnosan fantast!... Braća Željko i 
Ljiljana nijesu se također sastajali često. Čestitali 
bi si o svecima i o imendanu i bili međusobno tuđi. 

Nego Željka je obuzela ona općenita samilost i 
bol nad patnjom, bolešću i umiranjem: 

— Morala bi cvasti od zdravlja, bujati od mlado¬ 
sti, kliktati od punoće života, a ona u devetnaestoj 
godini umire. Možda je već i umrla. Valjda... si¬ 
gurno je mrtva. 

I opet pomisli Željko na staroga nepoznatoga 
župnika u Rakitju, kako pjeva: — Circumdederunt 
me gemitus et mortis dolores ... 

A Željko se praznovjerno bojao te nadgrobne 
tužaljke, to jest upravo njezine melodije. Jednom 
je za školu crtao neku zemljopisnu kartu, i sam ne 
zna kako, počeo fićukati — Circumdederunt me ... 
A toga dana poslije podne, kod kupanja u Savi, uto¬ 
pio mu se pred očima njegov školski drug, s kojim 
je u konviktu spavao krevet uz krevet. Dašto, to je 

bio slučaj! Ali pred godinu i po listao je skripta, da 
vidi, koliko stranica itna »Postupnik« i uza to je 
opet nehotice zagunđao taj kobni napjev. Malo je 
iza toga stigla vijest, da mu je umrla baka, koju je 
on volio više od sviju svojih. 

%^k° v J e sa & nuo glavu i šiju i vlažnim dlanovima 
zapušio uši. U malome mu je mozgu zvučalo zvecka¬ 
nje razbijena zrcala, zvonareva zvonca i Circumde- 
derunt me gemitus et mortis dolores ... 

Počeo je brzo navlačiti na se odijelo i pri tome 
govoriti djetinju molitvu, koju je negda naučio od 
odgojiteljice, dok su još on i Ljiljana imali roditelj¬ 
ski dom i spavali u krevecima s mrežom, a na strani¬ 
cama krevetića bile su sličice žutih i modrih maću¬ 
hica, đurđica i potočnica. 

Bože, Ti si svojom moći i ove me čuvo noći... 

Ljiljana je bila gotovo četiri godine mlađa od 
Zeljka, pa se ipak svagda budila ranije od brata. 
On, bi jedva rasklapao snene vjeđe, a ona je već sta¬ 
jala u krevetu u svojoj dugoj, bijeloj košuljici 
držala se ručicama za mrežu i željeznu prečagu i 
gledala ga dobrim, vlažnim, zelenkastim očima. Kosa 
j°j jo bila pepeljasto plava i smiješno kuštrava. Di¬ 
jete je bilo drago i ako malo svojeglavo; nego ta 
ju je svojeglavost uz tjelesnu slabašnost i krhkost 
činila nekako samostalnijom od ostalih djevojčica. 
Bit će, da je brat onda volio svoju sestru, ali toga 
nije priznavao nikome, ni sebi samom, a još manje 
njoj ... Tek kasnije, kada su ga dali u plemićki 
konvikat, a nju u neki zavod k duvnama u Dubrov¬ 
nik, pa kada se jutrom budio među dječacima čupa¬ 
vim i prljavim, i kada je slušao i gledao njihove 
grube i nepristojne šale i ružne psovke prije skupne 
tac * a se sa čežnjom sjećao svoje male sestre 
Ljiljane. Ali to je bivalo samo u početku; poslije se 
priviknuo na svoj život i zaboravio sestru... A Bog 
zna, je li se ona kadgod sjetila brata? čega se upravo 
i mogla sjetiti iz njihova kratka zajedničkog ži¬ 
vota? ... Njoj nije bilo još ni sedam godina, a njemu 


jedva nešto preko deset, kada su im se otac i mati 
rastali, razorili roditeljski dom i rođenu djecu raz- 
dali u tuđe ruke. 

I ta mala djevojčica Ljiljana postala je velika 
djevojka i učiteljica u Rakitju. Željko je nastojao 
da se dosjeti, je li mu sestra sačuvala one svoje do¬ 
bre, vlažne oči; je li slabašna i nježna, a još uvijek 
mila i čini li je ona mala svojeglavost odrešitijom, 
sigurnijom i samostalnijom među drugaricama i u 
životu? — Bože, kako se njih dvoje, brat i se¬ 
stra, malo poznaju! A sada je Ljiljana umrla, 
sigurno je umrla. 

— Umrla je, umrla! — Tu je jedinu misao po¬ 
navljao mladić svejednako i uzastopce, zaključava¬ 
jući vrata, silazeći niz trošne stube, gazeći Ciglanom 
snijeg, ulazeći u vlak. 

U željeznici ga neka suputnica upitala, kuda pu¬ 
tuje, a on je odgovorio potpuno vjerujući i uvjer¬ 
ljivo, da ide ha pogreb mladoj učiteljici, svojoj se¬ 
stri ... Rekao je to tako, da je suputnica ušutj'ela od 
sućuti. 

Kada je izašao iz vlaka, nije prepoznao ničega. 

Onomadne, a bio je samo jednom kod Ljiljane u 
Rakitju, bilo je sve zeleno. Kućice se krile u voćnja¬ 
cima, a grane se u voćaka kidale od težine voća. 
Sada je sve golo, sipi snijeg suh i sitan kao pijesak, 
a vjetar ga zanosi u oči, usta i uši. Sjetio se, tko bi 
znao rasta, baš toga, kako je onda tlo bilo puno 
šljiva i svinje su ih žderale, ali su u sitosti pijuckale 
meso, hruskale koštice i jele samo jezgru. 

— Da ovakvo svinjče crkava, sigurno bi poslali 
teklića, ekspresno pismo, brzojav po veterinara. Za 
učiteljicu Ljiljanu Iličićevu dostaje obična dopisnica, 
koja putuje četiri dana. 

Iličić je hodao brzo, tek se po kadšto zaustavio i 
okrenuo leđima prema vjetru, da odahne. Kada se 
približio zavoju, s kojega se vidi kuća, gdje stanuje 
Ljiljana, rodila se u njemu slutnja, kako će pred 
ulazom biti sakupljen svijet, koji je došao kropiti 

mrtvika, kako će prozor sestrine sobe biti rastvo¬ 
ren, »da iz mrtva tijela lakše izleti duša« i kako će 
praznovjerna kućna snaša izlijevati kabao vode preko 
puta... 

Potrčao je nekoliko koračaja. Razuvjerio se, ali 
samo na čas, jer se dosjetio, kako su mu sestru već 
odonda mogli i sahraniti i pokopati. 

Mladić je žudio sresti čovjeka, ženu, dijete, da 
ih upita, ali sve je pusto, nigdje nikoga, sva vrata 
zatvorena i zasuta snijegom, svi prozori zaleđeni. 

— Smrt. 

Željko Iličić je upao u kuću, usrnuo kroz vrata 
nadesno u Ljiljaninu sobu. 

Tišina. 

Ljiljana je ležala zaklopljenih očiju na lošem 
krevetu u kutu sobe. 

D i s a 1 a j e! / 

Disala je brzo, nakratko i teško. 

Nikoga nije bilo kraj nje. 

Željko je pristupio postelji i motrio sestru po¬ 
zorno i dugo. 

Tada mu se učini, da bi je mogao pogledom pro¬ 
buditi i smesti, pa je nije više gledao. 

Počeo je motriti sobu. Jednokrilni prosti ormar, 
stolićak s rasklopljenim knjigama, dva stolca. Loše 
okrečene stijene, istrošen pod, kroz koji pro¬ 
viruje ilovača, protruli prozori, što se lose zatvaraju, 
strop od dasaka, iz kojih su poispadale kvrge, pa su 
rupe pozačepili klipićima kukuruza. Svuda ima reški 
i kroz mnoge pukotine duva zima i ulaze bolesti. — 
I kao da odasvud gledaju bezbrojni tuđi besramni 
pogledi! — Vlažno drvlje cvrlji u malenoj limenoj 
peći na dugim tankim nogama, kao u orijaškog 
pauka... Nad krevetom je ovelika loša slika Isusa, 
koji ranjenom rukom drži Svoje krvavo Srce i ve¬ 
likim modrim očima gleda bijedu. 

— Ovamo su te dakle smjestili, siroče — pomisli 
mladić i opet se zagleda u bolesnicu. 


Prozirni su joj obrazi nahukani rumenilom vru¬ 
ćice, pepeljasto plava kosa razasuta po jastuku. 

— Ta učiteljica je tako sićušna i bespomoćna, da 
bi je trebali dići i uzeti na ruke i nosati po sobi kao 
malicu ... Dobro je, da spava! — misli Željko, mudro 
poput kakve stare bakice, ali se najednom prepane: 
— Nije li zar taj san besvjestica? I Ljiljana se možda 
nije još ni prenula iz vrućice, a možda i ne će?... 
Da je zovnem po imenu? Ili da je prihvatim za ruku? 
Prepala bi se, a možda je tek jedva usnula iza boli... 
Da hoće sama samo načas otvoriti oči!... Da slu¬ 
čajno vani nešto zaštropoće, pa da je probudi!... 
Ah, ne! Kakav je to nesmisao! Treba čekati... Ili da 
potražim i upitam nekoga? Pa da! Kako li se nijesam 
odmah dosjetio, da tražim i pitam ukućane? 

Po prstima je Iličić pohitao iz Ljiljanine sobe u 
onu drugu, nalijevo od ulaza. Ušao je hitro, pa na¬ 
prečac, bez pozdrava, zapitao za sestru. 

Ljudi se prepali stranca i nijesu ga prepoznali ni 
razumjeli, što pita. Gledali ga samo, dok se najzad 
nije snašla i oglasila neka baba iz zapećka: 

— Ha? Šta bi? 

— Ja sam brat vaše gospođice, učiteljice Ljiljane 
Iličićeve. Došao sam vidjeti, kako joj je? 

— E, bilo je, da su joj svijeću palili, — prihvati 
piskutljiv muški glas, a žutokosi se mališ vodeno- 
modrih očiju umiješa: 

— Deda je risao kredom zvijezdu na vrata, da 
mora s njezinih prsa ne doleti ovamo k nama! 

— Mora? 

Nad gornjim pragom vratiju bila je zaista nacr¬ 
tana nezgrapna Salamunova zvijezda, kakvu zbog 
nekih čarolija rišu i po stajama i svinjcima. 

— Mora, huda bolest ili vrag bi ga znao što? — 
nastavi piskutljivi starkelja. —Sjelo joj na prsi, pa 
je davilo, da nije mogla cijele noći dahnuti. Nego 
dahće nekako, samo dahće, a suze joj se cijede de¬ 
bele kao grah. 

— Bila bi se otegla, da nije strina Dore, — poče 
ona baba, sto se prva javila, — ali strina Dora nosi 
travice, prelijeva uroke, a sluša i velečasnoga pa 
joj stavlja, da prostite, na prsa, mladi kravlji sir. 
i rudi se strina Dora, kao da bi za žut cekin. 

Misli strina Dora, imat će ona koga gospod¬ 
skog u gradu! — dobacuje starkelja pola lukavo a 
pola u rugu, žmirkajući. 

— A što veli liječnik? Jeste li zovnuli doktora? 
„ , nes trpljivo Željko. — Pita li gospođica 

štogod? Uzima li kakvu hranu? 

■i ~7.^ a .» a p B e ^lijeko, — tumači baba — i po¬ 
pila bi više od sviju nas u kući. 
n , ~ Dobro! Dajte gospođici sve, štogod zaželi. 
Platit ce vam se! Jeste li razumjeli? I recite 
gospođici učiteljici, da je njezin brat bio ovdje i 
da je pozdravlja, i da će sutra opet doći. Sada mi 
se zuri na vlak. Zbogom! 

Mladić je sve to izgovorio resko, naglašujući 
svaku riječ i izašao je brzo, ali ne, što bi mu se žurilo 
na vlak (nije ni znao, kada vlak odlazi), već od g a- 
đ e n j a. Osjećao je, kako bi se posvadio, kako bi 
počeo psovati, režati, da ostane još samo čas među 
ovim Ljiljaninim stanodavcima. 

Kada je izašao, viknuo je glasno, da je neka že¬ 
na, što se žurila preko snijega, zastala misleći da 
njoj govori: 

— Od sviju vas naj čovječni ja je ona vračara, 
strina Dora, kako li se zove, koju bi vi najposlije, 
da se to dandanas smije, spalili na lomači kao vje¬ 
šticu ... jer tjera uroke i more! 


FANTAST. 

Na postaji je Željko Iličić morao vrlo dugo če¬ 
kati. Sjeo je u kut otvorene, drvene čekaonice na 
prljavu, ljepljivu klupu. Ovratnik je podigao, kaba¬ 
nicu zakopčao do posljednjeg puceta, a ruke turio 
duboko u džepove. Sve je unaokolo bilo puno čikova 
i ispljuvanog duhana. Ona dva tri oglasa i vozni red 


bili su zaderani, precrtani i na svakom je krupnim 
slovima bila napisana neka prostota. Uz vrata na 
ogradi bilo je zapisano »Izlaz«. 

— Izlaz u Rakitje, u Ljiljanino Rakitje! »Zašto 
su svi ti »izlazi« u naša sela, mjesta i gradove tako 
odurni?« -— Željko se dosjetio, kako je to jednom 
upitala Ljiljana, kada su se vraćali sa zaselka svoje 
pokojne bake. Ali onda je on bio zaokupljen kupo¬ 
vanjem voznih karata i predavanjem prtljage, pa 
nije zapazio sestrine misli. 

Ljiljana je tada bila odjevena u svijetlomodroj 
haljini bijelo isprutanoj. U onoj istoj, što je tako 
dobro pristajala čitavoj jednoj slici: 

Kod bake na selu. Ranim jutrom. Sestra golo- 
glava, plavokosa, svježa, s knjigom u ruci. A straga 
široko polje sitnih modrih cvjetića rascvjetanog lana. 

Željko je jednom tako zatekao svoju sestru i 
obradovao se toj slici. Boje su bile nježno modre 
i mliječno bijele: Ljiljana, haljina, poljana rascvje¬ 
tanog lana, nebeski svod, drhtave maglice u daljini 
i pahuljasti oblačci razasuti svodom. A jutarnje sunce 
još sasvim blago. I sve tako svijetlo, meko i mlado. 

— Ti si tu? — začudila se sestra digavši oči sa 
štiva. 

— Tako je lijepo ovdje! 

. — Zar ne? I čovjek, mislim, mora biti bolji u toj 
ljepoti. 

I bio je to čas, kada su brat i sestra razgovarali 
mnogo, toplo i bratski, kao nikada do onda... i 
nikad poslije. 

Ljiljane je počela sustezljivo i plaho, a Željko je 
slušao kao da mu priča ulomak iz neke knjige. Onda 
je sestra stala pripovijedati iskrenije i s više pouz¬ 
danja, i brata je to ganulo. Najzad je djevojka go¬ 
vorila otvoreno i zanosno, a mladić je razumijevao, 
shvatao i uzvjerovao. 

Ljiljana je Željku ispovjedila svoju sanju. Pri¬ 
povijedala je, da ona uz svoje predmete za učitelj¬ 
sku školu uči i za gimnazijsku maturu. Radi sama i 

tek pokadšto priupita drugarice, koje imaju instruk¬ 
tore i profesore. Nego to čini kao iz radoznalosti i 
»usput« ,.. jer možda iz svega toga ne će biti ništa, 
pa se nije odala još nikomu... 

— Kako je to lijepo! Kako je to lijepo! — 
saptao je tada brat sestri i bio bi je toga časa polju¬ 
bio u čelo ili u ruku s poštovanja, divljenja i ga¬ 
nuća... Ali odonda su minule dvije pune godine, a 
on hije nigda ništa priupitao, nigda se nije posavje¬ 
tovao s njome, niti se pobrinuo za nju, niti joj po¬ 
mogao. Zaboravio je sestrine sanje. 

On je bio na sveučilištu, na pravu, učio je onaj 
određeni obrok litografiranih skripata, kao i svi 
drugi, ni više ni manje, načinio je prva dva državna 
ispita s dovoljnim i dobrim uspjehom (nigda nije 
bio bolji đak, jer je teško učio, a još teže odgovarao) 
i to je bilo sve. 

A Ljiljana? Ona je svršila učiteljsku školu, dobila 
najbolju svjedodžbu i majka joj je održala dir¬ 
ljiv govor (kao nadgrobni), kako je sretna, što joj 
je dijete o p skrb 1 je no, jer su vremena teška. I 
sada može učiteljica Ljiljana poći u široki svijet, kao 
svoj čovjek. I načinili su molbenicu i posjetu gospo¬ 
dinu školskom nadzorniku i dobili dekret i otpremili 
devetnaestgodišnju djevojčicu u Rakitje, među one 
ljude, u zimu, u bolest, u upalu pluća, pa lijes, po¬ 
klopac, gruda zemlje i križ i amen! 

Željko je bio jako razdražen. Zagrizao je usnicu 
do krvi od jada, što se prepao vlaka, koji je s lomlja¬ 
vom usrnuo u stanicu. Potrčao je iz čekaonice, da 
stigne skočiti na visoku stubu najbližega vagona. A 
netko mu se iz vlaka grohotom nasmijao. 

Sa željeznice je Željko Iličić pošao ravno u pi- 
sarnu svoga oca odvjetnika. Nije mogao odmah 
unići, jer je tu bilo nekoliko klijenata, pa je čekao u 
čekaonici kao sve ostale stranke. Pustio je pače dvo¬ 
jicu pred sebe, da bude posljednji. 


Čekajući tako najednom je primijetio, kako mu 
podrhtava mišičje i klecaju koljena i kako mu jako 
udaraju kucavice u vratu i sljepočicama. Ljutio se 
stoga i sve se više ozlovoljavao. 

Kada je došao na njega red, pokucao je, ali mu 
se otac dugo ne odazva, zato je napokon otvorio 
vrata i ušao bez dopuštenja. 

Stari je advokat digao pogled sa spisa, i kada je 
opazio sina, strogost mu se pretvorila u čuđenje. 
Nije naime bilo Željkovo vrijeme da dođe. Mla¬ 
dić je osjećao, kako otac misli, da je on nešto po¬ 
činio, pa je valjda došao moliti.... moliti novaca. 
Bilo je to neugodno i neprijatno, zato se Željko po¬ 
žurio i rekao suviše brzo, nejasno i gotovo mucajući, 
a preko volje: 

— Dolazim iz Rakitja. Ljiljana je bolesna. 

Otac nije rekao ništa. Možda nije razumio ili 
shvatio, pa je Željko dodao glasnije i ne bez gor¬ 
čine: 

— Teško je oboljela Ljiljana, od upale pluća. 
Bila je ispovjedena ... 

— No, ali kriza je jamačno već prošla? — upitao 
je stari Iličić s mnogo manje zabrinutosti i bojazni, 
no što je Željko očekivao. 

— Prošla je kriza. 

Nasta stanka. Željko nije imao prave volje da 
počne ocu govoriti sve ono, što je odlučio i redom 
smislio. Ipak napokon reče, ali ne onim redom, kako 
je putem složio: 

— Sve to učiteljevanje, to Rakitje i ona sredina 
... nije to za Ljiljanu! 

— Kako to misliš? 

—- Eto, oče, moja sestra, tvoja kći Ljiljana, suviše 
je još mlada, krhka zdravlja, osjetljiva i slabokrvna. 
A tamo u Rakitju ljudi su nesusretljivi, sebičnjaci. 
Ni jača muška ruka ne bi tamo stvorila ništa. Za 
školu se ne brine nitko. Ni školskoga stana nema. 
Ljiljana stanuje u vlažnoj sobi, gdje iz stotinu rupa 
duva zima. Gadno je tamo. 

Pa neka nastoji, da bude do godine premje¬ 
štena, — mislio je otac advokat. 

Ah šta! Ljiljana je t a 1 e n a t, koji je zakopan 
u onoj zabiti. Ljiljanu bi valjalo dovesti na sveuči¬ 
lište! 

Željko je bio sasvim nezadovoljan. Znao je, da 
su mu riječi suhe i rečenice ukočene, nesklapne i ne- 
špretne. Kada je u vlaku i putem do očeva ureda 
mislio, što će govoriti, sve je smislio drugačije, življe 
čuvstveni je i snažnije. 

— Dragi moj! — dobacio je stari Iličić sasvim 
nebrižno, a osvjedočen o nepogrešivosti svojih ri-, 
ječi: — To su.novotarije. Sve bi ženske sada na uni- 
verzm A eto ni za učiteljicu nije, i to joj je zvanje 
preteško. Hir i afektacija! Ili znaš, što bi značio taj 
sveučilišni studij? Još kojih pet godina slatke dan¬ 
gube i plandovanja; odgoditi nastup službe... to 
je glavno i sve. 

Željko je bio povrijeđen. Nažao mu se dalo. Si¬ 
gurno bi bio ustao i otišao, da je molio za sebe, ali 
radi sestre je otrpio i ponovno pokušao: 

— Svi su naime govorili, svi profesori, da je Lji¬ 
ljana neobično darovita i da bi šteta bila, da ne stu¬ 
dira dalje. 

— Šta profesori! — nadoveza otac. — Oni sve 
to vrlo lako govore i određuju; oni bez velikih skru¬ 
pula i jeftino napunjaju mlađe glave smiješnim mi¬ 
slima. Nadarenost? Osobito nadarenost žena, to ti 
je vrlo problematična stvar... tako bar tvrdi znani 
naučen jak \Veininger, pa nema razloga, da mu ne 
vjerujemo. I još nešto! Tko bi znao do čega će do¬ 
vesti to preveliko žensko studiranje i takmičenje 
žena s muškarcima.,. Međutim, da ne trošimo riječi 
sasvim uzalud, ti znaš, ili bi bar mogao znati, što je 
uglavljeno prigodom rastave. Ja se brinem za tvoj 
odgoj, a za Ljiljanin mati. Moja je tek da plaćam 
alimentaciju, i dalje nemam ni prava ni volje da 
se petljam.. 


Željko je ostajao nepomičan, a otac postao 
većma neustrpljiv, pa je nakon kratkog ćutanja do¬ 
bacio s mnogo zajedljivosti: 

— Bolje bi bilo, da se ti brineš za svoj treći ispit, 
jer je građa velika i teža, a ti nijesi baš tako 
darovit. 

— Znam, — ponizio se Željko. Stislo ga u grlu. 
Obim se rukama prihvatio za sjedalo stolca:^ — 
Znam, da nijesam darovit, i zato mi je upravo žao, 
da se ja provlačim univerzom, jer sam muško, a Lji- 
ljanin talenat da je zakopan u Rakitju. 

— I ti bi na moj račun otkapao talente? — na¬ 
ruga se otac sinu, pa nadovezao dosadno: — Rekoh, 
nemam prava da odlučujem bilo što o kćeri. 

Stari Iličić je pošao k vratima, rastvorio ih, da 
vidi, ima li u predsoblju još koja stranka, i pošao do 
umivaonika. Kada je vidio, da mu sin ostaje sjedeći 
i hoće ustrajati i reći još nešto, planuo je, i onako 
preko leđa, načinivši oštri pokret nasapunanom ru¬ 
kom viknuo: 

— Nemam prava petljati se u Ljiljaninu od¬ 
goju. Razumiješ li? Nemam prava! 

— Ne razumijem! — ustao je mladić i krv mu je 
udarila u obraze. — Ne razumijem tih vaših prava ni 
pravdanja, toga vašega ispravdavanja, koje vas je 
napokon rastavilo, a nas bacilo iz doma! 

— Željko! — ukorio je otac sina. 

— Da, čudiš se mojoj drskosti. Poučit ćeš me, da 
moram poštivati oca i roditelje. Ali ja i ne znam, što 
su roditelji. Ljiljana i ja nismo nigda imali ni oca ni 
matere. Ili zar vi držite, da je nama dosta velika i 
uzvišena sama pomisao, kako ste vas dvoje nas 
začeli, i kako nas je mati iza toga morala poroditi? 
U bolovima poroditi! Ali tih se bolova sjeća samo 
ona i prije su uzrokom spočitavanja, nego ljubavi; 
jer ona se od svega sjeća jedino tih bolova i ne¬ 
ugodnosti radi nas, a mi se z a uzvrat iz čitavoga 
našega djetinjstva, iz sve naše mladosti ne znamo 
sjetiti ničega. Sve ugode i neugode našega djetinj- 

stva i prve mladosti proživljavale su s nama p jesti- 
nje, prefekti i stanodavke. Uz naše su bolesničke 
postelje bdjele časne sestre, liječnici i tuđinci. Vi, 
otac i mati, sve ste to, dakako, plaćali novcem. Pla¬ 
ćali ste i stanarine i odgojnine i školarine, sve ste 
plaćali kako naređuju vaši ugovori, zakoni i pravni 
propisi. Ali vama je sve to »pravno stanje« dojadilo. 
Uhvatili ste se pravdati za kamen međaš vaših prava 
i dužnosti. Paragrafima ste i juristerajem napunili 
svoja srca. Kverulanti! Raščeprkali ste svoje gni¬ 
jezdo! I dok drugi tuđu djecu posinjuju, vama je 
uspjelo, da nas, zakonitu djecu, izjednačite s neza¬ 
konitim jadnicima! 

Morao bih te zbog toga udariti po obrazu! — 
planuo je stari Iličić čudnom nekom ljutinom, ali 
bez dovoljno snage. 

Željko je ušutio. Uhvatilo ga kao rukom za golo 
srce. Zateturao je, kao da će pasti. Požurib se da 
izađe. A napolju je bilo veoma hladno i već se 
spustio gusti mrak. 

Mladiću je godila studen. Otkrio je glavu, ras¬ 
kopčao kabanicu i hodao pločnicima dugo i bez cilja. 
Ponavljao je riječ po riječ sve, što je rekao ocu, kao 
da okušava, da li je rekao sve. Jer to ni jesu bile 
riječi jednoga časa: često je on tako smišljao, tek 
nije znao, hoće li ikada izreći. A sada, kad je izre¬ 
kao, nije se ni kajao ni zloradovao. Vjerovao je, da 
se moralo tako dogoditi. 

— Sada još k majci! — sjetio se, budući da je 
to zasnovao prije, pa je držao dužnošću da izvrši. 
Što će reći majci, nije hotice promišljao. — I onako 
će biti sve drugačije! — Govorit će, kako se desi. 

Popeo se kamenitim stubama moderne kuće u 
drugi sprat. Kroz mliječno je staklo na vratima vidio 
užurbane sjene i čuo žagor. 

— Ovdje će opet biti pohode ili gosti, — namr¬ 
godio se Željko i oklijevao, bi li pozvonio ... 


Služavka, koja mu je otvorila vrata, reče, da se 
milostiva sprema na koncerat. A Željkova je majka 
u zelenoj svili s dubokim, čipkom prekrivenim de¬ 
kolteom, i bijelim perom zataknutim za crvenkasto 
obojenu kosu upravo izašla, da pođe. 

— Oprosti — počeo je mladić —- ne bih te sme¬ 
tao i zadržavao, ali nije radi sitnice. 

Služavka, koja je već držala krzno, shvati, pa 
objesi ogrtač natrag. Mati i sin uđu u sobu. 

— Došao sam ti reći, da je Ljiljana teško bo¬ 
lesna ... 

— Ah, znam, znam, — odvrati gospođa — javio 
mi tamošnji župnik. Sinoć je došla karta i već sam 
se jutros dosta naljutila. Htjela sam je posjetiti, ali 
misliš li, da mogu dobiti kola za Rakitje? Nikako! 
Kod trojice fijakera je bila moja služavka, ali da, 
gospoda su oni. Ne će, vele, voziti zimi. Ne isplati jm 
se... Nego ja se tješim, da je Ljiljani već bolje, jer 
bi mi sigurno brzojavili, da nije. Zar ne? 

— Da, bolje je Ljiljani, čini se, da je kriza pro¬ 
šla. Spavala je. I već pije mlijeko. Ja sam jutros bio 
kod sestre... ali znaš majko ... lijepo te molim, 
sjedni na čas i čuj. 

Željko se spusti na najbliži stolac, a majka mu, 
(očito nešto nestrpljiva, ali i radoznala), sjedne do 
toaletnog stolića tako, da joj se u ogledalu vidio 
profil. 

— Dakle? Ja slušam! 

— Majko, ja bih ti želio govoriti, ali se bojim; 
strah me je riječi i rečenica. Traži zato moje misli. 
Shvati me, molim, mimo riječi. Za Ljiljanu molim! 
... Zamisli je onako slabašnu, boležljivu i jadnu u 
onoj ledenoj, sivoj sobi, među ljudima bez srca i 
bez duše. U Rakitju, u najgorem od sviju sela, tamo 
se ne da ni raditi ni živjeti... Oh, a da ti možeš 
samo mrvu naslutiti, kakvom željom ona žudi da 
radi, uči, dalje i više uči!... Da se zamisliš u to, i 
ako si joj samo malo mati, ti bi je zovnula k sebi, 
ti bi joj pomogla! 

Željko je govorio svom dušom. Sve, što je pro¬ 
živio danas, pretopio je u skrušenu molbu. 

Majka ga je gledala, ali nije pravo razumjela, pa 
je pitala: 

— Što bi dakle želio? 

— Zovni kćerku svoju k sebi. Podijeli s njom 
svoj dom i svoje zalogaje. Dopusti joj da ode iz Ra- 
kitja i dođe amo u Zagreb, da polazi sveučilište... 
Znam, tvoji su dohoci odmjereni, ali ono četiri go¬ 
dine nije toliko mnogo. Sve će ti se sto puta napla¬ 
titi. Ljiljana će ti biti na ponos, ona je pametna, ona 
je dobra... Učini majko! Bit će to kao neko divno 
pokajanje, pomirbena žrtva Bogu ugodna, čin lju¬ 
bavi i molitva. 

Mladićeva^ se majka časkom zamisli, a onda se 
najednom nečem dosjeti, preobrazi se i ošine: 

— Veliš, da bi to bilo nekakvo moje kajanje i 
moljakanje za pomirbu s Iličićem? 

— Ne! Pusti! — prepade se Željko, — pusti to! 
To sam ja tako nesklapno rekao. Ja nijesam na to 
ni pomišljao. Nisam ja vješt u izražavanju. Znaš, 
kako su svi govorili, da sam loš i nespretan u govo¬ 
renju. 

— Je li te o t a c p o s 1 a o? 

— Nije. Bog mi je svjedokom, da nije! 

— Nijesi bio kod njega? 

— Jesam. 

— Ha! Pa šta veli? 

— Ništa. Rekao je, da nema prava odgajati kćer. 
v Željko osjeti, kako bi se sada mogao poigrati 
taštinom matere, raspiriti samodopadnost i mržnju, 
potaknuti prkos, i ona bi sigurno dovela kćer na uni- 
verzu ... Ali mladić nije imao smjelosti ni snage, da 
osnuje sve na zlu i mržnji, umjesto na ljubavi. 

A majka već nalazi drugu misao: 

— Kada si počeo pripovijedati, bio si cijeli otac. 
Ni on nije nigda znao govoriti »riječima i rečeni¬ 
cama«, već sam ja uvijek morala naslućivati i poga¬ 
đati, što misli. A nijesi li ti možda i fantast kao 


on? Pa da! Nije li možda i sav taj užas u Rakitju i 
ta Ljiljanina želja za daljnim studijem ... nije li sve 
to tek tvoja fantazija? 

Željko šuti. 

— Šta si razgovarao s Ljiljanom? 

— Ovaj put ništa. Spavala je! — Protisnu Željko 
kroz zube. 

— No vidiš! — nasmije se majka, — kako ja 
poznam Iličiće! 

— Govorili smo prije! — opravda se mladić. 

— Kada? Kada? 

— Pred godinu . .. dvije .. . 

— Ha, ha, ha! — nasmije se mati glasno. Da¬ 
kle anno Domini. Govorit ću ja sama s Ljiljanom do 
zgode, pa da vidim. 

— Ne! Za Boga ne! — prepane se mladić. — 
Nemoj, nemoj je ništa pitati. Molim te, nemoj je 
nigda ništa pitati! Ja sam izlanuo njenu svetu tajnu. 
Odurno sam izbrbljao... Ili da, ja sam... izmislio, 
izmaštao, isfantazirao sve ... 

— Iličiću, Iličiću, — naruga se mati. A Željko 
osjeti neodoljivu želju da ujede. 

— Iličići su fantasti! A šta bi bilo, mati, da ti 
opišem, ali da te ne prestrašim onako naprečac, da 
ti opišem, ka^o je tvoja kći Ljiljana već umrla, 
mrtva i pokopana? 

— Moja kći? — ciknu gospođa histerično i tisnu 
čipkasti rupčić na oči. 

Željko pomno i sa zanimanjem prati svaku maj¬ 
činu kretnju. Onda mu sve dojadi, pa dobacuje: 

— Ljiljana živi! Pođi samo na koncerat. Malo se 
napudraj, jer si rupčićem otrla lice. Iličići su fan¬ 
tasti. Ljubim ruku! Dobru zabavu. 

— Baš si fantast! —- udobrovolji se mahom maj¬ 
ka i gestom patronese za pale djevojke potapša sina 
po licu. 


20 


21 


ŽENE. 

— Promašeno sve! 

Željko Iličić spustio je glavu duboko. Uzana mu 
je grud upala, udubla se. Dijafragma mu se zgrčila 
i boljela ga. Težina mu pala na dušu i neko kajanje, 
kao da je ovo sve skrivio sestri Ljiljani, jer je bez¬ 
glavo hitao, jer se nije dovoljno spremio, sabrao i 
savladao svoju zlovolju i jer je izabrao zlo vrijeme i 
ovako ružno »razrušio sve mostove«. 

Mladić se podavao tuzi bez nade i izgleda. Nije 
više ni snovao ni razglabao onoga, što je počinio i 
što se zbilo. Išao je cestama bez misli i počeo jedino 
paziti, da hodajući granitnim krajem pločnika staje 
sve na one reške, gdje se sastaju po dva obrubna 
kamena. Kamenje nije jednako dugačko, pa su neke 
spojnice bliže, a neke razdaleko ... 

I stvorio se pred kućnim vratima, a kada je već 
prihvatio hladnu kvaku, shvatio je, da gore u svoj 
stan zaista nije kanio doći. 

Gore je u njegovoj sobi mrak, studen, tjeskoba 
i noć bez sna. 

Okrenuo se i pošao dalje. 

Opet je hodao dugo. Zima mu je ukočila prste, 
i žilama, ili možda šupljim kostima, popela mu se u 
zglobove lakata i koljena. Do boli mu je bilo stu¬ 
deno. Počeo je suziti i drhtati: 

Pred velikim se zaleđenim staklom rasvijetlje¬ 
noga kavanskoga prozora domislio, da bi mogao 
unići, i uđe. 

U kavani ga zabliještilo svijetlo, pa je hodao la¬ 
gano i oprezno između stolova. Ipak je vrškom ci¬ 
pele taknuo nogu jednoga stolca, koji je zaškripio 
azbestnim podom. Kraj stalka je za listove i novine 
već segnuo rukom, ali se nije usudio dohvatiti ni¬ 
čega, jer bi mu sigurno ispalo iz ozeblih ruku. 

— Mislit će, da dolazim s pijanke, kao svi ovi 
drugi, — ocijenio je Željko svoje vladanje. 


Sio je u posljednji ćošak, na uleknut divan i na¬ 
slonio glavu na izlizanu, masnu mrlju kožnatoga 
naslona. 

Motrio je mnogi dim, kako se kovitla do zača- 
đenoga stropa. Onda je spustio vjeđe i sa zakloplje- 
nim očima nešto mislio gunđajući melodiju, što ju je 
svirala gospojinska glazba. 

Konobar ga je prenuo običajnim glasnijim i nešto 
podrugljivim pozivom, kojim se nude opojeni: 

— Gospodin zapovijeda? 

Iličić se trgnuo, a konobar se gipko sagnuo, kao 
da hoće prslukom obrisati vlažno-ljepljivu mramornu 
ploču stolića, pa ponovio učtivije: 

— Gospodin zapovijeda? 

— Bilo što. Donesite mi čašicu višnjevca, mara¬ 
skina i nekoliko ilustrovanih listova. Ili ne! Donesite 
čašu čaja, da se ugrijem. 

— Molim. 

Iličić je opet spustio vjeđe. Podavao se toplini 
kavane. Mislio je nešto nesuvislo ili nije uopće mi¬ 
slio. Činilo mu se, da gleda kroz prozor vlaka, kako 
se pomiču polja s nekim drvljem bez lišća, sa stu¬ 
povljem, a sve je nekako modrikasto i ljubičasto. 

Otvorio je oči, kada je osjetio, kako mu se ko¬ 
ljena dotakla nečija noga. 

Gospođica je od glazbe, došla s tanjurom, na 
kojemu je bio složen ubrus, a ispod njega proviri¬ 
valo nešto sabrana novca. . 

— No mali, daj za gospojinsku glazbu! — rekla 
je gospođica. 

Željko je iz izlizane novčarke s pokvarenim zapo- 
rom, (koje se taj mah i sam stidio), izvadio sitniš i 
sasvim ga nespretno postavio gospođici na tanjur 
posred ubrusa. Ona je opazila: 

— Uf, mali nema para, pa je bijesan. 

Mladić je pogledom šinuo gospođicu, ali ona 
toga nije primijetila. Nije se više ni ogledala na nj. 
Pošla je već k susjednom stolu među dva muškarca, 

onda se sagnula k susjedu samcu i šapnula mu nešto 
povjerljivo u uho. 

Međutim je konobar donio čaj i nekoliko časo¬ 
pisa u debelim, crnim, prljavim koricama. Željko je 
časkom grijao ruke na toploj čaši, tada je brzo po¬ 
pio čaj i počeo listati časopise. 

Otvorio je jedan domaći list »za šalu i satiru« ... 
i sve crtnje, sve dosjetke bile su samo i jedino titra¬ 
nje ženom, brakom i spolom ... Među »aforizmima« 
je zapazio natiskano ovo: 

»Sve su žene jednake: i one lijepe i one učene i 
one pobožne: Isti im je cilj. Hoće da upecaju muža. 
Prve ljepotom, druge umom, treće posredovanjem 
sv. Ante.« 

Iličić je zaklopio i odložio časopis, pa je, ne zna¬ 
jući što radi, počeo redom motriti sve one žene oko 
sebe. A bilo je u kavani veoma mnogo žena, djevo¬ 
jaka i djevojčica, upravo djece »u roditeljskoj prat¬ 
nji«. Došle su na glazbu. 

A gospojinska je glazba počinjala novi komad. 
Prvi su tročetvrtinski taktovi utišali svačiji razgovor. 
Prosuo se tek šapat: — Betikin šlager! — i sva se 
kavana nastojala najzgodnije ponamjestiti, da sluša. 

Ona gospođica, što je obilazila s tanjurom, duva 
u flautu i nadula je obraze, da su joj iskočili meki 
modri podočnjaci kao kesice. Betika stoji na stolcu 
i dirigira svirajući violinu. 

— Sve svira na jednoj žici, na E struni! — tu¬ 
mače oni »glazbeniji« manje »glazbenima«. 

Melodija je kao medica, kao licitar slatka i laka. 
Svatko je zna pjevuckati i fićukati i sve se tu po¬ 
navlja jedno te jedno: najprije u nižem položaju, pa 
isto u višem i najvišem, onda u flažoletu, i napokon 
Betika trza melodiju sa žica gusala picikatom. To je 
sve... Ali kako Betika svira? Niski su joj tonovi 
meki i podatni, oni viši draškavi i koketni, a flažo- 
leti i picikata jedno ciktavo mamljenje. Betika s vrš¬ 
kom gudala, pomicanjem ramena, bokova i tijela 
nudi i daje svoje umijeće publici; a ova je shvaća ... 

Muškarci sviračicu gutaju očima, a žene joj re¬ 
fleksno podražavaju kretnjama. Muževi su razdra¬ 
gani, a žene meke i mazne. 

Onaj posljednji ćurlik i bravurozna kadenca ži¬ 
com, što je kao divlja trka, ludo hitan je nekoga za 
nekim i pomamno ganjanje ... ovi tonovi su rasijani 
svim fizionomijama kavanskih gostiju, i ostaju, kada 
je gospojinska glazba već utihnula, spremila glaz¬ 
bala i sašla s podija. 

— Servus Željko! Zar si i ti jednom došao pogle¬ 
dati Betiku? Šta? Ja sam naime sjedio do^ sada više 
gore, adi se moje društvo razišlo. Dopuštaš li, da 
sjednem do tebe? Sta? Ili pardon, fantaziraš li, pa 
možda smetam? Možda bi volio ostati sam? 

— Ne! Izvoli samo! — veli Iličić, na po usta, 
svome nekadanjem drugu iz gimnazije, a sada apsol¬ 
ventu umjetničke škole Jozi pl. Šaričiću. 

— Već se dugo nijesmo vidjeli! Šta? A tebe \ 
nema nikada nigdje. Gdje sr? Šetaš li još uvijek oko 
Smroka sam samcat kao u gimnaziji? Šta? ... Nego 
čekaj, pokazat ću ti svoje najnovije skice. Studije 
s ret’lom na narančastom naturpapiru. Betika ih je 
inspirirala. Ne dakako njena budimpeštansko-židov- 
ska muzička limunada, a dakako ni njezma njuška 
ne. Ali jesi li motrio njezine kretnje, njezine po¬ 
krete, kada svira? Šta? Ono su prosto, da tako 
kažem, demonski bevegungi. 

Šaričić rasklopi mapu. 

— Gledaj! Vidiš li ovu liniju? Šta? Ili ovu ovdje? 
Ramena, bokovi i svila! Šta? Ili gledaj ove linije! 
No reci, šta veliš? 

Željko se bez volje zagleda u te brze crtnje i ne 
promislivši lane: 

— Linije, linije... ali ima i afektacije u svemu 
tome... 

— šta? 

— Ja ni jesam umjetnik ni stručnjak, — tumači 
Iličić,-kad je već izrekao ono prvo, — ali mislim, da 
shvaćam ljepotu. Tvrdim pače, da mogu iskreno 

uživati u kojoj uspjeloj skici, nabačenoj misli, ali, 
opiosti, meni se čini, da je to »divljenje linijama« 
ipak majo suviše nalik onom dekadentnom uživanju 
u vrijeme pada rimskog carstva, kada su se retori 
zanosili samim zvukom rečenice, nizom riječi ili 
točnije melodioznošću slogova: Tinguunt Gorgo- 
neo punica nostra lacu..., ili ako hoćeš naški: Enci 
benci po kamenci, troja vrata zaklopata bij a, baia, 

~ Ti si smiješan, — opre se Jozo pl. Šaričić! — 
Ja ti izjavljujem na časnu riječ, da je meni jedna li¬ 
nija zaista neizmjerno mnogo! Ova crvena linija 
ženskog ramena i boka na žućkastoj podlozi, nije li 
to plamen i vatra? To je, da tako kažem, muzika, 
igra i put. Takva linija može značiti više nego čitava 
dosadna kohorta onih zdepastih, minuciozno izra¬ 
đenih tjelesa na Rubensovu »Padu u pakao«... 
Međutim, razlaganje ne koristi ništa, ako su po 
srijedi dva oprečna pogleda na svijet, dva različita 
nazora. To ti je to! Šta? 

Ah, kakvi, pogledi, kakvi nazori, dragi Jozo? 
To su feljtoni, ćaskanja, u kojima se svašta doka¬ 
zuje i svašta pobija prema tome, u kakvu si društvu 
i kakve si volje. A ja sam danas veoma zlovoljan, 
razdražen, živčano bolestan, zato mi, molim te lijepo, 
oprosti sve. 

— Migrena? Neurastenija? Šta? 

— Možda. Vrućicu imam — Željko opipava čelo 
i bilo: — Svašta sam danas proživio. Nahodao sam 
se, navozao, nagovorio i namrcvario. A povrh sve¬ 
ga toga još sam natašte. Popio sam tek čaj malo 
prije, jer ni jesam danas dospio ni objedovati ni 
večerati. 

— Šta veliš? — čudi se Šaričić. — Pa da 
zovnemo nešto. Šta? Konobaru!... Donesite dva, 
tri, četiri jaja u čaši, a meni... 

— Molim, kuhinja je već zatvorena. 

— Uh, to je nezgodno! Šta? Onda, možda, možda 
da donesete dva konjaka? Da, dva konjaka, ali brzo! 


Konobar se zaista požurio, a mfadići na dušak 
ispiju piće, pa Željko odmah naređuje: 

— Još dva konjaka! — A Jozi govori: — Dopu¬ 
sti, ovo su moji. 

1 taj konjak ispijaju brzo, šutke. Tek treći done¬ 
seni puštaju za poslije. 

A Željko počinje nenadano pričati povjerljivo i 
pomalo u nekom čudnom zanosu. 

— Vjeruješ li, Jozo, da ima časova, kada ja ne¬ 
izmjerno žalim što ni jesam slikar, što ne znam ni 
ne umijem kistom prenijeti na platno sliku, koju 
zorno, do sitnica izvedenu vidim i gledam pred so¬ 
bom. Biva sasvim nenadano, da se takva, rekao bih 
fata morgana, javi preda mnom. Ja je vidim i gle¬ 
dam. To je neka vrst sanjarenja ... Nego ja govorim 
tek koješta i dosađujem ti i zamaram te. 

— Naprotiv! Ti si zanimljiv, kada hoćeš da pri¬ 
čaš. Šta? 

— Ali zato valja da sam u vrućici i opojen ko¬ 
njakom! — opaža Iličić autokritično, ali mahom i 
zaboravlja da se motri, pa nastavlja: — Rijetko ja 
pričam, Jozo, jer nijesam nikada imao nikoga, s kime 
bih iskreno razgovarao. I zato pripovijedam samo 
sam sebi. Vele, da smo mi lličići fantasti. Možda, 
valjda, sigurno jesmo. Ja na primjer nešto doživim: 
netko me ražali, povrijedi, ponizi. I ja onda, to je 
smiješno, ali ja sebi nekako zamislim, da se to nije 
dogodilo meni, već jednome licu u nekorne mome 
romanu. To lice krstim ja Sužnjević, Negodić, ili 
kako bilo, i onda ti ta tendenciozno okrštena lica 
nastupaju, govore, bore se, viču, dolaze u afekat i 
počinjaju svašta u ljutini i strasti, a ja ostajem mi¬ 
ran, neshvatljivo miran i bez akcije. Čitavi se pri¬ 
zori, čitava poglavlja takvih romana nižu u mojoj 
duši... i ostaju nenapisani, upravo kako ostaju ne- 
naslikane one slike, koje gledam u mašti. 

Željko ušuti, dok ga Šaričić ne potakne suge¬ 
stivnim: 

— A onda? Šta? 

— Onda?... Gle! Čas prije, kada me dotakla 
ona djevojka od gospojinske glazbe, i kada sam 
listao ove tu dosjetke o ženama, i kada je svirala 
Betika, pa se oko nas griješilo mišlju i željom ... 
onda sam ja gledao pred sobom sliku sasvim druga¬ 
čije žene... Vidio sam ženu, kojoj bi svaki muška¬ 
rac, pa i onaj stari poganin filozof Seneka, morao 
priznati, da ima dušu, dušu, ne samo tijelo... Vi¬ 
dio sam ženu djevojku, čije je djevičanstvo veće od 
putenosti sviju ovih žena. 

Mladić prestaje govoriti, misli i gleda u daljinu. 
Njegov ga drug motri, ali se ne usuđuje ničim kidati 
tkivo sanja. Čeka, da Željko sam nastavi: 

— Djevojka je nešto blijeda, prozirnih obraza, 
tijela trapljena duhom. Čita. Na bijeloj brezovoj 
klupi. U svijetlo modroj odjeći. A straga široka 
ravan, beskonačna tratina puna cvijeća, polje mo¬ 
droga, rascvjetanog lana. I modra se cvjetna po¬ 
ljana dotiče modrine svoda, kojim su razasuti pa¬ 
huljasti bijeli oblačići. Jutarnje sunce zlatom rubi 
oblačke i plavu kosu djevojčinu. Svijetlo, boje, pri¬ 
jelazi, mekoća... Ah, smiješno je to sve opisivati 
riječima, smiješno je govoriti i slušati o onom, što 
treba pokazati i gledati... Smiješno je, a najsmješ¬ 
niji sam uza sve to ja. No smij se, Jozo, smij se, 
kakav sam ja to mecgav, curičast i djetinjast. 

Šaričić, kao pravi boem, obazriv prema drugu, 
ako je malo alkoholizovan, i veoma ćutljiv prema 
svačijem snatrenju (koje nije napisano i štampano), 
Šaričić uvjerava Željka, a možda i sebe sama: 

— Sviđa mi se tvoj siže. Trebalo bi veliko platno. 
Šta? Nježna modrina... Samo gdje da nađemo, da 
tako kažem, bar približni model za djevojku? 

—- Djevojku znam ... Znam jednu studentku. 

— A?! — čudi se Šaričić nešto vragoljasto. 

— Krivo sudiš! — popravlja Željko hitro. — 
Svoju sestru mislim, Ljiljanu... To jest, ona za¬ 
pravo još nije studentka, ali bit će. Ubrzo će biti. 
Odlučio sam tako! 


Mladi Željko Iličić zaboravlja da razgovara, već 
naprosto misli glasno: 

— Danas sam progovorio pred ocem ja, Željko 
Iličić, a ne oni moji Negodići i Sužnjevići. Fan¬ 
tast Iličić može biti i čovjek akcije. Odlučio 
sam! Zovnut ću svoju sestru Ljiljanu amo u Zagreb. 
Ustupit ću joj svoju sobu, a ja ću se preseliti u onu 
malenu, gdje gazdarica drži — šta ja znam šta. Pre¬ 
selit ću se dakle u onu izbu. Onda ćemo uzeti pola 
obroka hrane više. To će dostajati. Dijelit ćemo 
bratski. No, a ono ću nešto novaca zaraditi. Pisat 
ću kod advokata, u statističkom uredu ili bilo gdje. 
Poslije će i Ljiljana moći instruirati. Bit će sve do¬ 
bro! Ako je zovnem za Božić, moći će možda matu¬ 
rirati već u jesenjem roku. Radila je nešto, a daro¬ 
vita je veoma. 

— E, pa u zdravlje tvoje gospođice sestre stu- 
dentke! — prekida Jozo pl. Šaričić, jer mu je sasvim 
neprilično. 

Željko se prene i nervozno prihvata čašicu ko¬ 
njaka, pa izgovori dubokim, tuđim glasom: 

— U zdravlje! 

Da li je Željko Iličić kroz noć usnuo i u snu ni¬ 
zao slike prošloga dana, ili je budan (rastrojenog 
živčevlja) mislio i maštao, toga on ni sam nije znao. 

Soba su i postelja bile hladne, kada se sinoć 
vratio. 

Drhtao je od zime i zeblo ga, kadgod bi udahnuo 
studeni uzduh, zato se prekrio jorganom preko gla¬ 
ve. Oči je hotice sklopio, premda je vjerovao, da ne 
će zaspati, dok su mu noge ledene. I još sveudilj se 
tresao od studeni, kada je časkom odgrnuo pokri¬ 
vač, rasklopio vjeđe i vidio, da napolju sviće. 

Obradovao se novom danu, jer je vjerovao, da je 
»stvar sretno riješena«. 

Svu noć nije zapravo ništa stvarno zamislio. Naj¬ 
prije je veoma podrobno ponavljao, što se zbilo. 
Redao je događaj za događajem pomno motreći, 

kao da raščinja neku svoju osnovicu za pripovijest, 
pa se boji, da mu kritika ne prigovori, da nešto 
nije psihološki opravdano. Zastao je tako i zamisiio 
se, zašto je majka nazvala oca fantastom. I riješio 
je, da je očev »juristeraj« uistinu fantastičan, jer 
samo bolesna mašta može u čovjeku tako dosljedno 
ubiti muža i roditelja. Onaj mladi Nijemac, filozof, 
što ga je otac citirao protiv žena, također je čovjek 
bolesne mašte, i poludio je. A mati je žena, kraj 
koje se očeva mašta morala još jače razboljeti. 

Tada se Željko počeo zanositi ženom, djevoj¬ 
kom s poljane rascvjetanog lana. Dugo je mislio o 
njoj. A mislio je upravo i baš o slici. Nastojao je 
odrediti veličinu platna, vrstu boja i oblik okvira. 
Našao je i mjesto u sobi, kuda će objesiti tu sliku. 
Sučelice krevetu, da je jutrom osvijetli prvo svi¬ 
jetlo. Tako će se prekriti i ona vlažna mrlja na sti¬ 
jeni, koja mu svako jutro napunja dušu mirisom 
plijesni. Smislio je, kako će naplatiti slikara Šari- 
čića, kada naruči sliku. Dat će mu onaj starinski 
prsten pokojne bake, koji se Jozi jednom svidio. Taj 
prsten je na dnu kovčega u maloj crnoj kutijici, a 
uza nj su još dva amuleta i dukat, kumov dar na 
potvrdi. 

Željko je skoro kliknuo od radosti, kada se sje¬ 
tio, da ima »žuti cekin«. Dat će ga onoj »župljanki« 
strini Dori, što je njegovala Ljiljanu. Dat će joj 
»žuti cekin« za inat onoj babuskardi iza peći i onom 
piskutljivom starkelji, što kredom riše zvijezdu, da 
ne bi na njeg starog sletjela mora sa slabašnih grudi 
jadnice Ljiljane. 

Željko je skočio s kreveta, bacio svu robu iz 
kovčega, našao crnu kutiju i u njoj dukat. Iz »Raj¬ 
skih Vrata« (debelog molitvenika, što ga je dobio od 
katehete na odlasku iz osnovne škole) uzeo je ono 
nešto papirnatog novca, što ga je štedio za praznike, 
obukao se žurno i pošao ne budeći gazdarice. Za¬ 
ključao je sobu, da mu nitko ne dira u razbacane 
stvari, a na vrata je učvrstio cedulju s natpisom: 


»Odoh vlakom, vraćam se noćas.« Učinio je to (a 
poslije se sam čudio svojoj dosjetljivosti), da ’mu 
gazdarica silom ne otvori vrata misleći da je umro 
ili se sam ubio, kad ne izlazi. 

Željko Iličić bio je smiren. Zapravo nije još ni¬ 
čega izveo ni uredio, ali je našao način. 

Sada bolesnoj sestri i onako ne smije ništa na¬ 
govijestiti, da je suviše ne zbuni. Učinit će to po¬ 
slije, za Božić. 

Bit će to dirljivo i svečano. 

Čuo je upravo svoje riječi, kako na sam Božić 
govori svojoj sestri: 

— Ljiljana Iličićeva, učiteljica u Rakitju, može 
postati studentkom-sveučilištarkom, ako hoće! 

LJUBAV. 

Već J® ? d Prvoga prosinca pravnik Željko Iličić 
bio namješten u jednom poludržavnom uredu 
Mnogo se natrkao zbog toga mjesta, dok ga je 
dobio. Uredovne je sate imao prije i poslije podne 
a posao mu je bio veoma jednoličan. Ali Željku je 
to bilo sasvim svejedno. Glavno je, da on služi i 
zarađuje. Bio je^»nekolegijalno« marljiv i savjestan, 
tako da mu je šef odjeljenja obrekao već o Novoj 
godini povišicu plaće. Mladić se tomu radovao kao 
dijete. 

Toga je dana odao gazdarici, da će iza, Božića 
dovesti u Zagreb sestru, da uči za maturu i da dođe 
na sveučilište. Uglavili su tada sve nužno radi stana 
i hrane. Stara je stanodavka bila veoma ganuta, 
jer nije ni slutila, da bi mogla iznajmiti onu izbu 
bez prozora. Unijeli su dakle tamo neki željezni 
krevet, stol, stolac i kovčeg, zabili u vrata nekoliko 
čavala (umjesto ormara) i seoba je svršila. 

Ljiljaninu je sobu dao Željko (od uštednje) na¬ 
novo obojiti. Naredio je, da strop ostane sasvim 
bijel, a stijene je htio okititi nježnim modrim cvje¬ 
tićima lana.' Međutim slikar nije imao patrone la- 
n . ov | h cv jctića, pa su izabrali šablonu s nekim drugim 
sitnim cvjetićima i otisnuli ih svijetlo-modrom bo¬ 
jo 11 }- Gazdarica je u nekom »ganuću srca« obrekla 
dati bijele zavjese i pokrivače za stol i krevet »iz 
svoje opreme«, pa je od stida održala riječ. Po- 
kućtvo je Željko sam popravio i osvježio bruno- 
hnom. Okvir je od zrcala pozlatio. 

— Tako od »fantaste Iličića«> postaje »brižna 
kućanica«! — rugao se Željko samome sebi, dok 
je po' zidovima razmještao slike, neke jeftine, ali 
ukusne reprodukcije, koje je sam nabavio i pri¬ 
lijepio na staklo tankim trakom crne hartije, da 
načini »okvir«. 

— »Kućanica«? A zašto da muškarac drugoga 
ili trećega reda ne bude »kućanica« ženi, koja je 
daroviti ja od njega? — Ova mu se misao ipak 
činila smiješnom, pa ju je potkrijepio: — Tko bi 
prigovorio, kada bi se na primjer kemičarka go¬ 
spođa Curie, slikarica Kathe Kolwitz ili spisateljica 
Selma Lagerlof udala za kakvog bankovnog činov¬ 
nika, pa utrošila sav svoj život u brizi za ono, što 
će ovaj pojesti i spremajući mu sobe i krpeći ča¬ 
rape? A da taj čovjek postane »kućanica« svojoj 
genijalnoj ženi? Ej, bruke! 

Mladić se glasno nasmijao i ostao nasmijan. 

Ogledao se po sobi i zaželio pogledati kroz pro¬ 
zor preko poljane snijega. Prozor je bio zaleđen, 
pa ga je na čas rastvorio. 

Osjećao je neobičnu lakoću u grudima i činilo 
mu se, da je zdrav i snažan. 

Kada je poslije unišla gazdarica, da prigleda »što 
je mladi gospodin jurist udesio«, priznala je_: 
Lijepo! —, a držala se kao da hoće povisiti najam¬ 
ninu. Onda se našalila: . . 

— Čovjek bi vjerovao, da ta gospođica, koju 
čekate, ne će biti baš ... sestra. 

Željko nije znao, bili se naljutio, ili bi možda 
mogao staričine riječi shvatiti kao pohvalu. Ostao 
je nasmijan. Tek nehotice mu se počele nizati jslike 
iz pročitane literature, kako se ono dočekuju žene: 
— Čežnje, uzdasi, nesanica, bol. Barokni kabinet, 
perzijski ćilimovi, kineske vaze, orhideje, tuberoze. 
Ili: crveno svijetlo, kavijar, oštrige,^ šampanjac... 
Ona dolazi odjevena tako i tako, počešljana... oči, 
ah oči! (Bez očiju se ne može). Onda mramor ili 
bronca, bjelokost, baršun, miris... — Iličiću je to 

bilo vazda nekako suvise šaljivo ili fizički odvratno. 
D . ru ?.?^. su mu da boluje od »pomanjka¬ 

nja hbidinoznosti« i da se ne će nigda moći zaljubiti. 

Tada je Željko Iličić pomislio na svoju ljubav 
zapravo... na dvije ljubavi. 

• P™ i e b ila £P mnaz ’j a lska. Željko ju je opisao u 
jednom hektografiranom đačkom listiću, tek je što¬ 
šta izmijenio i pridometnuo. Njenu je smrt na pri¬ 
mjer prenio u listopad »mjesec kada lišće mre« 
premda je ona umrla u kolovozu. Ime Kristina ili 
Trnka izmijenio je u »poetičnije« Zlata... 

„!^.P? zna ° .ju i e > di bolje »ugledao«, u jednom 
lječilištu. Kristina-Zlata je svagda sjedila na istoj 
kiupi pred grmom crvene lijeske. Bila je nježna, 
krhka i lijepa. Svi su priznavali, da je vanredno 
lijepa i zalili, sto je bolesna. Sama je bila začudo 
hovnom' ^ ^ tuberkulozna, i to ju je činilo đu- 

Željko se samo jednom rukovao s njome, na 
odlasku. Ona je bila starija od njega. Jedina riječ, 
koju je ona rekla njemu, bila je: — Zbogom. — A 
on njoj_ ništa. Poklonio se i pocrvenio. Onaj »Zbo- 

lkoristfo eljk ° JC U hekt °£ rafiran °i Cf tici temeljito 

Za konac pripovijesti izmislio je mladi pisac ka- 
o je na jednoj šetnji put Remeta slučajno zavirio 
u mrtvačnicu na Mirogoju, i među bijelim ružama 
na odru našao nju, Zlatu-Kristinu. 

. Uistinu je pak svaki dan pogledavao izloge trgo¬ 
vina cvijeća, gdje se izlažu osmrtnice, i čekao hoće 
11 u f le aati objavu njene smrti. Međutim ona je 
umrla u praznicima, u mjesecu kolovozu, kada je 
željko bio van Zagreba, na zaseoku svoje bake gdje 
su poljane lana. . ’ s J 

. Cinizam, kojim je mladić ovaj čas mislio na svo¬ 
ju prvu ljubav, nije opet bio istinit. Spomen na nju 
čuvala ga u najburnijim danima mladovanja. 

Tada je došla Sabina. 

Ovdje je smrt bila na početku. Sastali se na 
sahrani bake. Sabina je Željku bila neki rod, ali 
se doonda ni jesu sreli. Doputovala je na pogreb iz 
Slavonije. Bila je zdrava i jedra, a ipak su odar, 
miris voštanica, cvijeća i mrtvaca, opijelo i groblje 
na nju djelovali neposredno i strašno. Drhtala je 
svim tijelom i redom ponavljala: — Grozno je umri¬ 
jeti! Grozno je umrijeti! — 

Ljiljanu je najedilo to gnjušanje nad mrtvom 
bakom, koja je bila tako spokojna i lijepa i nad¬ 
zemaljska. Ljiljana nije otrpjela, a da ne rekne 

Sabini: _ . 

— Mi slabokrvne i boležljive ne strepimo toliko 
pred smrću, kao vi zdrave. 

Željku se učinilo, da mu sestra afektira, jer je i 
na nj jako djelovala smrt, koje nije doživio još 
nigda u takvoj blizini i tako neposredno. Prošlu 
noć nije mogao ni časkom usnuti od uzbuđenja, te 
se bojao i za noćas. 

I doista nije zaspao. Ali ovaj put nije mislio 
samo na voštano bakino lice i na njezinu ukočenu 
ruku, kojoj je približio usne, ali je nije. poljubio 
kao svi ostali. Unaprijed je znao, da je ne ce 
moći poljubiti; samo je radi okoline prišao k lijesu, 
odgrnuo oporo crno velo s naštampanom zlatnom 
čipkom i nagnuo glavu, kao da ljubi bakinu ruku ... 

Ove je noći mladić više mislio na Sabinu. 

— Željko Iličić? — upitala je ona zvonko, kada 
joj se prikazao. — Onda smo mi rođaci. Govorimo 
si »Ti«! — I djevojka ga je poljubila u usta, a on 

se držao drveno. 

Na to je Iličić mislio noću. 

Još jednom su se poljubili želeći jedan drugome 

sretan put. _ ... , . . 

Malo dana iza toga dobio je Zeljko dopisnicu, 
neku crveno-bijelu ženskinju s kotaricom cvijeca. 
Sabina se ispričavala što »u provinciji« nema ljep¬ 
ših karata i pitala Željka, da li se već malo utješio. 

Mladić se iznenadio i uzvratio brzo pismom. 

Iza toga je. slijedila fotografija. Sabina se slikala 
s mlađim bratom, pa je umjesto dopisnice poslala 
tu sliku. 

Iličiću se to činilo neukusnim, pa nije znao, kako 
j što da sada piše. 

Uto ga je zateklo djevojčino pitanje: nije li zar 
primio fotografije, kad ništa ne odgovara. I Željko 
se zastidio, razderao Sabininu sliku, bacio je u peć 
i uzvratio, da nema nikakve njezine fotografije. 

Tada je dobio novu fotografiju u kuverti i pre¬ 
poručeno: Sabinu uz neku vrtnu ogradu s velikim 
šeširom. 

Zahvalio se pokasno razglednicom iz Budimpe¬ 
šte, ali je onda pisao još iz Beča i Praga, s neke 
taštine, da se pohvali, kud putuje. 

Onda se zbilo ovo: 

Iličić je s drugovima akademičarima putovao 
Slavonijom, pa se slučajno zaustavio u Sabininom 
mjestu. Mještani se obradovali đacima, a Sabinina 
je majka dala odmah prenijeti Željkove stvari (kov- 
čežić, ogrtač i štap) iz gostionice u svoju kuću, jer 
bi »sramota bila, da rod otsjeda u hotelu«. 

Iza večere se složila stalna »partija«, dok je 
Željko, jer ne karta, sio sa Sabinom malo podalje 
i pričao joj. Pripovijedao je sadržaje raznih kaza¬ 
lišnih igara, i čega se nije pravo sjetio... udesio je, 
samo da bude sentimentalno i efektno. Nekoliko 
puta se uhvatio, kako sam sebi prisluškuje i kako 
uživa u sebi, što umije ovako zgodno govoriti. 

I Sabina je rekla, da zgodno pripovijeda, pa da 
njegovo pripovijedanje djeluje na nju kao topla 
kupelj. Onda se sjetila: 

— Majčice, hoćeš li, da mi se sutra ujutro pri¬ 
premi kupelj? Htjela bih se kupati. — (Kupaonica 
je bila ponos provincijalne porodice, pa su je češće 
spominjali). 

— Dobro dušice! — odobrila je majčica, olizala 
prst i bacila tref dečka. 

' Sutradan se Sabina zaista kupala, ma da akade¬ 
mičari nijesu pošli na put, jer je pljuštala kiša. Dje¬ 
vojka se nećkala, ali ju je majka utješila, da će se 
iza kupke lijepo umotati u »flanelasti kimono«, a 
Željko će je zabavljati kao ono sinoć. 

Sabina je kosu svezala širokom crvenom vrp¬ 
com, onaj »kimono« je bio kričavo crvene boje, i 
djevojka je bila zajapurena od toplote. Mladić ju 
je kradom pogledavao, a razgovor se nije nikako 
razvezivao. Zato se Željko gotovo smeo, kada je iz 
kuhinje došla Sabinina mati »da vidi kako se gost 
zabavlja«. Gospođa je stala Željku iza leđa »da je 
ne vidi ružnu u kecelji«.. Ispitivala je kćerku o ne¬ 
čem iz kućanstva, ali je Željko osjećao, kako joj 
iza njegovih leđa još neštojmkazuje, tumači i obja¬ 
šnjava pogledima i kretnjama. 

Djevojka je malo raspustila »kimono«, što ga je 
bez ijednog puceta pridržavao na tijelu samo pojas. 
I ukazalo se dosta okupanog dekoltea. 

Željko je oborio pogled. 

— Tako, tako dušice! Umotala si se kao pala¬ 
činka. Skuhat ćeš se! — pohvalila je stara mladu. 

Iličić je pogledao Sabinu dosta drsko, a po¬ 


mislio je: . , . 

_One misle, da se tako cim. Naučile su to iz 

romana u podliscima bulevarskih novina ... 

A kada je mati izašla i iza sebe glasno zatvo¬ 
rila vrata, od toga se štropota nešto polomilo u 

mladiću. . , 

Ustao je, pošao k prozoru i gledajući, kako se 
sa strehe cijedi kišnica, počeo je izazovno^ glasno 
govoriti o Zlati. (I sada je Kristinu nazivao Zlatom). 
Uljepšao je sve silno, a završio pravom ekstazom: 

_ Bila je lica kao prozirni bijeli vosak, slabašna 

tijela, i kada je oboljela, nije se bojala umrijeti. Jer 
jedino se i samo tijelo boji smrti, dok je duša 
besmrtna. A njeno nježno tijelo nije ni bilo tje¬ 
lesno. Ona je sva, skroz naskroz, bila neumrla duša. 
I zato ona još živi, živi sada i živjet će u vijeke vje¬ 


kova. I zaista, zaista nikoja put i nikoje tijelo ne 
će moći biti ljepše, vrednije i draže od Zlatine duše. 
Amen! 

Sabina je razumjela, saopćila sigurno sve mami, 
a Željko je još istoga dana pješačio s drugovima 
akademičarima dalje, jer je ljetni pljusak prestao. 

Kada ga je jedan od drugova suviše draškao 
s »lijepom Slavonkom«, pa mu je Iličić ukratko 
ispripovjedio taj doživljaj, momak mu se nasmijao 
krhko: 

— Uf, prijane, baš si mi naivno čeljade! 

Boja glasa ovog prijekora učinila se Iličiću za¬ 
čudo slična glasu gazdarice, kada je opazila, da se 
soba ne kiti tako za ... sestru. 

I mladić je časkom pomislio, nije li zaista naivno 
sve ovo, što on radi: Ove sitne modre mrlje po 
zidovima, to bi imali biti cvjetići lana. Ruke su mu 
ljepive od brunolina, zanoktice pune praška od po¬ 
zlate za okvire. Porezao je kažiprst udešavajući 
stakla za slike ... 

Tako on dočekuje sestru, koja treba da postane 
»učenom ženom«! 

GATANJE. 

Miris jela usječenih za božićnja drvca, kojih je 
bio pun trg, vratio je Željka Iličića u djetinje sanje. 
On se zapravo nije sjećao nijednog prijatnog Bo¬ 
žića u porodici; ipak se jednako veselio božićnjem 
mirisu i sve govorio: 

— Ali ovaj će ljetošnji Božić meni i mojoj sestri 
biti pravi Božić! 

Na Badnjak je o podne, kada se vraćao iz ureda, 
kupio malo drvce, granu jele i zelenu imelu punu 
bijelih prozirnih bobica. Sve to za Ljiljaninu sobu! 
Drvce je okitio jabučicama i orasima pozlativši ih 
pozlatom preostalom od okvira i stavio ga nasred 
stola. Imelu je objesio gore na prozor među bijele 
zavjese. Jelovu granu pokidao u grančice i pozadi- 
jevao ih povrh slika. 

Sve je mirisalo i bilo svježe, prijatno i svečano. 

Mladić je najzad počeo misliti, kako li će izreći 
Ljiljani ono, što kroz sve ovo vrijeme sprema njoj. 
Odviše samosvjesno ne smije, mogao bi je povri¬ 
jediti, a ipak mora reći tako, da ona ne uzmogne 
otkloniti. 

Čudno, ali u ovaj je mah Iličić po prvi put 
ozbiljno pomislio, kako bi Ljiljana mogla reći, da 
ne pristaje, da joj ne dostaje snage, da nema više 
volje za studij ... 

Željko je zadrhtao. Shvatio je, kako bi taj jedan 
jedini tihi sestrin »Hvala!« porušio čitavu njegovu 
lijepu građevinu. Sve bi bilo ništa. Uzalud služba, 
ambicija, ponižavanja u uredu i prepisivanje do¬ 
sadnih skrižaljki; uzalud ugovor s gazdaricom, ova 
soba i sve drage sitnice tu unaokolo; uzalud sanje, 
sanje, sanje... Sve bi se pokidalo, slomilo, skrhalo 
kao iz stakla. On bi jednim mahom stajao u iverju, 
krhotinama, ruševinama i očaju. A njegova bi se 
mati rugala: 

— Fantast! Fantast! Pa da! Znam ja Iličiće! 

Mladić je pogledao na sat i pohrlio na kolodvor. 

Veoma se žurio, ali je ipak zakasnio. 

To ga nije toliko ozlojedilo, koliko ga prestra¬ 
šilo kao neki loš predznak i zlosluće. Protisnuo je 
kroz zube: 

— Vlak je došao. Ljiljana je morala sama do 
tetke. 

Ta »tetka« nije bila baš teta, već neki daljni 
rod, ali su je zvali tetom. Bila je udovica s četiri 
kćeri i mnogo mladenačkoga smisla za život. Kod 
nje se ljetos božićevalo. (Iličićevi otac i mati bili 
su jedno u Budimpešti, a drugo u Gracu. Nigda nijesu 
dočekivali Božića kod kuće. Bježali su pred njim.) 

Ljiljana je zaista bila već kod tetke. 

Željko se iskreno ispričao, što je zakasnio da je 
dočeka, ali ona nije bila navikla na preveliku pažnju. 
Rekla je, kao da gotovo ne vjeruje: 


— Da? ... 

Brat je ovoga puta toliko mnogo želio reći se¬ 
stri, ali je sve odgodio na poslije. I sada nije znao, 
što da govori i pita. S nekog se praznovjerja i se¬ 
bičnosti bojao početi. Motrio je sestru pobožno (to 
je najpravija riječ) i bila mu je draga kao nikad, 
onako sitna i blijeda. Mogao bi je prihvatiti za ruku, 
poljubiti u čelo, lice ili u hladna poluotvorena usta, 
ali je znao, da bi taj gest bio neobičan i nesklapan, 
kao kad seljaci na trgu prihvataju glomaznim ru¬ 
kama božični nakit od staklene pjene. 

-—- Kako zdravlje? — lanuo je neduhovito. 

—- Hvala. Već mi je dobro. 

Opet šutnja. Sva su pitanja smjerala onamo, 
a sada se još nije smjelo govoriti o tome. 

— Znaš, seko Ljiljano, ja bih ti čestitao sretan 
Božić. Dopusti, da ti poljubim ruku! 

I mladić je nervozno i ganuto poljubio sestru u 
ruku, pa se brzo okrenuo k prozoru, a djevojka nije 
shvatila, što to znači. 

Međutim je ušla tetka i viknula: 

— Drvce okićeno, stol prostrt, počinje Božić. 

Željko je kao jedini muški član morao biti kućni 
starješina. Glasno je počinjao molitvu, kapljom je 
vina s hljeba ugasio božićnju svijeću i činio je sve 
ostalo, što je tetka određivala. 

Djevojke su se vrlo veselile svome domaćinu, 
dok je on bio rastresen i nestrpljiv. Najvolio bi bio, 
da sve što brže mine. Smetalo ga, da štošta nije 
»pristajalo u stil«. 

Ljiljana je pripovijedala o dvojici trojici dragih 
seoskih mališa, o nekim vedrim časovima u školi i 
smijala se slatko. A Željku se ni to nije mililo, jer 
je on s tim Rakitjem pokidao već sve veze. 

Kada su se nahranili posnom večerom, rekla je 
tetka: 

— Sada dolazi drugi čin! Gospoda ostaju kod 
stola pijuckajući, a mi ženski svijet u kuhinju... 
Ali kako gospodin domaćina, kao jedino muško, ne 

može ostati sam, treba da se netko žrtvuje i ostane 
uza nj, ili da i on dođe s nama u kuhinju. 

Željko je trenutačno poželio, da ostane sa se¬ 
strom u sobi, ali je odmah razabrao, da to ne ide, 
jer je ona gošća, zato je ustao i pošao »sa ženskim 
svijetom«. 

A drugi je čin u kuhinji bilo: gatanje. 

Kćeri pitaju: 

— Hoćeš li i ti mamo? — A ona se tobože ljuti: 

— Gle vižladi! Kao da ja udovica, kakva sam 
đeđerna, ne bih mogla ljetos još da pirujem. 

Smijeh. 

— Dakle, što ćemo prvo? 

— Dok je vatre u štednjaku, lijevat ćemo olovo 
— određuje tetka. 

— Da čatimo, kakva je sudbina: kome odar, a 
kome svatovi? — deklamira licejka i objašnjava, da 
je to citat iz Shakespeara ili iz stare dubrovačke 
knjige. 

Opet smijeh. 

Našle djevojke neku limenu žlicu, vežu je rđa- 
vom žicom za držak metle, meću u kašiku komadić 
olova, pa u štednjak, neka se tali. 

Gledaju u žeravicu i lica im se žare. 

Žitko olovo liju u vodu u smeđem, okrhanom 
lavoaru, da sve ciči i cvrči. I tako redom šest puta. 

Nuđaju i Željku, da lijeva olovo, ali on ne će. 

— Željko je puritanac, pa ne će gatati — pec¬ 
kaju ga djevojke. 

Onda dižu nakazne grumenčiće olova pred svi¬ 
jeću i okreću ih i obrću, da iz sjene na kuhinjskoj 
stijeni odgonetnu »sudbinu«. 

A sve vide neke sablje, časničke kape, kacige, 
vitice, mirte. Tetki se ukazuje na sjeni kao neka 
vjenčana kruna, i ona se grohotom smije: 

— Što se babi htilo i snilo, to joj se i izlilo! 

Provaljuje smijeh dugotrajan i glasan, da se 
Željko čudi. 


— Sada ćemo pitati, tko će biti ti naši »suđeni«? 

— predlaže netko. — Kuhajmo valjuške, dok je 
voda vrela! 

Graja. Donose vrećicu brašna, mijese u valjuške 
ceduljice s imenima poznatih mladića, ukuhavaju i 
vrebaju, koji će iz kropa prvi izroniti. 

Opet graja i hihot. Spominju prava imena živih 
mladića i sve prljaju vrućim, gnjecavim i ljepivim 
tijestom. 

Jednoj je isplivao natpis »nepoznat«. Ljiljana 
nije kuhala valjušaka, jer joj je olovo pokazalo 
sablju, a ona ne zna imena nikojeg časnika. Licejka 
pak nije zadovoljna s izborom. Sve tri daju se na 
novo čaranje. 

Nasred stola stavljaju onaj smeđi okrhani lavoar, 
pa kaplju svijećom u vodu. 

Kaplje se grušaju i plivaju, nižu se jedna na 
drugu i slažu u likove. 

— Pst! Vidi se slovo! Sasvim jasno slovo »S« 

— upozoravaju Ljiljanu. 

— S? S? Savo! Curo, curo, bit će ti đerz Srbin. 

— Svetozar? I to je na srpsku. 

— Silvestar? 

— U, to je neko kreposno ime. Tko bi se tako 
zvao? 

— Silvestar se valjda zove onaj novi kapelan 
kod svetog Blaža s glavom nahero. 

— Ha! Ha! Hahaha!! 

Cikću. A Željko misli: 

■— I baš će sve uprljati: i Badnjak i ponoćku i 
samoga malog Božića! 

Mladić je mahnuo rukom, da su opazile i pitale: 

— Šta si htio reći Željko? 

— Ja? Ništa! Mislio sam samo, kako malo po¬ 
ezije ima u tim vašim božićnim običajima sa zarđalom 
kašikom, metlom, prljavim tijestom i lavoarom, u 
kojem se peru noge. 

— Čujte! Željko nam se rastužio, što nema po¬ 
ezije u lavoaru! — prasne u hihot tetka i nasmije se 
do suza, a. s njome i djevojke. 

Kada su se napokon jedva nekako smirile, javi 
se Ljiljana, glasnim glasom kako govore mlade 
učiteljice: 

— A sada ćemo gatati, koja će se od nas udati 
već ljetos, a koja će morati još pričekati. 

— Kako se to radi? 

— Ni to baš nije suviše »poetičan« običaj — 
tumači Ljiljana, pa pogledava brata, — ali je prak¬ 
tičan. Donijet ćemo iz podruma dosta drva. Svaka 
po naručaj. I koja uhvati parni broj cjepanica, udat 
će se, a koja neparni, ostat će. 

— Ali Ljiljana ne će iz ove vrućine u hladni po¬ 
drum, jer mora čuvati pluća! — protivi se Željko. 

— Ne će joj biti ništa! Nema propuha, sve je 
zatvoreno! — navaljuju djevojke. 

— A tko je čuva u Rakitju? — pomaže i tetka. 

— U Rakitju... — počinje mladić, ali naglo 
prekida i ljuti se: — Pa dobro! Ako sam ja danas 
zaista tako neopisivo glup i suvišan ovdje, onda je 
najbolje da odem kući. 

— Gle! Ne budi curica, kad si momak. Koji ti 
je bijes? — kori ga i miri tetka, ali jer on već ustaje 
i koraca k izlazu, Ljiljana sjeda na škrinju za drva 
i kazuje: 

— No vidiš, Željko, ja već slušam. 

I Željko već žali svoj ispad. Stidi se i neugodno 
mu je pred tetkom, djevojkama i sestrom. Poku¬ 
šava zabašuriti, ispraviti, objasniti, pače protumačiti: 

— Nisam ja mislio zlo. Ljiljana je još rekonva¬ 
lescent. Vi druge pođite, samo Ljiljana ne... 

— Tako je! — odobrava tetka, dodaje Željku 
stolac, da sjedne, pa predvodi svoje kćeri niz stube 
u podrum po »sudbonosna drva«. 

Brat i srestra ostaju napokon sami. Ali se ne 
miču, ne govore, uporno šute. 


Željku je od srca žao, boli ga, što se sada Lji¬ 
ljana ljuti na nj, sada, nakon tolikog čekanja, a 
radi sitnice. 

O, kako bi se veselio, da sada Ljiljana hoće po¬ 
misliti, kako je Božić, kako je ona mlađa od njega 
ili bilo ma što... Napokon počinje on. Progovara 
u po glasa: 

— Ne shvaćam... rekao sam iz pažnje... 

— Zločest si. Danas te sve srdi. 

— Možda. Ali ne srdim se. Žao mi je... 

Uto se već tetka i djevojke vraćaju s drvima i 
pitaju: 

— No, kiselice, jeste li se izmirili? 

— Jesmo! — odgovara sestra. 

— Onda se poljubite! — nalaže tetka. 

Ljiljana prilazi k bratu. On je nježno prihvati 
za glavu i šapće joj tiho: 

— Zaista te molim, da se ne ljutiš. 

BRAĆA. 

Uranio Željko Iličić na Božić. Ustao je još u 
mraku, jer je bio uzbuđen kao pred ispitom. Sinoć 
je molio sestru, da mu danas dođe, i ona će doći iza 
velike mise u katedrali. 

Snovao je, kako će sestri govoriti. Satkivao je 
rečenice i bojao se zvuka svoga glasa i svojih gesta. 
Najzad je uzeo papir i pero, da napiše pismo. 

— Čuj jedan prijedlog... — započeo je i nije 
nastavio, jer mu se takav početak činio odviše po¬ 
slovnim. 

— Bojim se, da ne uveneš u Rakitju... — 1 
ovo je bacio. 

— Vjerujući u Tvoj talenat... — Ni s tim nije 
bio zadovoljan. 

— Sjećaš li se, seko, našeg razgovora, kada smo 
ono bili kod pokojne bake? — Ovo je nastavio, jer 
je napokon nekako morao početi. I sve je dalje na¬ 
pisao na dušak. Ispripovjedio je, kako ga je živo 
zaokupilo sjećanje na taj razgovor kad ju je posjetio 

jesenas bolesnu u Rakitju; kako je molio oca i 
majku, da je dovedu u Zagreb na studij i što je 
najzad smislio i odlučio sam. Razložio je podrobno, 
kako je moguće da studira (zatajivši ipak, da je 
radi nje uzeo službu), i molio je, da pristane na 
njegov prijedlog. 

Pismo je odmah zatvorio ne pročitavši ga više, 
jer je vjerovao, da ne bi bio zadovoljan s njim. 
Napisao je naslov i stavio list na stol k božićnjem 
drvcu. 

Bilo je još vrlo rano. Iličić je pomišljao, da opet 
legne, jer mu je obraz bio ražaren, a ruke i tijelo 
ledeni. Ali nije legao. Pošao je u grad i k misi. 

Kada se prozebao vratio kući, soba je bila topla, 
a on je uzeo knjigu, što ju je juče nabavio, no su¬ 
više je bio nesabran, da čita. U ruci je držao sat i 
svaki ga čas rasklapao i zavirivao u nj. Nekoliko je 
puta zaklopio knjigu slušajući korake, što su do¬ 
lazili stubama, i opet tražio mjesto, gdje je prestao 
listati, kada su koraci prošli mimo njegovih vrata 
prema potkrovlju. 

Jednom je ustao i pošao ususret, ali se prevario. 

Učinilo mu se, da bi trebao brojiti, i kada nabroji 
do stotine, sestra će ući. Sam se nasmijao toj 
misli. 

A Ljiljana je došla tiho, rumena u licu od stu¬ 
deni i kose pune bisernih kapljica rastopljena 
snijega. 

— Je li hladno? — pitao je Željko skidajući joj 
ogrtač i šešir. 

Ona je pošla k peći da ogrije ruke, pa se umje¬ 
sto odgovora obradovala. 

— Kako je prijatno ovdje! — I nasmijala se: 
Tu bi zapravo morala stanovati djevojka, a u mojoj 
sobi u Rakitju mrgodasti mrkonja ... 

Željku je godila ta šala. 

— Gle, imaš i malo božićnje drvce! — čudila se 
u šali Ljiljana, a opazivši na stolu pismo sa svojim 
naslovom pogledala je brata: 


— Pismo za mene? 

— Za tebe! 

— Od koga? 

— Možda od nekoga ... nepoznatog . 

Djevojka je uzela pismo i rastvorila ga. 

Željko je osjetio, da mu srce otkucava časove. 
Nije mu dostajalo snage, da motri sestru, okrenuo 
se k prozoru, ma da kroz zaleđeno staklo nije vidio 
ništa. U tišini je slušao, kada bi Ljiljana prevrnula 
list i pratio mišlju, što čita... 

Druga, treća, posljednja stranica. 

Ali prije no što je dočitala, otvorila se vrata 
naglo bez kucanja. 

— Oprostite — snebila se tobože gazdarica. — 
Mislila sam, da nema nikoga unutra, pa sam došla 
prigledati peć. A oprostite, što pitam, vi ste sestra, 
gospođica sestra mladome gospodinu juristi? 

— Jesam! — odvrati djevojka., 

— Ja sam, znate, domaćica, stanodavka, pa me 
zanima, kako da kažem, hoćete li odmah ostati ovdje? 

Željko je protrnuo. 

— Ostat ću — rekla je Ljiljana uzbuđeno, ali 
jasno. 

— Aha! A lijepo je udesio mladi gospodin, zar 
ne? Dao je nanovo maljati. Od mene je izmamio 
ove zavjese i pokrivače. To je vrijedna starinska 
stvar. Danas se takva šta više ne radi. Dala sam iz 
svoje opreme ... A da ste ga vidjeli, kako je cijele 
dane zlatio, ličio, lijepio i što ja znam, što sve 
nije . .. 

— Dobar je moj brat. 

— Da! Ali oprostite što kažem, slični jedno dru¬ 
gome baš ni jeste. On je visok i crn, a vi nekakva 
plavka. Ni oči ni nos vam nijesu nalik. Biva tako u 
familiji. Nego oprostite, mislila sam da nema ni¬ 
koga, pa sam ušla malo prigledati peć da li gori, ili 
ne dao Bog i sveti Florijan, da se ne bi što upalilo. 

Kada je stara žena napokon izašla, pokušao se 
Željko našaliti: 


48 


49 


4 


Ovaj nam je intermeco uštedio jedan ga¬ 
nutljivi prizor... 

O tome, što je odlučeno, nijesu braća kazivala 
nikome ni riječi: ni tetki, ni njezinim kćerima, ni 
ikome. Reći će kasnije. 

Sutradan iza blagdana pošla je Ljiljana k vladi 
i upirući se najviše na netom prepaćenu bolest za¬ 
molila je jednogodišnji dopust. (Zahvalit će na uči¬ 
teljskoj službi, dadne li joj Bog da sretno svrši 
gimnazijsku maturu). Dobila je dopust, dabome bez 
plaće. Onda, se odvezla u Rakitje, da donese ono 
svoje robe i knjiga, da otkaže stan i da vrati žup¬ 
niku uzajmljeni stolić, stolac i sliku Srca Isusova. 
I to je sve učinjeno tiho i tajno. 

— Nas smo dvoje kao neka dva puža, — mislio 
je Zeljko sjedeći sa sestrom u njezinoj sobici za 
večerom. — Puževi se usuđuju živjeti tek kada 
nema nigdje nikoga. Osjete li što strano, a njima 
je sve strano, premiru od straha i uvlače se sasvim 
u se. I mi smo vječno pritajeni! Odgojeni smo tako! 
Cijepili su to u nas od prve mladosti i ukalamili 
duboko... Kada smo se djetinjasto veselili, govorile 
su naše dadilje, da smo raspušteni; kada smo bili 
tužni, govorile su nam, da se prenemažemo; a kada 
smo istinski plakali, ružile su nas i podmetale nam, 
da glasnim cmoljenjem silimo mater, da tamo u 
drugoj sobi ljutito odbaci pomodni list ili roman, da 
ustane sa sofe i da dođe viknuti držeći se rukama 
za glavu: — Pa zar ne znate zabaviti tu jadnu djecu. 
Čitava kuća ječi. Čovjek mora postati nervozan...! 
— I mi bi se prepali materina lica i lica dadilja, jer 
smo iz njih čitali užasnu osudu nas dosadnih i ga¬ 
dnih bića... Bez prestanka smo slušali, kako nas 
opominju i grde, pa smo napokon i povjerovali u 
to, što kazuju; povjerovali smo, da smo dosadni, 
gadni i podli. Pa da nas s toga ne prekoravaju, vaz- 
dan i bez prestanka, pomalo smo se odučili glasno 
se smijati i prestali smo plakati glasno. Postali smo 
šutljivi, nepovjerljivi i lažni. Da, lažni! 


Zeljko je osjećao i vjerovao, da laže svagda, 
kada na primjer izgovara riječi »moja majčica«. On 
je u školi rekao nekoliko puta svojoj majci »mati« 
... i zato ga je jednom gospođica učiteljica izgrdila. 
Pripovijedala je upravo djeci i uživila se u neku ga.- 
nutljivu priču o požrtvovnoj i neizmjernoj dobroti 
majčin o g a s r c a. Željko je pažljivo slušao i 
tačno pamtio riječi priče, ali mu se valjda oko usana 
potkrao onaj lukavi i samosvjesni smiješak malih 
dječaka »koji znadu varku«. Naučili su ga naime 
netom, da ne valja vjerovati u priče, jer da nema ni 
zhh vještica, ni vukodlaka, ni nakaznih patuljaka, 
ali da nema ni lijepih vila ni dobrog svetog Nikole, 
niti da mali Isus stavlja darove pod božićnje drvce, 
nego da to čini sobarica Milka. A gospođicu je učite¬ 
ljicu sigurno rasrdio taj Željkov potajni smiješak i 
ona se počela ljutiti na nezahvalnu i zlu djecu, koja 
ne poštuju četvrte zapovijedi Božje. Baš je rekla: 
četvrte zapovijedi Božje. Onda je došlo ono strašno. 
Učiteljica je spomenula njega, Željka. — Nevaljani 
dječaci, kao na primjer Željko Iličić, vele svojoj 
dobroj majčici: »mati«, umjesto: majčica, mamica 
ili nane! — Mališu su se ražarili obrazi i oči mu se 
zalile suzama. Gospođica je to primijetila, došla je 
do njegove klupe i tri puta ga pogladila po- kosi... 
Odonda je Željko postojano govorio: moja majčica. 
Ali je u njemu svagda drhtnulo nešto s neugode, 
stida, zlobe, što li? A učiteljice nije mogao nigda 
voljeti. 

Voljeti? 

On nije nigda volio nikoga, jer nitko nije volio 
njega. 

Dok je bio djetetom, nitko ga nije volio toliko, 
da bi se on usudio plakati pred njim. Kao dječak 
i mladić nije znao nikoga, komu bi se usudio iskreno 
izreći, što misli i osjeća. Neki je prefekt rekao, da 
je Iličić tih i radin dječak, ali da mu se čini drven, 
kao onaj lipov Alojzije na zavoju stubišta. To je ka¬ 
zao njegovu ocu, koji je došao u konvikt platiti ra- 

čun, pa su mu tom zgodom tisnuli u ruku žutu cedu¬ 
lju' s redovima i svimkolikim opaskama gospode 
ravnatelja,-nadstojnika, profesora, prefekta i kore- 
petitora. 

Sretanje je s roditeljima bilo uvijek takvo; tek 
što majka nije plaćala račune, nego samo primala 
žutu ceduljicu, a bila je bučnija i pomnije je slušala 
nadstojnika i prefekta. Svagda je pak oduševljeno 
izjavila, da joj je (bilo kako bilo) ipak veoma drago, 
što joj je sin ovako »u zaptu«, jer je dječake u 
opasno doba tisuću puta teže čuvati nego djevoj¬ 
čice. Dodavala bi još stalnu pouku, da treba dobro 
paziti, s kim joj sin druguje. 

A Željko nije drugovao ni s kim, on nije imao 
prijatelja. Vjerovao je pače, da po internatima ne¬ 
ma prijateljstva, već samo ortaštva. 

Jedini mali slabašni Brlić; njih bi se dvojica 
bili sigurno sprijateljili, ali taj je ubrzo prešao na 
drugu gimnaziju; roditelji su ga radi slaba zdravlja 
poslali u Primorje, bliže k moru, u šušačku gimna¬ 
ziju. Željko toga mališa nije isprva pravo ni zami¬ 
jetio. Opazio ga je i počeo motriti slučajno, baš u 
onaj dan, kada je gospodin prefekt rekao ono o 
lipovom Alojziju. Bio je to dječak čist, šutljiv, mi¬ 
ran, i čudno je bilo, kako se iz svake njegove kret¬ 
nje, iz očiju, s usana, iz svake mišice njegova lica 
moglo mnogo toga pročitati. To nježno dijete zvali 
su konviktorci »tužna vrba« i svatko ga je volio 
draškati, gurkati, tući i mučiti. Mališ se nije nikako 
branio, podavao se tihom tugovanju i jednom se od 
same sjete razbolio. Onda ga je majka uzela kući 
na nekoliko nedjelja. Pazila ga, njegovala i izliječila. 
Drugovala je s njim, pripovijedala mu mnogo lijepa, 
razgovarali su zajedno čitave dane, a kadgod bi ga 
majka ne govoreći ništa privinula uza se i držala ga 
dugo tako, gladeći mu kosu... Kada se poslije toga 
vratio u institut, ako bi ga snašla tuga, sakrio bi se 
nekud u konviktskom dvorištu, u grmlju iza kuglane, 
izvadio majčinu sličicu i utješio se. To je sam mali 


Brlić povjerio Iličiću. Pripovijedao je o svoioi 
majci kada je jednom našao Željka u zatišju bašče 
zaplakana, šutljivi je mališ bio silno smeten kada 
je zatekao druga, gdje plače. Najvolio bi se bio 
pričiniti kao da ništa ne vidi, ali oni su jedan dru¬ 
gome bili pogledali ravno u oči. časkom je dječak 

k!n C P° m l šl J. ao - da se brzo okrene, pa da uteče? no 
kao da nije imao snage, ili ga je prejako zaokupila 
pomisao kako bi grozno bilo, da njegova majka 
uteče, kad se on rasplače. I dječak je prišao Željku 

p-tell'V 3 Za mku ■ p0Če0 mu govoriti nasumce^ 
glasom sto uvjerava i miluje. Govorio je o svojo 

iim JC1 T^a ka -° Je ’ đa Je ma j^ a anđeo sa zlatnim kri- 
hma. Tada je sasvim razdragan pokazo svoju dragu 
icicu, dao ju Zeljku u ruke i dopustio mu da je 
poljubi, da ne place više... 1 željko je poljubio 

ljubavi SV °^ a dru g a > tudu majku, s punom sinovljom 

Koliko li je puta poslije Željko mislio o majci 
maloga Br ica. Bio joj je zahvalan, što je ona anđeo 
sa zlatnim krilima i sto uistinu živi. Ali bilo je časova 
kada je osjećao, da mu je sada mnogo teže, otkako 
je saznao da za one druge ljude postoji na 
svijetu nježnost i ljubav. Izmislio je pače po¬ 
redbu i volio je ponavljati, da bi čovjeku gluhu 
bilo sigurno lakše, kad ne bi znao, da drugi ljudi 
čuju. A bilo je opet časova, kada je najednom 
počeo sumnjati. Činilo mu se, da je sve ono 
o malom Brhću i njegovoj majci izmišljeno, da 
je on to samo negdje pročitao, vidio u snu, ili 
izmastaa U konviktu su izdavali hektografirani li¬ 
stić. Ihcic nije još ništa napisao u nj, ali je bezbroj 
puta izmišljao, što bi mogao napisati. Snovao je 
stvarao crtice, zgode, lica, čitave velike pripovijesti’ 
a b za P. Isao n B e ništa. Zvali su ga »ishlapljena sanja«.’ 
llicic je zato sve više zatajivao tu svoju »književ¬ 
nost«,, i živio s njome i samo.vao. Bježao je društvo 
i dn fg° va0 ? junacima svoje mašte... pa je najzad 
i Brhca i njegovu majku svrstao amo. Zaista, je- 

dnom se toliko smeo, da je morao upitati drugove, 
sjeća li se koji od njih, da li je uistinu neko vrijeme 
u konviktu bio neki boležljivi dječačić imenom Brlić. 

I konviktorci su se dabome sjetili »tužne vrbe« ... 
Eto, toliko je Željko sumnjao o sretnom dječaku, 
kojemu je majka anđeo sa zlatnim krilima! 

Željka ni Ljiljanu nije nigda nitko toplo privi- 
nuo uza se. Svi su oko njih bili ukočeni i hladni, 
njihovo je djetinjstvo bilo nalik hodanju kroz šumu 
bez lišća. Dobra im je i bolja od drugih bila pokojna 
baka. Ona ih je znala preko praznika pozvati u svoj 
zaselak. Oni su tamo bili lijepo dočekivani, kao 
dragi gosti, možda i kao najdraži gosti, pa ipak 
samo gosti. Tamo se živjelo točno po bontonu; 
govorilo se poluglasno ali ragovijetno, jelo se na 
pet tanjura s propisanim noževima i viljuškama, i 
mukom se gutala na primjer salata od svježih kra¬ 
stavaca, a moralo se reći: — Baš je izvrsno, ljubimo 
ruke. 

Posljednjoj se misli Željko glasno nasmijao, a 
onda se (pogledavši sestru) naljutio: 

— Gle, ja sjedim tu uz Ljiljanu u njenoj sobi i 
nas dvoje dnevno ovako »zajedno« ručamo i veče- 
ravamo, pa što? Ja zaboravljam na nju, sasvim za¬ 
boravljam, da je ona ovdje. Ja mislim o sebi i 
zabavljam se sam svojim fantaziranjem. Nas se dvoje 
ne znamo razgovarati. Odviše smo obikli samovanju. 
Strašimo se riječi. Podivljali smo. Ali može li čovjek 
uopće priviknuti samoći? Može li napose žensko, 
koje je nježnije i slabije, biti vječno i zauvijek si- 
• roče bez oca i matere? Ali moj otac prema napisa¬ 
nom brakorazvodnom ugovoru nema prava, da 
bude otac, a moja majčica nije više dužna biti maj¬ 
kom, otkako joj je dijete sa devetnaest godina po¬ 
stalo samostalan i s odlikom zreo čo¬ 
vjek!... A ja, brat? Volim li ja tu svoju sestru 
Ljiljanu? ... Volim! Zato sam je pozvao u ovu ja¬ 
dnu sobicu i zato joj plaćam sirotinjske ručke i 
večere,, ali uz to strepim, da ne bi koja sitna iskra 

suvišne toplote rastalila santu, u kojoj je uleđeno 
moje srce. 

. . ~ s e str o! Vjeruješ li ti, da sam ja tebi prija¬ 
telj. izrekao je Željko iznenada, da se i sam pre¬ 
pao svoga pitanja. 

Ljiljana ga je pogledala smeteno i odgovorila 
mu, kako se govori djeci u bunilu: 

— Da, vjerujem! 

I kao da je htjela podignuti ruku, da pogladi 
bratovu hladnu desnicu, što je bila na stolu do nje¬ 
zine. Ali nije. J 

Ušutjelo je oboje. 

. Napokon je brat ustao i kao svako veče rekao 
jednostavno: 

— Laku noć! 

Pošao je u svoju sobicu i mislio: 

Eto, pokus nije uspio. Ne umijemo! 

I opet su dani tekli jedan za drugim jednaki kao 
sto su jednaki bili obroci stranica, što ih je Ljiljana 
morala dnevno naučiti za maturu. A ona je svlada¬ 
vala građu odlično, radeći bez odaha. Željko se divio 
tomu radu i toj snazi; veselio joj se i poštivao je 
toliko, da mu se činilo, e je dužan vazdan hodati po 
prstima, da ne smeta sestru. 

Sam je naprotiv za svoj ispit radio samo jutrom 
prije ureda i obnoć, pa je umoran sporo napredovao. 
Sve je nekud ostajao podjednako velik kup nepro- 
čitanih skripata, a jednako malen onih što ih ie 
prošao. ’ 

Zato je Željko kradom to požuđnije brojao li¬ 
stove knjiga, što ih je proučila sestra, brojao je iz 
njenih bilježnica novo zapisane i naučene latinske 
i grčke riječi i riješene matematičke primjere i uži¬ 
vao u tome kao škrtica. Jednom se sam uhvatio i 
zastidio, kada je kao stari Židov trljao ruke i go¬ 
vorio: — Ide dobro, ide! — 

Sravnjujući tako sestrin i svoj rad Iličić se uvje¬ 
ravao, da mu je sestra talenat, a on da nije. I u 

svojoj je duši napustio mnogu ambiciju i sve prenio 
u sestru kao u nekoga, tko mnogo vrijedi. Zaklju¬ 
čivao je: 

— Ako netko spozna, da se kroz sve škole pro¬ 
vlači s jedva dovoljnim uspjehom, da u ljudskom 
društvu nije kadar valjano izreći jedne misli, da ne 
umije napisati ni retka za tisak (ma da je fantast 
s akademskom obrazovanosti), onda treba da shvati, 
kako je dužan ukloniti se s puta svima sposobnijima 
od sebe, ne zavidjeti im, već im se pokloniti i umje¬ 
sto njih obavljati svagdanje tričave poslove. 

Željko je vjerovao, da je ta misao veoma kršćan¬ 
ska, i to ga je bodrilo. Zato se zbog sposobnije 
sestre takmio u uredu s najrevnijim i najuslužnijim 
oficijalima i kancelistima, drago mu je bilo, što je 
šef jednom uzgredice spomenuo, da je Iličić »upo- 
rabiv« i nije ga smetalo, što je sličan stroju za pi¬ 
sanje ili onoj ljepljivoj sluzi na hektografu za 
umnažanje spisa. 

Sestri je dabome postojano tajio, da polazi za¬ 
rađivati novac. Činilo mu se pače, da to ne prikriva 
hotice i da to tajenje nije ništa osobito ni naročito, 
ni plemenito, već da on naprosto nije našao zgode, 
nije se još desilo, da joj to kaže. Njih dvoje sjede 
zajedno kod ručka ili večere, šute ili spominju što¬ 
god o maturi i zdravlju, a on će najedared neuku¬ 
sno bubnuti: — Vidiš za ovu čorbu i varivo ne do¬ 
staje onaj očev prinos, nego ti ja moram još pri- 
služiti! Zato ja idem svaki dan u ured, a ne na um- 
verzu ili u biblioteku, kako ti mislis... 

Ipak to zatajivanje velikoga dijela dnevnoga ži¬ 
vota pred Ljiljanom, to hotimično ili nehotično za¬ 
varavanje sestre, ta gluma i čudna laž bile su uzro- 
kom, d 3 . je Željko kojiput jasno zapažao, kako SP~ 
vori dvolične riječi ili kako Ljiljana o onomu što 
on kazuje, ima drugačiju, krivu predodžbu, ali on 
je to dopuštao i propuštao ispraviti, nije nekako 
imao odvažnosti ili potrebe, da se objašnjava i da 
se s nekim valjano razumije. Privikao je na ovakav. 


d v o g u b i život. I tako su njih dvoje iz istih sitnih 
svagdanjih doživljaja i saopćenja gradili usporedo 
svaki za se svoj zasebni svijet pojmova i slika ne 
nastojeći, da dok žive jedno uz drugo, žive i z a- 
jedno. 

A to samovanje u dvoje rodilo je u Želj- 
ku neku golemu samilost (to je otprilike naj¬ 
bliža riječ za taj osjećaj) prama sestri Ljiljani, i ko¬ 
likogod je on priznavao njezin talenat i sposobnosti, 
opet nije mogao, a da ne misli na nju kao na nekoga 
malenoga, slabašnoga, za koga se valja brinuti i 
skrbiti. Dakako da Iličić nije nikako toga čuvstva 
odavao. U bojazni, da se ne oda, uvlačio se jače u 
se, pa što je više razmišljao o sestri, to je manje 
razgovarao s njom. Mjesto da je pita, on je volio 
motriti, odgonetati i pogađati, čemu se ona raduje, 
ili rad šta tuguje. Promatrao je radije nego da ispi¬ 
tuje, izmišljao radije nego da istražuje, maštao je 
o njoj umjesto da gleda. 

Jednom je Željko neodoljivo poželio da zapiše, 
da opiše, kakva je ta njegova sestra Ljiljana. Da 
napiše crticu, pripovijest, novelu, u kojoj bi ona bila 
glavno lice. Kakva bi toj pripovijesti bila radnja, 
toga on nije nikako zamišljao, ali mu se činilo, da 
mora žurno pisati, dok ne izblijedi, dok ne ishlapi, 
dok ne zaboravi ono, što osjeća. 

Bilo je to neke nedjelje o podne, kada je Lji¬ 
ljana otvorila prozor prvom proljetnom danu. 

— Kako je dobro proljeće! — veselila se sestra, 
a bratu se svidjela, što ona svijetlo, toplinu i ljepotu 
zove dobrotom. Pogledao je u lice djevojku oba¬ 
sjanu mnogim svijetlom i vidio, da je nježna, draga 
i lijepa. 

— To je slika, ne pripovijest! — shvatio je mla¬ 
dić i kazao glasno. 

— Što? — pitala je Ljiljana. 

Brat je mislio: — Ti sestro! — a rekao je:' — 
Dobrota... 


Tada se začudio, kako li se već dugo nije sjetio 
svoje slike, slike djevojke s poljane rascvjetanog 
lana. 

— Sve je oko nas bilo smeđe i sivo, pa zato! — 
tumačio je mladić samome sebi. I čudan ga je obu¬ 
zeo strah, što će ovo proljeće i ljeto proći još prije 
sestrina ispita: — I opet će sve biti smeđe i sivo . .. 
A možda Ljiljana ne će nigda više ... — Iličić je 
prekinuo misao naprečac i požurio se u svoju sobu, 
rastvorio drveni kovčeg, potražio malu crnu kutiju 
(iz koje je nekoć uzeo kumov »žuti cekin«), pa 
je iz nje izvadio starinski prsten pokojne bake.’Na¬ 
taknuo ga časkom na prstenjak, motrio ga i pra¬ 
snuo u smijeh: 

Za tu ćeš burmu pozlaćenu, dragi maestro 
Joso pl. Šaričiću, s mojim nadahnućem naslikati 
svoje najveće djelo! 

Onda je skinuo prsten s prsta, metnuo ga u džep 
od prsluka i obijesno počeo podražavati dječjoj 
igri na Ciglani: 

— Baka meni prsten da, ja prsten Josi dam, Joso 
meni sliku da ... 

Kada se Željko vratio u sestrinu sobu, Ljiljana se 
nešto nagnula kroz prozor, pa je on pljesnuo ru¬ 
kama i kliknuo u fistuli kao nekoć dadilja Uršula: 

— Ao gade, da nas vidi gospoja mama! 

Ljiljana se prepala i trznula i oboje se nasmijalo 
od srca, jer je mladić pokušao intonirati onu de- 
ransku rugalicu: »Debela Uršula, debela Uršula, de¬ 
bela Uršula i suha Barbara«. 

Kod ručka je brat u jednako djetinjastoj razdra¬ 
ganosti pripovijedao sestri, kako je jednom, dok 
je bio malen, prevario nekoga još manjega od sebe, 
da je kukac zlatna mara obični hrušt, samo što su 
ga za nedjelju lijepo obukli u svečano ruho. Imao 
je on tada na sebi zelenkasto odijelo od atlasa, ono 
u kojem je fotografiran sa sestrom. Ona sjedi na 
klupi s ružom u ruci, a on kraj nje stoji. Ljiljana se 
sjetila te njihove slike. 


Jednakim načinom saopćio je Željko Ljiljani, da 
će sada poći u kavanu potražiti jednoga svoga 
znanca slikara, da je slika za neku studiju, ako ona 
to dopusti. Sestra nije danas prepoznavala brata, pa 
nije znala, što da mu na to odvrati. Rekla je ne¬ 
određeno: 

— Da? 

I Iličić je zaista pošao tražiti i našao je Jozu pl. 
Šaričića u Kazališnoj kavani. Ubrzo je s njim ugla¬ 
vio sve i doveo ga već sutradan. 

Ljiljana bi se bila dakako najradije nekud sa¬ 
krila kao mala djevojčica pred strancem, ali je vi¬ 
djela, da se Željko odviše raduje tom slikanju, pa 
je otrpjela. 

I Šaričić je slikao Ljiljanin lik. Radio je oko 
sedmice dana u njezinoj sobici, a poslije je odnio 
platno kući i u školski atelje, da »isfantazira« po¬ 
ljanu rascvjetanog lana, nebeski svod i sunčani sjaj 
»kako je Iličić naručio«. A radio je Šaričić kao ni¬ 
kada dosada. Govorio je, da mu je Iličić sio na dušu, 
da ga pritište kao tubu i samo sipa iz njega boje. 

Iličić je doista nastojao, da svu svoju dušu pre¬ 
lije u Jozu, zato je bio pažljiv s njime i tetošio ga 
govorom, šaptao mu, gotovo mu tepao svoju želju, 
samo da sve bude mekše, nježnije i svjetlije. 

— Modro, modro, modro! — sugerirao je nepre¬ 
stano, a vidjevši sivo, sivo i sivo postajao je nestr¬ 
pljiv, najvolio bi istrgnuti i baciti Jozinu paletu i 
kist, jer su valjda prljavi i tvrdi, pa je zato sve ne¬ 
kako nejasno i grubo. 

Napokon je Željko povjerovao, da će ta slika 
biti samo neka bilješka i pomagalo da on ne zabo¬ 
ravi svoje djevojke s poljane rascvjetanog lana. 
Svejedno je, što će na toj slici vidjeti i o njoj misliti 
i reći gledaoci, Ljiljana, pa i sam slikar. Njemu, 
Željku, bit će to njegova draga djevojka s po¬ 
ljane rascvjetanog lana. 




MATURA. 

»Prenabujalost čuvstava« tako je to nazvao mla¬ 
di Željko Iličić i stidio se sam pred sobom priznati 
(jer to nije muževno), ali zapazio je, da od nekoga 
vremena, kadgod misli što lijepo, dobro, drago, da 
mu svagda zadršće nešto pred očima, da ga zapeku 
oči i da mu pogled zašuzi. Zato se u uredu izgovorio 
da je nahlađen. ... Ili zar je mogao i smio izbrbljati 
oficijalima, kancelistima i tipkačicama, da je jutros 
svoju sestru Ljiljanu poslao na maturu? 

Ona je bila uranila, a uranio je i on i pošao u 
njenu sobu, došao je k njoj, obilazio oko nje, ševr- 
dao, dirkao sve predmete po njezinoj sobi željan 
da nešto učini, da joj pomogne, da je savjetuje, da 
je bodri, a bio je nespretan, nekoristan i nesklapan. 

I gotovo bi bio dopustio da ode bez pozdrava, 
tek kada mu je ona na odlasku pružila obe ruke, 
sjetio se, poljubio je u čelo i rekao: 

— Bog te blagoslovio dijete! 

On sam nije znao, da će joj reći dijete, nije 
znao, zašto joj veli dijete, pa ipak je mogao i 
morao reći upravo riječ: dijete. 

Kako je blijeda bila i kako su joj podrhtavale 
usne. 

A zašto je nije ispratio do škole, ulicom ili bar 
niza stube? Ostao je prikovan uz prag i sjeća se, 
kako je pogled upro u one žute zavjese na stakle¬ 
nim vratima nasuprot i jedino se bojao (a bilo je 
mnogo praznovjerja u tom strahu), da se zavjesa ne 
odgrne i da njihova stanodavka pogledom ili rije¬ 
čju ne oskvrne taj čas. Zato je žurno zatvorio vrata 
i dugo držao rukom zapon, pa se tek kasnije sjetio, 
da priđe k prozoru. Ali Ljiljana je već prošla. 

— Velik je ovo čas, budućnost naša ovisi o nje¬ 
mu! — uzdahnuo je Željko i odmah se naljutio, kako 
je neukusno izdeklamirao naslov svome osjećaju. 
Ušutio je i valjda nije podugo svijesno ni mislio.ništa. 
Najednom mu se pričinilo (a i to od »prenabujalosti 
čuvstava«) pričinila mu se Ljiljanina soba, u kojoj 


je ostao sam, tako tiha, svečana i sveta kao samotna 
gorska kapelica, kao malo svetište. Pobožno je mo¬ 
trio sve oko sebe, rukom je pogladio retke, što ih 
je sestra zapisala u rasklopljenu bilježnicu i počeo 
je govoriti molitvu djetinjom čistoćom: 

— Gospodine Bože čuj! Gospodine Bože usliši! 
Gospodine Bože pomozi! 

Redom je Željko ponavljao jutrošnje dojmove 
po treći i po četvrti put, kao da ih mora utvrditi po¬ 
radi nekoga iskaza, izvještaja ili kao da uči naizust. 
I ponovno je prihvatao pero, da prepisuje svoje akte 
i ponovno je odlagao držalo. 

— Ne mogu raditi! — zaključio je i ustao, — 
Danas sam bolestan, bolujem od... hipertrofije 
(htio je reći od »prenabujalosti čuvstava«, ali je po¬ 
radi oficijala, kancelista i tipkačice kazao ovu tu¬ 
đicu). 

— Mora da ste žestoko nahlađeni, jer otkako 
službujete, nijeste zanemarili ni jedne sekundice! — 
kušao je ujesti kancelist, koji je bio najrevniji, ali 
je ove godine radi upale žući morao odležati neko¬ 
liko dana. 

Željko nije shvatio žalca. Ovaj je mah bio su¬ 
više zahvalan ovom uredu i svima, što je s Lji¬ 
ljanom doživio današnji dan. Rastumačio je: 

— Odmah ću s vratiti, samo moram malo na zrak 
zbog srca. 

Jedna se tipkačica nasmijala: 

— Srce gospodina Iličića ima kihavicu! 

Mladić je izašao, pohitao ravno do stare gimna¬ 
zije i stao pred ulazom. Nigdje nije bilo nikoga. 
Ispit je javan, pa bi mogao unići u dvoranu, ali i 
sama pomisao na to činila mu se grubošću i bešćut- 
nošću. Zar da svojim očima gleda Ljiljanu blijedu 
kako odgovara drhtavim usnama, jer o tim riječima 
ovoga časa ovisi sve. Gospodi je za zelenim stolom 
ona tek jedan đak u nizu bezbrojnih ... pače ni đak 
nije, nego tek jedno slabunjavo, nezanimivo žensko. 

Iz zgrade su izašla dva gimnazijalca nehajno 
brbljajući. Iličić je načuo, kako je jedan rekao: — 
Dobro zna... — i toliko se tomu obradovao, da 
se tek kasnije domislio, kako oni nijesu valjda ni 
govorili o njegovoj sestri. Samo o n misli sveudilj na 
nju; nj emu su se sve misli splele oko nje; drugi¬ 
ma nije ona ništa, drugima nijesu ni ona ni on ništa. 

— A ako nje i nema više ovdje? Kako je blijeda 
bila jutros, moglo joj je pozliti, pa su je morali 
odnijeti kući. — Mladića je toliko uplašila ta po¬ 
misao, da se uzalud kušao uvjeriti, kako je bez te¬ 
melja i nasumce izmišljena. Ipak nije mogao a da se 
ne požuri kući i tek kada je našao praznu sobu, 
smirio se i narugao sebi »odurnom fantastu«. 

Naziv »fantast« zazvučao je Željku u ušima bo¬ 
jom glasa njegove matere. I sablaznila ga je misao, 
kako ta njihova mati još ni danas ne zna, da njezina 
kći Ljiljana nije više učiteljica u Rakitju već da 
ovoga časa maturira. Tri puta su bili kod majke: za 
Uskrs na njezin imendan i pred malo dana, ali sva¬ 
gda su naišli na društvo, koje se toliko razbacivalo 
sitničavim rečenicama kao konfetima i korijando- 
lima, pa se nije našla zgoda, da govore s majkom. 

Mladić se opet uputio prema gimnaziji, ali je vi¬ 
dio, da je besmisleno ovo lunjanje ulicama i stajanje 
pred vratima, pa se vratio u ured. 

Kržljavi je kancelista opazio, da se mladi gospo¬ 
din brzo oporavio, ali Iličić se nasmiješio prijazno i 
iskreno, sio na svoje mjesto i uzeo neki golemi 
iskaz, da ga prepisuje, to jest da crta skriza jku, 
dok će brojeve unositi, kada bude sabramji. Izvlačio 
je mekanički jednostruke i dvostruke crne i civene 
crte i opet je ponavljao dojmove današnjega jutra. 

Pogladio je jutros bilježnicu svoje sestre, kako 
bi majka gladila majušnu košuljicu ili kapicu svoga 
mezimčeta. I sestru je nazvao djetetom! Bog znade 
odakle je naučio ovako izreći riječ: dijete? Možda 
mu je u potsvijesti zaostao taj zvuk; valjda ga je 
jednom, još prije nego je pamtio, tako zovnula mati, 


ta ipak se valjda jednom i ona morala radovati ma¬ 
jušnim košuljicama i kapicama Ljiljaninim i njego¬ 
vim. Poslije je tek nastala ona pustoš, ledena pustoš 
i praznina. 

I Željko u taj čas shvati, da je dužan voljeti svoju 
sirotnu toliko zapuštenu sestru onom pažnjom ko¬ 
jom bi valjda već znao ljubiti svoje rođeno čedo - 
onom nježnošću, za kojom je zaludu čeznuo u dje- 
tinjstvu zudeći za majkom; onom očinskom mužev- 
noscu, za kojom je uzalud težio u dječačkoj dobi 
tražeći oca. 

Začas je onda raščinio ovo čuvstvo, »isecirao ga 
razumom« i stilizovao ga nekako »pravnički« (kako 
je mislio): v 

— Pravo je i dužnost starijeg brata, da zastupa 
otsutnog roditelja; valja to tim više, ako je štićenik 
ovako fizički nejak; a korisno je ulagati u odgoju 
jačeg i rentabilnijeg talenta. 

Mladić je shvatio, da je ovo izrekao ovako zato 
jer je zaiažen suhim skrižaljkama i dosadnom sta¬ 
tistikom. Bacio je pero i ustao da ode. 

Zajedljivi je kancelista pogledao na uru, ali nije 
rekao ništa, jer je bilo vrijeme, kad se već moglo 
spremati na odlazak. 

Ljiljanu je već našao pred gimnazijom zažarenu 
i sretnu. 

Živo je pripovijedala, što je bila pitana na ma¬ 
turi, svojoj nekadanjoj družici (sada filozofkinji 
druge godine), koja joj je kadšto pomagala kod 
učenja. Ova je tako pažljivo slušala, što Ljiljana 
priča, da ju je Željko, kako je bio razdragan, po- 
zvao neka izvoli doći danas u predvečerje k njima na 
čašu čaja. Molio ju je neka svakako dođe i smislio 
u taj čas i rekao (tko bi znao rad šta), da će tu biti i 
mladi talentirani slikar, koji je nedavno dovršio ve¬ 
liki sestrin portret. 

Kolegica je obrekla doći, pa je Iličić morao optr- 
kati sav grad, da nađe i tobože slučajno pozove Jozu 

pl. Šaričića i da nakupuje kolačića, šunke, krastav - 
čića, hljepčića, limuna i ostalo, što treba k čaju. 
Obavljao je sve to sam, jer je odredio, da se Ljiljana 
odmori, a zaokupljen time nije ni mislio, što je uči¬ 
nio. Pomalo se tek zastidio, kada je razabrao što je 
»udesio«. 

Stara je gazdarica za čajanku blagonaklono ustu¬ 
pila svoj ružičasti stolnjak s golubovima, što se lju¬ 
be na grančici, i jednu vazu za cvijeće, što ju je još 
kao djevojka dobila na izlazu iz panorame. Doni¬ 
jela je četiri čaše od debela stakla, opravši u tu 
svrhu i onu, što u obično vrijeme služi za uljenicu u 
hodniku. Uz četiri bijela tanjurića za kolačiće dala 
je još četiri tanjurića raznih vrsta, na koje će se po¬ 
slije staviti jednako raznovrsne šaljice s čajem. Ras¬ 
pitala se gazdarica, gdje će sjediti mladi gospodin 
jurista i obnašla, da će za njega biti dobar i kuhinj¬ 
ski stolac i olovna kašičica, dok je za ostale imala 
prave sobne stolce, i s dna je ormara izvadila tri 
žličice od kineskog srebra s monogramom. 

— To bi bilo sasvim šaljivo, — mislio je Željko, 
— kada bi čovjek znao, da mu je pravi, udobni 
dom negdje drugdje, kuda će se vratiti... ali ova¬ 
ko?... Netko je rekao, da siromaštvo nije sramota, 
ali da nije ni dika. 

Ovo je razmatranje postalo trpki je, kada je do¬ 
šla Ljiljanina družica u ukusnoj jesenjoj haljini, 
koju je Željko potajice poređivao sa sestrinom dugo 
nošenom izlizanom suknjom i ispranom bluzicom. 

Djevojke se međutim zavezle u razgovor i brat 
je s prikrajka motrio sestru, slušao kako govori, ka¬ 
ko naravno, slikovito i ugodno priča, čudio se kako 
ona umije razgovarati. Obradovalo ga to »otkriće« 
veoma, pa kada je dolaskom mladoga slikara Joze 
pl. Šaričića njihov razgovor naprečac prekinut, za¬ 
panjilo ga, zašto je on toga čovjeka uopće danas 
pozvao? Ljiljana bi pričala o svome ispitu, njena 
bi je drugarica razumjela i oni bi se poveselili sat 
dva, a sada će radi ovoga ovdje sav razgovor biti 


konvencionalno ćaskanje. Iličić se optužio s neukus- 
nosti, što je htio gospođicu gošću zablenuti efektom, 
kako ima u svom domu umjetnika, kad već 
nema umjetničkih anterjea i umjetnina. 

Iličić je bio ozlojeđen, djevojke su ušutjele u 
pola riječi, dok se Šaričić nije snašao (sam je poslije 
priznao, da je imao tremu pred »učenim gospođi - 
cama«), pa je iza upoznavanja nastala podulja 
stanka. 

Domaćin je shvatio, da mora nešto reći, zato je 
izgovorio svoju prvašnju misao: 

— Meni je sasvim čudno, kada čujem svoju se¬ 
stru pripovijedati. 

— Bit će to otuda, što sva braća potcjenjuju 
sposobnosti svojih sestara! — nasmijala se druga¬ 
rica i dometnula: — I ja volim slušati Ljiljanu, kada 
hoće da priča. 

Ljiljana se zarumenila, a Šaričić je pojačao nje¬ 
nu zbunjenost umolivši: 

— Onda molimo, milostiva gospođice, da nam 
izvolite nešto pripovijedati! Šta? 

— Na zapovijed! — mislio je Željko, a primije¬ 
tivši brzi pogled sestrine kolegice, kojim je pogle¬ 
dala najprije Jozu, pa onda Ljiljanu, žacnulo ga. 
— Šta će gošća misliti, šta li je ovaj slikar Šaričić 
njegovoj sestri Ljiljani. 

I opet je nastala neugodna šutnja. 

Srećom je gazdarica donijela čaj opasavši u tu 
svrhu čistu pregaču. Pozvala je k stolu. 

— Ovo je ovako improvizirano za nuždu, — 
ispričao se domaćin, — vani se kod naše bake jede 
na sedam tanjura ... 

Prekinuo je i nadovezao u mislima: — I opet 
hoću zablenuti efektom, a Jozo zna, da je baka već 
odavna umrla. — Pri tomu je pogledao na Šaričićevu 
ruku i uvrijedilo ga, što je ovaj danas i ovdje 
nataknuo prsten pokojne bake, što ga je dobio za 
sliku »Djevojke s poljane lana«. Ljiljana ne bi tre- 

bala znati, da je ovako otuđena uspomena nji¬ 
hove bake. 

— Boemstvo, boemstvo je čarobno! Šta? — 
uskliknuo je Šaričić. 

— Boemstvo je, mislim, niz dosjetaka, kojima 
estete zabašuruju grubost zbilje, — opazila je gošća. 

— Veoma dobro, milostiva gospođice! — pohva¬ 
lio je Jozo i opetujući tu rečenicu pokvario i red 
riječi i dojam. 

Domaćin se dosjetio, da bi valjda trebao nazdra¬ 
viti »današnjoj svečarici i kićenom društvu, koje je 
počastilo ovaj skromni dom«, ali se nije odvaž.o da 
to zaista glasno izgovori. Tražio je da rekne nešto 
drugo i u prvi se mah zadovoljio nukanjem: 

'— Izvolite gospođice, kolačić k čaju, a ti Jozo 
možda komadić šunke. 

Gospođica je uzela kolačić, Jozo komad šunke i 
svi su srknuli gutljaj čaja. 

Željko je tražio novu rečenicu. 

Ali s prvim se zalogajima već posvema pripito¬ 
mio mladi slikar, pa je pomalo počinjao s one stra¬ 
ne, gdje je bio najjači. Razvezao je svoje nazore 
(baš je rekao: svoje) o umjetnosti modernih. Go¬ 
vorio je o linijama, ponovio je ono, što je Željko 
već prije znao iz kavane, ponavljao je doslovce, 
kako on ne pretjerujući tvrdi, da može u jednoj 
jedincatoj liniji uživati možda više nego pred 
cijelom ogromnom kohortom tjelesa na Rubenso- 
voj slici... 

Djevojke su dosta pomno slušale razlaganje mla¬ 
doga slikara, što mu je toliko godilo, da je ushićen 
priznao: 

— U početku sam se, milostive gospođice, da 
iskreno ispovjedim, malo pobojavao, kako da ka¬ 
žem, učenih gospođica ... Gospođica je Iličićeva, 
dok sam ja slikao, bila tako daleko. Mrvičak mi je 
rečenica dobacila, a inače je šutjela i čitala. Takva 
je najme slika. Šta? — (Šaričić je pokazao rukom 
prema slici). — A sada ... 


— A sada? — ponukala je Ljiljanina družica. 

— Sada sam našao, sada vjerujem i znam, milo¬ 
stive gospođice, da u biću žene bez razlike ima od 
iskona neka, kako da kažem, divota, divota, koja 
je pristupna svakome, tko uopće poima divotu! Šta? 

Željko je mahnuo neodređenim kretom i htio 
nešto opaziti, obje su djevojke to zamijetile, ali 
Šaričić je krasnoslovio sve dalje: 

— Dopustite da protumačim! Šta? Mimo najgo- 
lemijeg mnoštva žena, kakve susrećemo dnevno, uz¬ 
mimo s jedne strane, ako dopustite, vas milostive 
gospođice, koje ste, kako da kažem, na vrhu ljestvice 
duševnosti, kao buduće profesorice i doktorice, a 
s druge strane na dnu, eto za primjer, ja radim s je¬ 
dnim modelom, nekom prostom mladom Cigankom, 
čovjek bi rekao zvjerkom. Šta? Pa vjerujete, milo¬ 
stive gospođice, i tu i tamo -i svagdje ima u ženi 
divota. Doista, kao u cvijeća bez razlike. Divna je 
divota, milostive gospođice, onoga cvijeta iz cvje- 
tare komad po toliko i toliko, a izvolite uzeti u 
ruku i promotriti iz bliza divnu divotu kakvog na 
prvi pogled neuglednoga, sivkastoga cvjetića s tra¬ 
tine naše ljetne flore? Šta? 

— Zaista! — prihvatila je Ljiljana. — Dok sam 
bila malena, znala sam kod naše bake na zaselku od¬ 
lutati tratinom i sjesti nekud u najvišu travu i oko 
sebe pronalaziti, motriti i diviti se najsitnijim cvje¬ 
tićima, onima, koje nije nitko ni zamjećivao niti 
držao cvijećem. 

—- I još nešto! — smjelo je rekao Šaričić —- Me¬ 
ni se žena čini nalik zelenilu svježega lišća. Šta? 

Jozo je zastao, da potcrta svoju poredbu, u 
želji, da tkogod nasjedne i pita: — Zašto? Kako? —, 
ali jer nitko nije pitao i jer je prijetila opasnost, da 
će se zaboraviti dosjetka o z e 1 e n j u, budući da je 
Željko već segnuo za tanjurićem s kolačićima i nu¬ 
dio gospođice, Šaričić se požurio: 

— Molim, milostive gospođice, jeste li se kad¬ 
god zamislile u činjenicu, da je lišće zeleno? Jeste 

li se kadgod zamislile u to, kako premudra priroda 
nije uopće, kako da kažem, mogla iznaći zgodnije 
boje za lišće od zelene? Šta? Izvolite, milostive go¬ 
spođice, časkom pripaziti! Zelena boja nije jedno¬ 
stavna, već sastavljena boja; sastavljena je, kako je 
poznato, iz modre i žute. Šta? I molim, izvolite sebi 
zamisliti cvijet crven, narančast, smeđ ili žut; u zele¬ 
nilu njegova lista istaknut će se malo jače sastavna 
modra boja, to jest komplementarna boja i eto pre- 
divnoga sklada između lista i cvijeta. Ili ako dobro¬ 
stivo izvolite izabrati modri, ljubičasti ili zelenkasti 
cvijet, no onda će se u zelenilu lista nešto jače uz¬ 
dignuti komplementarna žuta boja i eto opet divote! 
Bijelo, sivkasto i crnkasto cvijeće pristajalo bi sva¬ 
koj boji, pa pristaje dakako i zelenoj. Šta? A dru¬ 
gačijega cvijeća i nema ... Šta velite? Šta? ... Nego 
protumačio sam sve to, milostive gospođice, zato, 
jer sam prije poredio sa zelenilom lišća ženu. I 
žena je, kako da kažem s 1 o ž e n i c a i sastavine se 
njena bića divno slažu; one su komplementarne naj¬ 
raznovrsnijim značajevima muškaraca. Premudra je 
priroda tako složila ženu. Šta? 

Željko se slušajući Šaričića čudio, koliko je rje¬ 
čit i nehotice gonetao, otkud mu je ta mudrost, 
onda je postao nestrpljiv i naljutio se, kako li se 
svatko usuđuje izmišljati aforizme o ženi; najzad 
nije mogao, a da se ne opre; 

— Kod stare Ciganke ili doktorice, kod starih 
ženskinja kao da se ne bi vazda našle te komple¬ 
mentarnosti. Šta? — (Željko je izgovarao 
»Šta?« nesvjesno podražujući Jozi). To, što ti, dragi 
moj Jozo, zoveš »zelenilom« i »divotom od iskoni«, 
to nije za muškarce ništa drugo no ženina ljepušna 
n j u š k i c a. I svejedno je, posve svejedno, na kojoj 
je stepenici duševnost iza te njuškice. Od njuškice se 
traži da bude što zamamnija i svježija i ništa više. 
A otuda baš i jest prokletstvo, da se današnji bra¬ 
kovi sklapaju u četrnaest dana i rastavljaju u četr¬ 
naest dana, ako se njuška zgužva, uvene ili dosadi. 


Svi su osjećali, da je ovo tek slabi brizak iz bu¬ 
jice mladićevih misli. Nitko se nije usudio primijetiti 
ništa. 

— Zadnji put, kada sam kod mame upao u nje¬ 
no društvo, učinilo mi se najedamput, da sam u 
nekakvoj garderobi, gdje oko mene vise pelcovi, 
šalovi, ogrtači svi prazni ili točnije naduveni plinom 
bez boje, mirisa i okusa, a odozgo nad tjemenom 
moje glave ćereta čegrtaljka kao s tornja katedrale 
na veliki petak. 

Smijeh. Željko je nastavio ozbiljno: 

' — Nije to smiješno, jer ja sam toga časa osjetio 
užasan bol i strah pred prazninom. Horror vacui. Mi¬ 
slio sam na život muževa tih žena, na življenje s ta¬ 
kvim ženama. 

Stanka. 

— Dok te brico šiša, ne očekuješ od njega, da 
će te zabavljati čim drugim no tricama; i možda do¬ 
staje, da njuškica, dok je cjelivaš, brblje bricine 
dosjetke, ali za život inteligenta treba ipak više od 
obrazovanosti, pogleda na svijet i duševnosti bri- 
jačkih pomoćnika. 

Trpkost se razlila okolo stola. 

Ljiljana je u neprilici segnula prema tanjuru s ja¬ 
bukama i u po puta zastala, kao da se pobojala 
brata. • 

Željko je to opazio i sam joj primakao tanjur. 
A mislio je: 

— Pozvao sam ga, a sada mi nije pravo. Poni- 
zujem ga, što deklamira, a sam žongliram svojim 
nazorima o ženidbi i ženi. 

Ljiljana je ponudila jabuku svojoj drugarici, 
mladom slikaru, pa Željku. Uzeli su i svatko je još 
nešto rekao. Jozo je začudno kratko opisao, kako 
je brzo izradio Ljiljani sliku i opetovao je dosjetku 
o tubi iz koje samo sipaju boje, dok je Željko pri- 
tište. Saopćio je i to, kako su Željka u školi zvali 
sanjarom. Gošća, Ljiljana i Željko rekli su opet 


68 


69 


nešto konvencionalno i nakon koje četvrt sata, 
razgovor je utrnuo. 

— Treba ići, kasno je već! — završila je Ljilja- 
nina drugarica, a Jozo pl. Šaričić odmah je poslušao. 
On će pratiti milostivu gospođicu do kuće. 

Domaćin je ispratio goste do dna stuba, a još 
prije no što se vratio, ušla je u sobu stanodavka da 
pokupi kašike od kineskoga srebra, vazu, suđe i 
stolnjak. 

Uspinjući se stepenicama mladić je mrmljao: 

— Ja moram uvijek sve pokvariti! 

Osjećao je veliku samilost prema sestri i prema 
samom sebi. Htio je moliti za oproštenje i čuti ili 
reći nešto utješno. Pogledavši sestru kako s gazda¬ 
ricom rasprema stol bila mu je pred očima nekakva 
paučina. Stao je uz prozor i tek kada je zamijetio 
na sebi gazdaričin pogled, opazio je, da riše zaroše- 
nim staklom krivulje. Bilo mu je kao zatečenom 
djetetu znajući, kako bi ga stanodavka upozorila 
na masne prste, na pranje prozora ili što slična, da 
nije danas uštedila večeru zbog čajanke i da nije 
na limenom podnosu uz suđe iznosila i podosta šun¬ 
ke, krastavčića, kolačića i jabuka. 

— Ti si umorna i sigurno te boli glava! — izre¬ 
kao je brat i ne sačekavši odgovora savjetovao: 

— Najbolje je, da odmah legneš. Ja ću otići... 
Laku noć. 

Pred vratima sestrine sobe osjetio je Željko, 
kako je i danas, na sam dan Ljiljanine mature, rekao 
običajno i svagdanje: — Laku noć! — 1 ništa više. 

SURA. 

Pet sedmica, otkako se Ljiljana upisala na filo¬ 
zofski fakultet zagrebačkog sveučilišta, tekao je 
život mladih Iličića tako pravilno, redovito i uredno, 
da se Željko čudnim nekim praznovjerjem pobo- 
javao, kako će nešto krknuti i sve se to poremetiti. 

Dok je bio malen, na uglu je ulice, kojom je 
išao u školu, stajao stari brusač s prastarom napra¬ 
vom za brušenje. I tek što bi se mališ zagledao u 
kretanje drvenog točka okrpljenog limom, žicom 
i užetom, i tek što bi ciknuo od radosti, kako za¬ 
mašnjak veselo vrka, zakrknulo bi nešto,, omakao 
bi se remen, iskočila os, ili se zaklimao brusni ka¬ 
men i bezubi bi starkelja pljusnuo šakom kaljave 
pješčane vode ispod brusa na dječakov haljetak, te 
izbacio poganu psost na uroke i Željkove oči. 

Po nekoliko je puta Željku već visjela riječ na 
usnama, da upozori sestru, kako njih dvoje kora¬ 
caju rubom visoravni ili uzanim hrptom nekoga gre¬ 
bena, pa treba strepiti, da im se ne omakne noga, 
da se ne okliznu. 

A na izmaku pete sedmice, otkako se Ljiljana 
upisala na univerzitet, stiglo je za gospodina apsol¬ 
viranog pravnika Ž. Iličića preporučeno pismo. 

Listonoša je oslinio mjesto, gdje u poštanskoj 
knjizi treba potvrditi, da je pošiljka primljena; i 
dok je mladi Iličić ljubičasto bojadisao nit ljepljive 
poštareve pljuvačke potpisujući tintovnom olovkom 
svoje prezime, dotle je s lijevoga ugla kuverte pro¬ 
čitao tiskani naslov odvjetničke pisarne svoga oca. 

Poštar je potkraj svakoga mjeseca donosio 
Zeljku određeni obrok novaca i na uzanom je 
odresku novčane doznačnice bio žig očeve kancela¬ 
rije i solicitatorovom rukom zapisano: — Za mjesec 
stadeni J 91X - ( i]i za koji je već mjesec bilo) i nigda 
ništa vise, a danas je usred mjeseca stiglo pismo pi¬ 
sano svojeručno i preporučeno. 

To mi otac otkazuje roditeljsku ljubav 1 — 
shvatio je sin. 

I kada je listonosa otišao, Željko nije otvo¬ 
ri. 0 pisma, sakrio ga u svoju postelju pod po¬ 
krivač i pogađao, ili točnije, nije pogađao, već je 
kao izvjesno tvrdio, što' mu roditelj poručuje. 

Obustavlja mi od budućega prvoga daljnje 
dostavljanje obrečene o d g o j n i n e, budući da se 
do danas mjesam podvrgao trećem državnom ispitu. 

Mladić je kušao što advokatskije stilizovati ovu 
misao i zabavljao se tim stilizovanjem, kad li mu 
odjedared i bezrazložno sine nada, da je otac 
možda saznao, kako mu je kći postala studentkom, 
pa se raznježio kao roditelj i ovo je pismo puno 
blagoslova njoj i njemu. 

Podugo ga: je blažila ta igra mašte Hnk se nije 
dosjetio, da njegov otac prezire žer mrzi sve 
žene, pa i svoju rođenu kćer Ljiljanu. 

Stari župnik s bakina zaselka uskliknuo je jednoć 
da odvjetnik Iličić bježi ženu kao misirski ispos- 
nik, i uza to ga nazvao postradalim idealistom. 

Željko nije tada ničega razumio, ali je do danas 
upamtio bakinu usjeklinu kraj usta, kada je rekla: 

— Odgojila sam mu ženu kao opaticu u ovoj 
osami ovdje; ali njemu je bilo još uvijek — premalo 
bijelih golubova u njenom srcu. 

b>a! — sjetio se župnik i zaklopio oči. — 
Pjevao je o djevojci s bijelom golubicom u srcu i 
vjerovao, da u seoskom zatišju niču ljerovi. 

— Iličić je bolesni fantast, — odsiječe baka — 
on je nespretnjak, koji nije ni za advokata, ni’ za 
muža. 


— Iličić je postradali idealist. 

— Iličić je očajnik, on je leš. Ili zar nijeste, vele¬ 
časni, osjetili, kako njegove riječi, kada govori ili 
piše, imadu zadah mrtvaca? 

— Zadah mrtvaca! — ponovio je sada Željko 
davnu bakinu misao i pogledao na svoj krevet, kuda 
je stavio očevo pismo. 

Vani je noćalo, pa je u izbi bio mrak. 

Hrptenicom se Željku prosuli trnci. Upalio je 
svijeću, što je stajala na stolici do kreveta. 

Ovdje mora vonjati po odru, — nadovezao 
je mladić prijašnju misao: — U ovom je pismu po¬ 
kopana jedna osnova života ... 

Na vratima je zakucalo tako nenadano i žestoko, 
da se Željko prepao i pritajio. Došlo mu da utrne i 
svijeću. 

- — K večeri izvolite! — zovnula je gazdarica, a 

mladi je Iličić u prvoj žestini odvratio: 

— Hvala! Ne ću večerati. 

— Što? Kako? — začudila se stanodavka pred 
vratima. 

— Izaći ću. Ne ću večerati kod kuće! 

— Pa zašto nijeste toga kazali prije? — mr¬ 
mljala je starica. 

— Nijesam znao! — dobacio je Željko i opet 
mu došlo da utrne svijeću. 

Onda nije više slušao gunđanje na hodniku. 
Zaokupila ga misao, kako je zaista najbolje, da 
roditeljsko pismo pročita negdje vani... u krčmi. 

— Narkotizirat ću se alkoholom, pa onda što 
bilo! 

Izvadio je pismo ispod pokrivača na krevetu i 
tur ?°, £ a b rz o u džep. Uzeo kaput i šešir, utrnuo 
svijeću pa utekao. Upravo je utekao gazdarici i 
sestri. 

U susjednoj krčmi nije bio još nigda, ma da je 
svaki dan gledao njezin cimer, onaj limeni vijenac 
i limeni grozd povrh njezinih vrata. 

Ušao je. A još koracajući naredio je konobarici, 
da mu donese litru vina. — Staroga, dakako. 

Sio je u mračni kut i ne zapazivši pravo, ima li 
u krčmi ljudi, ili nema. 

— Tako! Čitavu jednu litricu staroga! — naša¬ 
lila se konobarica. 

— Da! —reče Željko suviše ozbiljno i jednako 
važno zacrta prstom potez nekako u polovici zaro- 
šene boce: 

— Kada popijem dovle, otvorit ću očevo pismo. 

Prva mu je i druga čaša prijala, poslije mu je 
(kako je bio bez večere) vino bilo kiselo. 

— Otac je napokon u pravu, ako me više ne će 
pomagati, — govorio je mladić samome sebi: — 
Bez ispita, punoljetan, slabo sposoban za zaradu, 
a igram se dobrotvora sestri! 

Iz tobolčića na soljenici u kojoj je bilo prašne 
paprike i popaprene soli, izvadio je čačkalicu, ko¬ 
jom će poslije rasporiti omot pisma: 

— »Dragi Željko!«.:. »Željko!«... sve bi to 
bili suviše nježni natpisi. Najbolje bi pristajalo: 
»Razbludni sine!« 

Ispio je čašu do dna i malo se stresao. 

U njegovoj je osnovnoj školi na stijeni visjela 
slika razbludnoga, sina. Sin je jeo zajedno s tri 
krmka iz neke barokne posude slične zdjeli za uku¬ 
hano voće. Krmci su bili okrugli i kao da ih je tokar 
izdjelao iz drveta, a čekinje su im na hrptu bile 
lijepo nakovrčane jednako kao i sinu dlačice na ru¬ 
kama i nogama, i vuna na runu, kojim je bio za¬ 
ogrnut. 

Neki je visoki došljak zaljuljao vrhom šešira 
svjetiljku, što visi u krčmi sa stropa, pa se na tlima 
zacaklila ukosnica, što je ispuzla valjda iz konoba- 
ričine kose. Željko je ustao, digao ukosnicu i metnuo 
je pokraj sebe na mjesto čačkalice, čačkalicu je 
pokidao i bacio pod stol. Popio je još jednu čašu 
vina. Omjerio pogledom, je li ispio pola boce. I 
konobaričinom je ukosnicom rastvorio očevo pismo. 

I nasmijao se, kako je pogodio roditeljevu po¬ 
ruku! Samo što mu otac ne otkazuje potporu kon¬ 
cem ovog mjeseca, nego koncem semestra, jer ne 
pravi ispita na rok. 

— Za to vrijedi piti! 

Iz pokrajne se sobice čulo otegnuto polupijano 
pjevanje: 

— Teraj Lenka, jao, jao, jao!... 

— Ja bih trebao pjevati: jao, jao, jao! — na¬ 
rugao se mladi Iličić samome sebi, i toliko mu se u 
taj mah svidjelo to jaukanje, da je pošao vidjeti, 
tko je to tamo. 

A kako je zavirio, opazili ga, prepoznali i digli 
graju. Bili su to đaci, sveučilištarci i među njima 
neki pravnici Željkovi drugovi, pa su lličića uhva¬ 
tili za ruke i rukave i za kaput i uvukli ga silom 
u svoju sobu i posjeli za svoj stol. 

Donijeli mu i veliku čašu i dvojica mu istodobno 
počela točiti iz dvolitarke; lijevali su i prolijevali 
vino niza stol. 

— Živio kolega! — grunuo je netko, i svi su 
ječali i pili. 

To je za upoznavanje bilo dovoljno, jer kako 
se taj kolega upravo zove, to nije nužno znati. 
Glavno je, da je on student, mladić, čovjek, lice, 
koje pije vino... 

Tek neki je pravnik viknuo na lličića: 

— Poljubi ovoga, ovomu ćeš biti šura! — i 
gurao je pred Željka povisokoga crnomanjastog 
mladića malo zakrvavljenih očiju i putenih usana. 

Iličić se nije nikako snašao, dok se graja oko 
njega nije pomalo slegla, pak je kasnije priupitao 
druga pravnika: 

— Što si mi kazao za ovoga gospodina? 

— Rekao sam, da ćeš mu biti šura, ako bude 
sreće. 

—- Ne razumijem, što govoriš. 

— Uf, baš si mi dosjetljiv! Šura, razumiješ li, 
šura? Šu-ra! 

— Razumijem riječ, ali... 

— Ali? Aha! Dakle razumi! Ovome je džentle- 
menu filozofu zapelo oko za jednu malu kolegicu; 
razumiješ li sada? A ta je kolegica tvoja sestra! Ha? 

— Ljiljana? — izgovorio je Željko. 

— Ljiljana, gospođica Ljiljana Iličićeva, prvi 
semestar filozofije, brucoš. 

Govornik je izrekao to ime tako glasno, da je 
crnomanjasti mladić upro u nj svoje zakrvavljene 
oči. 

— Prikazujem te tazbini — protumačio mu 
tumač. — Ovo je njezin brat, kolega Iličić... Ivan, 
kako li ti je krsno ime? 

. — Željko — popravi Iličić mehanički. 

— Da, gospodin Željko Iličić, svršeni pravnik. 

— Pardon, oprostite mi! — skočio je filozof na 
noge. — Oprostite i ispričajte nedelikatnost moga 
kolege! Imena mi (Željko nije znao njegova imena) 
ja nijesam nikako i ništa kriv. Ja sam sasvim bez 
krivnje. Imena mi! Molim, da nikako ne povlačite 
konsekvence! 

— Pa da, dakako! — promrmljao je Željko ne¬ 
prilično i nehotice pogledao njegove usnice. 

— Šta cmiliš! — narugao se pravnik. — Ne će te 
ovaj ovdje miroljubivi odmah darnuti u tu tvoju 
ćušu. 

Filozof se ispričavao dalje: 

— Budite uvjereni, gospodine kolego, koliko bi 
mi bilo silno neugodno, kada biste vi zlo sudili o 
meni. 

Kada je to izrekao, upio je svoju donju debelu 
usnu sasvim u usta i pomalo popuštao, da slinava 
izmili. 

— Možda je jedino mala nepažnja, a nikako 
krivnja s moje strane, što sam jedanput uz kupicu 
vina rekao svome najintimnijem prijatelju, koliko 
mi se sviđa vaša gospođica sestra. 

Željko se trznuo. 


— Imena) mi, mili mi sej Jer ja poznam podosta 
žena, pa je posve ganutljivo, kad naiđem na nešto 
ovakovo ... kako da vam to označim... na nešto 
ovakovo nedužno... Danas, u njenoj dobi, pa 
ovakovo... 

Govorniku se između donje i gornje usne raza- 
pela nit sline. 

— Treba je samo vidjeti, kada joj čovjek što¬ 
god pripovijeda, kako ona povjerljivo sluša. 
Moraš je zavoljeti. Imena mi!... Gospodine kolego, 
jeste li vi kada prolazili Kaptolom kroz riblji trg? 
1 jeste li kada motrili one male tuponose somiće? 
Ono svježe meso, onako ružičasto, prozirno, drhtavo 
i mlado? Nije li to ganutljivo? 

Od sočna se razlaganja ona nit sline zapjenušila 
i prilijepila mu se kao bijela pahuljica na donju 
usnu, a on je usnicu opet usrknuo i puštao da sa¬ 
svim sporo izgmizava, pa je šutio. 

— Suro! Crče ti zet od žalosti! — opazi pravnik 
i kucne čašom o Željkovu čašu. 

— Kako da i ne crkne? — javio se s lijeva drugi 
filozof, kojega dosele nijesu ni zamjećivali, da sluša. 
— Merak mu je, a ono cic! ostat će na cjedilu. 

— Na kakvu cjedilu? — naljutio se pripiti 
pravnik. 

— Ispodmjestit će ga stariji semestar. 

— Gdje je taj stariji? Pokaži mi ga!... viknuo 
pravnik i lupio čašom o stol. 

— Nema ga tu. Sačuvaj! Ne ide on u birtiju. 

Nesuđeni je zet nanovo uvio usnicu, da je oliže. 

Željko nije ni pisnuo. 

Drugi je filozof vezao dalje: 

— Sedmi mu je semestar, uči ko Švabo, i kon¬ 
cem će godine imati u džepu i ispit i mjesto. Već 
sada suplira na donjogradskoj gimnaziji, da se pri- 
siše, a veli, da ga je jedan profesor predestinirao za 
asistenta, samo ne odaje, koji. 

— Tfu! — pljune pravnik. 

— Inače je neka mamina maza i mekušac. Na 
predavanja donosi kruh s maslacem umotan u ubruš- 
čić. Opran je sigurno svagda toplom vodom, sapu¬ 
nom za dojenčad ili šamponom. Miriši na odol i 
kolonjsku vodu. Ljeti nosi sandale, pa se vidi, da 
mu mamica sama plete čarapice. 

— Kakva je to čuvida? 

— Obrazina, pile moje od sokola, koja se be- 
kelji i kao bajagi smješka, da prikrije istinsko lice! 
Pričalac se naljutio, pa srknuo dobrano. — Ti 
rukneš kao lav, pa ućutaš; ja zakasam kao konjče, 
pa se zamorim! A on? Misliš čmava i puže, a kad 
tamo: eto ga! dogmizao pred sve nas. Ili, ti zami- 
luješ curu, pa ajd za: nju na megdan i mezevo; ja 
snujem otmicu, pa nagrabusim; a on premreži zam¬ 
kama, pritaji se, zvjera ... i hap! ukeba lovinu!! ... 
A znaj Ćla je taj Drago Ninčić (tako se on zove) 
rekao za Iličićevu Ljiljanu: —- Ovakva bi plaha dje¬ 
vojka mogla biti dobra žena! 

— Dobra žena! Jesi li čuo, žalosna ti majka? — 
udario pravnik svoga druga po ramenu. 

— A ja bih, ■— ljutio se pripovjedač jače, — ja 
bih pukao od jeda kad pomislim, da će takva obra¬ 
zina (kao sve obrazine!) zaista i dobiti dobru, vjernu 
i pokornu ženu. Hoće! I još će je stražariti kao ala, 
a ona će ga posluživati, dršćući, da mu svakoj 
udovolji. 

— Živjele žene! — digao se glas iz družine i svi 
su zaurlali. 

— A gdje su nam žene? — domislio se netko. 

— Evo jedne! — upro netko drugi prstom u 
konobaricu. , 

— Kakva, žena, to je ispijeni rg! — lanuo 
pravnik. 

Konobarica se uvrijedila i htjela odmah izaći, ali 
su je nekolike ruke pridržale i primirile. 

Nastao je uzato smijeh i s grohotom se survala 
bujica šala, dosjetaka i grubosti o ženama... upra¬ 


vo o poznatim konobaricama, šveljama, kćerima 
stanodavki i studentkama. 

Željko je čujao glasove, no sve su se riječi toliko 
splitale i zamršavale, da je čuo samo jedno zaglušno 
hujanje. Sklopio je oči, da sluša, kad li mu se pri¬ 
činilo, da se nešto ljulja, pak je silno raširio zjene. 
Nad glavama se vi jao gusti duhanski dim i on se 
pobojavao, da mu ne pozli gledajući to kovitlanje. 

— Što si ušutio? Što si blijed? Jesi li suviše 
srknuo? — stresao ga drug. 

Imena žena, konobarice, švelja, stanodavki i stu- 
dentki splela se u kolute i vijala. I hujanje i kovit¬ 
lanje spuštalo se i padalo prema tlima, te se počelo 
povlačiti prljavim i mokrim podom punim zgažena 
hljeba, krvavih čačkalica, žigica, čikova i pljuvački. 

— Ljiljano, Ljiljano ... nijesu te marili uplesti 
ovamo! tužio je Željko i pomislio je, kako je ono- 
madne hitao u Rakitje, da obiđe bolesnu sestru i 
sjetio se opet onih svinja, što su žderale šljive i u 
sitosti pijuckale meso, rskale koštice i jele samo 
jezgru. 

POSJET. 

Nedjeljom iza podne sio Željko u Ljiljaninoj 
sobi uz prozor; već drugi treći dan od one noći, još 
uvijek sutrusan. Ostao je ovdje iza ručka, jer je bio 
trom da izađe. Mamuran nije mislio ni na što. Po¬ 
slije one poruke od oca i iza onog saznanja o sestri 
...pa ništa. Gledao je kroz prozor, kako vjetar 
kovitla cestom prašinu, suho lišće, batrljice jalovih 
pestića i smežurane plodove platana. Cijelim putem 
do kuće ova mu prašina zasipavala lice i batrljice ga 
udarale u obraze, a kruglaste je sjemenke po tlima 
gazio tvrdim zakrpama svojih potplata. Sada je 
gadljiv na tu gradsku jesen i na sebe sama. 

Ljiljana je nešto šuškala oko svojih knjiga i pje- 
vuljila, kad li uđe gazdarica brišući mokre crvene 
ruke u pregaču i zašapne: 

— Jedna milostiva! Jedna milostiva traži gospo¬ 
dičnu i pita, može li unutra... 

Sestra je nehotice pogledala brata i pohitala 
k vratima, a mladić se namrgodio spreman da izađe. 

— Mama? — začudila se Ljiljana. 

— Da, mama! — uzvratila je slatko mati. — 
Dovezla se mama, da vrati posjetu svojoj gospođici 
studentki... prem ona toga baš nije zaslužila. U 
Zagrebu već tako dugo, ali se to meni ne kazuje... 

— Ja sam došla k tebi, mama, ravno iza upisa 
na univerzu, a maturu sam načinila samo dan ranije. 
Prije toga, tajila sam i sama pred sobom svoj naum. 

— Ne ljutim se! Praštam! Praštam, jer ja po¬ 
znam žensku ćud. Brbljava je, vele, žena, a kad 
tamo, ona šuti kao zalivena, dok ne izvede svoje 
zamisli. Ni mamici se ne povjerava. A kad je sve 
gotovo, onda ... zini svijete! Zar ne? ... Vidiš 
Željko! — obrati se mati sinu i umjesto odzdrava 
rekne: — Takve smo mi žene! 

Ljiljana se nasmijala. 

— Došla sam kao kuharica u nedjelju poslije 
podne, ali danas u veče... — prekinula je rečenicu 
u polovini i prištedjela je za poslije. Okrenula se 
nešto mladenački oko svoje osi, pa počela nanovo: 

— Ovamo se dakle smjestila moja gospođica 
studentka? Pa lijepo! Nešto majušno i skromno, ali 
sasvim zgodno za đačku sobicu. A gdje spava 
Željko? 

— Preko. Ne može se odavle ući, — protumačio 

je mladić, — ulaz je s hodnika_ali nije mi sve u 

redu, pa ... 

— Dobro, dobro, to je pametno, da je ulaz 
za se... 

Majka je zapazila na zidu sliku. 

— Gle! a ovo je Ljiljanin portre? Tko ju je 
naslikao? 

— Jedan Željkov prijatelj — odvrati djevojka. 

— Mladi, talentovani slikar pl. Šaričić — upot¬ 
punio je mladić. 


— Hm, nije sasvim loše. Samo šteta, što si se 
dala slikati ovako blijeda. Poslije upale pluća, zar 
ne? Mogla si pričekati iza ispita, da se malo opo¬ 
raviš ... A zašto žmirkaš na slici? Čitaš knjigu? Ne, 
to nije zgodno, ovako poluzaklopljene zelenkaste 
oči, hahaha! Oprosti, ali kao malo, zaklano prasence. 

Željko je zagrizao usnu, a Ljiljana nekako u 
neprilici ponudila majku da sjedne. 

— Dolje me čekaju kola, — rekla je mati, po¬ 
gledala sjedalo ponuđenoga stolca, i kao da ga je 
poput klupe na šetalištu htjela otrti zamotljajem, 
što ga je imala u ruci. Uto se sjetila: 

— Gle, malenkost, pa čovjek i zaboravi, da što 
drži u ruci... Malenkost, na dar studentki od nje¬ 
zine mamice. 

Djevojka se zarumenila primivši dar. 

— Ali sad ćemo umoliti, — upravila je mati 
riječ sinu, — da se mladi gospodin načas povuče u 
svoje odaje. Kada budemo spremne, zovnut ćemo. 

Željko se bez riječi uputio u svoju sobu. 

Legao je na postelju, na slamnjaču pokrivenu 
sivim gunj em. 

Zagledao se u prašno staklo povrh vrata, kuda 
je ulazilo jedino svijetlo u njegovu samicu. Izvana 
je na prašno staklo zapisao netko vlažnim prstom 
nekakvu riječ, i Željko je gonetao, da je onako na¬ 
opako pročita ... Prostota je bila napisana, a tko ju 
je pisao, morao je biti povisok, ili je na nešto stao. 
Kako li ga samo nije zatekla gospodarica, kad sve¬ 
udilj naokolo ševrda. I kako se usudio zagnjusiti 
jedini ulaz svijetlu? 

Iz Ljiljanine se sobe čulo pomicanje stolaca, 
otvaranje ormara, paljenje žigica, paranje i gužva¬ 
nje papira i djevojčino smijuljenje i materin smijeh. 
Dvaput je pao neki željezni predmet. 

Mladiću se zamorile oči od gledanja u svijetlo, 
on je spustio pogled, i sad je radi neke varke 
osjetila vidio onu istu prostotu zapisanu crnim slo¬ 
vima na stijeni. 

Čekao je dosta dugo, dok nije napokon čuo zov 
svoje matere: 

— Može se unići! Molimo! 

Požurio se preko mjere, da. mu ne bi majka 
možda došla u ovu njegovu izbu. I zasjeklo ga u 
očima i glavi, kako je brzo ustao s postelje i izašao 
na puno svijetlo. 

Kada je stupio u sestrinu sobu, osjetio je jaki 
vonj opaljenog papira i kose, i stranih mirisa, ko¬ 
jima je bila namirisana majka. 

— No, što veliš? Nije li ti ljepušna seka? I ne¬ 
kako je veća i punija, zar ne? — pokazala je mati 
svoje djelo. 

Ljiljana je bila obučena u darovanu svilenu 
bluzu, nešto podulju, da prekrije suknju po boko¬ 
vima olizanu. I očešljala ju je majka drugačije. 

— Djevojka u tvojim godinama, — uputila ju 
je majčinski, — akademičarka se mora ipak malo 
drugačije češljati nego djevojčice iz samostanske 
škole. 

— Kao prava gospođica... sa šetališta — pomi¬ 
slio je Željko i nesvijesno pogledao sliku svoje 
sestre s učešljajem samostanske djevojčice u bijeloj 
pregači na poljani lana. 

— Daj se brzo preodjeni, ako hoćeš s nama! — 
pozvala je mati Željka, koji je imao na sebi svoje 
najbolje nedjeljno odijelo, — ali žurno, jer dolje 
čekaju kola. Večeras sam naime udesila malu ča¬ 
janku, bit će nekoliko mladih muzikalnih ljudi, pa 
možeš doći, da čuješ. 

— Hvala! majčice, boli me glava — obranio se 
mladić. — I predugo bi čekala kola, dok bih i ja 
nakovrčao kosu ovako »akademičarski«. 

— Što si ugurzus! Dođi, nasmijat ćemo se! — 
govorila je mati, koracajući k izlazu, pa se upre- 
pastila nad Ljiljanom: 

— Zar ti nemaš rukavica? Ali! Kod kuće ću ti 
dati jedne od svojih. Studentko jedna! 


Željko ih je dopratio do praga i stao. Zamijetio 
je, kako se na staklenim vratima nasuprot malo od- 
grnula žuta zavjesa i zatekao je pogled sivoga oka 
svoje stanodavke. 

Kada se vraćao, da sjedne k prozoru i da motri 
kao prije kovitlanje prašine, gurnuo je nogom ne¬ 
koliko gužvica papira pred peć. Bacili su ih na tle 
opaljene željezom za kovrčanje kose. 

Mladić je prepoznao, da su to istrgnuti listovi iz 
sestrine bilježnice za maturu, iz one iste bilježnice, 
koju je Željko nedavno pobožno pomilovao. 

PROVODADŽENJE. 

Mladi je Iličić bio radoznao, i njegova se izvjed- 
ljivost uspela do vrha, kada je kamenitim stubama 
došao pred stan svoje majke i pozvonio. 

Majka ga je zovnula »radi važne i povjerljive 
stvari«. 

Vrata mu je otvorila ona ista služavka, koja mu 
je jutros pred kućom na Ciglani predala pismo i do- 
šapnula lukavo, kako već podugo vreba i kako go¬ 
spodična sestra ne smije znati, da ga milostiva go¬ 
spođa mama roči za danas pred veče radi jedne 
važne i povjerljive stvari. 

Sada na vratima rekla je služavka šaptom: 

— 1 Milostiva već čeka! 

Najavila ga, i dok je on odlagao kaput i šešir, 
došla mu je majka ususret na hodnik. 

— Čekam te, jer ti imam reći nešto važno i po¬ 
vjerljivo. 

To »važno i povjerljivo« nagovijestila je slu¬ 
žavka, te dvije riječi bile su napisane u majčinom 
pismu, kojim je Željko pozvan ovamo i sada majka 
opet govori jedino te dvije riječi. 

Kada su ušli u sobu i sjeli, majka je pogledala na 
jedna, pa na druga vrata, jesu li zatvorena i onda 
šaptom upitala: 

— Je li ti Ljiljana štogod pripovijeda o našoj 
čajanki prošle nedjelje? 

— Nijesam je ništa pitao, — uzvratio je mladić, 
— a ne .sjećam se, da li je možda spomenula koju 
sitnicu. 

Mati je bila nezadovoljna. Smela se. Gladila je 
dlanom nabor svoje kućne haljine, koja je bila 
sašivena iz tamno zelenog latka s rumenim božu- 
rovima. 

— Sad ne znam, s koje bih strane otpočela? — 
odala je svoju zabunu i pogledala sina, kao da traži 
pomoć. 

Željku se nametnula zlobna misao: — Ovu je 
frazu naučila od nas Iličića! — ali je izrekao: 

— Ja ću nastojati, da shvatim sve! 

—- Zaista ne znam, s koje bih strane otpočela, 
jer se radi o važnoj i povjerljivoj stvari. 

— Rekoh, da ću nastojati da shvatim sve i sa¬ 
svim ozbiljno. 

Stanka. 

— Možda će biti najzgodnije ovako: Eto! Pročitaj 
ovo pismo. Dobila sam ga od majke onoga gospo¬ 
dina, kojemu je pisano. Taj gospodin je sin moje 
jedne znanice, mladi bankarski činovnik. Oni dolaze 
kadgod k meni. Mladić krasno svira gusle. 

Željko je prihvatio pismo, koje je majka izva¬ 
dila iz neke šarene kutije i rasklopio ga, kao da naj¬ 
prije hoće pogledati, koliko je, a pročitavši s dna 
potpis: Drago Ninčić, kandidat filozofije, opazio je 
glasno: • 

— Veoma je uredno i pravilnim pismenima pi¬ 
sano, mora da je pisac zaista savršeno pedantan. 
Opran svagda toplom vodom, sapunom za dojenčad 
ili šamponom. 

— Čitaj! —- nutkala je mati. 

—- Evo čitam! Piše: »Poštovani i dragi druže!« 
Taj poštovani Ninčićev drug, to je onaj mladi muzi¬ 
kalni čovjek, što krasno gudi? 

— Da! — odvratila je Željkova majka izgleda¬ 
jući u neprilici, hoće li joj sin i sve drugo čitati 
glasno. 


Ali nije. Željko je čitao za se. 

»Molim, da me blagoizvoliš ispričati, što se usu¬ 
đujem umoliti Te nešto, i ako si Ti možda mene već 
zaboravio, budući da smo se iza četvrte gimnazije 
rastali, kada si ti pošao na trgovačku školu i ranije 
od mene postao svoj čovjek. Oprosti dobrohotno 
moju slobodu, što Ti zanovijetam i tražim od Tebe 
uslugu, koja Ti, vjerojatno, ne će biti suviše teška, a 
meni je mnogo stalo do nje. Povjerit ću Ti ?e kao 
osobi, za koju znam, da je čovjek od časti. Moja 
je naime mama saznala, da Tvoja milostiva gospođa 
majka dolazi u kuću gospođe Iličićeve, kojoj je kći 
gospođica Ljiljana Iličićeva, slušačica mudroslovlja«. 

— Premrežio mrežu, pa hap! — narugao se 
glasno Željko. 

— Izvoliš? — prepala se mati. 

— Smijem se majčice, kako će čuvida nadlijati 
slinavu ćušu. 

— Ne razumijem te Željko ni riječi. 

-— Ništa zato! — odmahnuo je mladić i čitao 
Ninčićevo pismo dalje. 

»Uzgredice spominjem, da su Tvoja milostiva 
gospođa majka i moja mama bile susjedice, dok je 
moj blagopokojni otac bio sudbeni vijećnik u Osi¬ 
jeku, pa će se milostiva gospođa možda sjetiti toga. 
Meni se veoma sviđa "plahost i skromno vladanje 
gospođice Ljiljane Iličićeve, pak bi mi se bezmjerno 
zadužio, kada bi mi dobrostivo htio saopćiti neke 
podatke o djevojci i njenim prilikama. Željno čekam, 
da mi odrediš vrijeme i mjesto, gdje bih Te radi te 
stvari smio potražiti...« 

Dalje Željko nije čitao. Odložio je pismo. Ustao 
je i sam ga odnio u šarenu škatulju, otkuda ga je 
mati izvadila. Poklopac je zaklopio nešto suviše 
glasno, a rekao odviše jetko: 

— Gospodinu se kandidatu Ninčiću sviđa Ljilja- 
nina plahost i skromno vladanje! Ova¬ 
kva bi-plaha djevojka mogla biti veoma dobra 
žena! 

Sada znaš početak, — požurila se mati — čuj 
dakle dalje. Pred malo dana, moja znanica, majka 
ovoga mladića, kojemu je gospodin Ninčić pisao 
ovo pismo, dovela je k meni njegovu majku ... 

— Molim laganije! Ne snalazim se! — preki¬ 
nuo je Željko. — Ne razumijem kako su podijeljene 
ženske uloge. 

— Željko, budi ozbiljan, molim te najusrdnije, 
slušajj Majka je gospodina filozofa Drage Ninčića, 
kojemu se sviđa naša Ljiljana, bila kod mene. I ja 
sam se sama silno iznenadila, ali ona je rekla mirno: 
— Gospođo! Govorimo otvoreno, kako priliči mate¬ 
rama odrasle djece i ženama, koje su kao udovice 
mnogo prepatile... 

— Hm, to je otmjeno — pomislio je Željko, no 
nije izrekao, — razvedena se žena, puštenica, ulju¬ 
dno zove »udovica«. 

— Govorila mi je o svome sinu Dragu. Rekla je, 
da on za sedam mjeseci potpuno svršava svoje 
nauke i da je mladić ozbiljan, od reda i nepokvaren, 
tako reći do danas držan na materinom krilu. Na- 
mještenje mu je osigurano, a sveučilišni ga profe¬ 
sori toliko cijene, da ga čeka lijepa budućnost. I on 
takav (kako je i pravo, jer je u toj dobi) motri već 
neko vrijeme našu Ljiljanu. I sviđa mu se njena pla¬ 
host i čednost. 

Željko je kažiprstom zakucao po stolu, majka 
se ogledala, jer je mislila, da netko kuca na vrata, 
a kada je zamijetila, da to radi Željko, nastavila je 
hitrije. 

— I mladi gospodin Drago Ninčić, reče njegova 
gospođa majka, ne traži da po ženi uđe u kakve za¬ 
sebne porodične veze, jer ih radom sam stiče; on se 
odriče miraza i opreme, jer vjeruje, da će moći 
toliko^ zarađivati, da prehrani sebe, ženu i dijete; 
što više, on ne ište, da djevojka, koju uzima, donese 
bilo išta, do nešto svoga rublja, jer ima vrijedno, 
starinsko posoblje od svoga oca i ne bi ga ni zašto 
mijenjao — ali traži da mu žena, bude ... 

■ ■ ■ dobra — upao je Željko — dobra, vjerna 
i pokorna! Najbolje je pače, da mu žena ne do¬ 
nese sasvim ništa, da joj gospodin kandidat filozo¬ 
fije Drago Ninčić kupi sam i jedinu košulju, kako 
bi što veća bila njegova plemenita nesebičnost! Oh 
kako bi mu onda žena mogla biti zahvalna, pokorna 
i dobra! 

— Ja te, Željko, zaista ne razumijem! Zašto go¬ 
voriš ovako resko o plemenitom mladiću? 

— Oprosti! — sabrao se Željko. — Oprosti, što 
sam te prekinuo! Kazuj, što je onda dalje nagovije¬ 
stila gospođa majka filozofa Drage Ninčića? Molim, 
izvoli nastaviti! 

— Najprije te molim, da prestaneš bubnjati 
prstima po stolu, a onda mi reci, gdje sam ono stala, 
jer si me smeo. Međutim svejedno! Na kraju kra¬ 
jeva gospođa me Ninčić lijepo umolila, da udesim, 
kako bi njezin sin Drago smio ući u našu kuću. 

— A ti? — požurio je nehotice Željko. 

— Ja nijesam pravo ništa ni razmislila, zbilo se 
nekako iznenada, odmah iza kako je ona izrekla tu 
želju.... Pozvala sam, to jest, dopustila sam, da go¬ 
spodina Dragu Ninčića dovede na nedjeljnu čajanku 
sin naše znanice, guslač, a gospodin Drago neka 
dođe, da ga prati na klaviru. 

— Veoma dobro! — uskliknuo je mladi Iličić i 
shvatio: — To je dakle onaj uzvrat posjeta stu¬ 
dentici u nedjelju poslije podne, to je dar svilene 
bluze i »akademičarski« -učešljaj kose. 

Naredne nedjelje bit će i opet mala čajanka 
kod mene. Gospodin Drago može samo nedjeljom, 
inače radi za ispite. Opet će muzicirati. Milo bi mi 
bilo, da Ljiljanu dopratiš ti, jer je meni neprilično 
dolaziti uvijek po nju ... 

~ Drug će gospodina Ninčića guditi, gospodin 
Ninčić svirati klavir, a ja bih kao šura mogao uda¬ 
rati veliki bubanj ... jer drugog instrumenta ne 
znam i ne bih ga do nedjelje mogao naučiti. 

— Opet si neozbiljan, Željko! 

— Kako da budem ozbiljan? Morao bih pače sa 
čardaka ispaliti tri kubure, neka čuje svijet, da nam 
je cura išprošena! 

— Pst, nemoj! Nije još to tako gotova stvar! 
— prestrašila se mati i protumačila. — Zato sam te 
danas i pozvala k sebi, da se dogovorimo. 

— Ali ja mislim, majčice, da ću ti biti silno ne¬ 
spretan pomagač. 

— Čekaj Željko! Ti znaš, da mi živimo nešto pre¬ 
daleko jedno od drugoga, da ja prerijetko razgo¬ 
varam s vama. Zato ja sada ne mogu svojoj kćeri 
govoriti sve ono i onako ... što bih željela da joj 
ti rekneš. 

—- Ja da joj reknem? 

— Ti si Ljiljanu doveo u Zagreb, u svoj stan, pa 
držim, da joj ti možeš reći. 

— Mi zaista živimo razdaleko, majčice, kada me 
tako malo znaš. 

— Uistinu! Ja nikada nijesam mislila, da ću biti 
tako strana svojoj djeci. 

Sin je zapazio u majčinom licu nešto, što nije još 
nigda primijetio. 

— Ja sam sebi jednoć sve to sasvim drugačije 
zamišljala. Mislila sam, da ću svojoj djeci biti dru¬ 
gačija majka nego što je moja mati bila meni. Mi¬ 
slila sam (kako sam živahna) da ću sa svojom dje¬ 
com, kada dorastu, preletjeti sve gore i doline ... 
u prkos svojoj majci. Da, u prkos svojoj majci, koja 
me je cijele bogovetne dane opominjala: —- Ne 
smije se! Nemoj! Ne doliči! Ne valja!... Uh, da 
znaš, kakva li je bila tvoja baka sa zaselka, Bog joj 
udijelio mir i pokoj vječni! Kao živi, dosadni pro¬ 
pisi o lijepom i doličnom vladanju ... A mene ti je 
veselilo upravo sve, što je bilo u protivrječju s nje¬ 
zinim propisima o vladanju. Uh, kako me je mučila 
i kako je bilo dosadno u našoj seoskoj osami! To 
je možda smiješno i grešno, ali ja sam u nestašici 
živih ljudi oživljavala sve mladiće sa svakakvih slika 


u ilustrovanim listovima i pozaljubljivala ih u sebe i 
ludovala u mislima s njima. A kada je došao prvi 
živi muškarac Iličić (nanesao ga k nama neki odvjet¬ 
nički posao), no, onda sam se ja zaljubila u njega, 
kao što bih se valjda u svakoga, koji ne bi bio 
nakaza. 

Iličićka je odmahnula rukom i nadovezala: 

— Zašto je Iličić mene prosio i uzeo, toga ja ne 
znam do dana današnjega; ali znam, da sam brzo 
otkrila, kako je on još dosadniji i grozniji od moje 
matere, tvoje bake. Ona je cijeli cjelcati dan prigo¬ 
varala i cičala na mene: — Ovo ne treba! Ovo ne 
valja! Ovo ne smiješ! —, ali on je šutio i kuhao u 
sebi i samo me gledao, gledao. Htio je da ja po¬ 
godim, što je on fantast sebi uvrtio u glavu, a 
kako sam ja to mogla? U početku se i bavio sa 
mnom. Htio me je »oblikovati« na svoju, a ja sam 
mu bila zahvalna za to. Čitao mi je nekakve stvari o 
zvijezdama, o pravu, pa i neke pjesme. Ja sam slu¬ 
šala ... što ću? Samo sam jedanput, baš sam nosila 
Ljiljanu, umorna malo zaklopila oči i nijesam shva¬ 
tila, da me on nešto pita, a da ne pripovijeda, pa 
mu, dakako, nijesam odgovorila. I odonda sam mu 
postala zadnji stvor na zemlji: glupa, nesnosna i 
gadna. To mi je govorio svagdje i gdjegod je samo 
mogao. Oh, koža mi se ježi, kad se sjetim, što je 
sve izmišljao, kakva sam ja, a kakva bih trebala da 
budem. Mislim, da sam ti već jednom spominjala, 
kako je on nesnosni fantast znao čitati roman i u 
najljepšem bi prizoru bacio knjigu kroz prozor od 
jeda, što ja, prokleta, nijesam onakva, kao ova ili 
ona u romanu. Nepodnosivo je bilo to i ja sam pla¬ 
kala, da su mi oči bile crvene... Ali onda sam ja 
izmudrila, kako ću mu se osvetiti! I zelenio je od 
ljubomora, kada mi je uspjelo da mu dokažem, kako 
sam ja samo njemu glupa i gadna, dok svi 
drugi uživaju u mojim dosjetkama, živahnosti i u 
meni samoj... Mrzili smo se tako strašno! Bio je 
to pakao. Oh, dragi Željko, cijeli je naš zajednički 
život bio pakao! 

Majka je zaridala, a sin nije znao, što bi. 

— Dok je žena mlada, — nastavila je grcajući, 
— onda je sve još lakše. Ona plače i opet se smiri 
i zaboravi svoju tugu. Mlada se gospođa obuče, po¬ 
češlja i nasmije, jer misli, da će već jednom doći vri¬ 
jeme, kada će i ona doživjeti nešto bolje... Ali 
kada žena jedanput opazi kraj sebe svoju kćer do¬ 
zrelu za udaju, onda uvidi, da je sve za nju svršeno; 
onda želi, da bar po svojoj kćeri doživi još malo 
sreće, koje nije sama nikada doživjela. 

Mati je rupčićem otrla suze, što su joj potekle 
niz lice, i segnula je, kao da hoće prihvatiti sina za 
ruku, ali je on sjedio predaleko, pa nije dohvatila. 
Uzdahnula je i rekla: 

— Shvati, Željko materinu brigu, kada se radi o 
sreći njezine jedine kćeri! 

Željku se učinio ovaj uzdah nešto glumljen. Čas 
prije, kao da je osjetio mrvu samilosti prema ma¬ 
teri, a sada ga podišla napast, da je uvrijedi, na¬ 
zvavši materinu brigu glumljenom ili neozbiljnom ili 
pače sebičnom. Najzad je iščezla i grubost i mekoća 
te ostala sama praznina u Željkovoj duši i on je 
uporno šutio. 

— Našu Ljiljanu prosi čestit mladić, koji će 
uskoro postati profesor. Tko bi znao, hoće li je, 
siroticu, ikada više prositi tko takav... A ja joj ne 
mogu smoći miraza. Ne mogu! 

Materine su se usne opet razvukle na plač, dok 
je Željko izrekao tvrdo: 

— Ljiljana će sama biti profesor, a renta će joj 
i miraz biti njena plaća svakog mjeseca! 

— Mladić mi se sviđa! — prečula je mati sinovu 
opasku. —- Vlada se kao djevojčica, i lice mu je 
djevojačko. One oči kao badem, vlažne i mile, kosa 
meka, tek mali brčići, a vitak je i zdrav. Oh, kako 
bi ga Ljiljana mogla jako voljeti!... A ako ga je 
njegova majka malo više mazila, Ljiljana treba da 
se privikne na njegove navike i neka ih poštuje. Daj 
Željko, pomozi, da do toga dođe! 

Ja sam, majko, — progovorio je mladić, 
susprežući glas, — doveo svoju sestru Ljiljanu na 
studij, na sveučilište ...bez ičije pomoći 
sam... Provodadžije joj budite vi svi ostali mimo 
mene! Prosto vam bilo! 

— Ali nitko joj nije tako bliz kao ti. Nikoga ne 
će ona poslušati kao tebe. 

— A šta, molim te, da govorim? Što da kažem 
Ljiljani? — okomio se Željko. — Zar da joj protu¬ 
mačim, kako se ona krhka, bjeloputna plavojka svi¬ 
djela gospodi, koja su se namrsila do grla, pa bi za 
promjenu nježno-ružičaste somovine? Ili zar da joj 
objasnim, kako ju je poželio neki filistar, proraču- 
navši, da bi mu ona, plaha i povučena kakva jest, 
mogla biti najpodložnije vlasništvo?? 

Majka je ustrajala, kao da Željko nije rekao 
ništa: 

— Vidiš sine, naša Ljiljanica drži sada sreću u 
svojoj ruci. Zamisli se u to, i reci joj, neka i ona pro¬ 
misli dobro. Reci joj i govori (kao stariji brat) neka 
ona jako pazi, da joj se sreća ne izmakne iz ruke, 
ili neka je lakoumno ne ispusti... 

— Ljiljaninu sreću zamišljam ja sebi drugačije! 
— lanuo je mladić, ali majka je proslijedila: 

— Reci Ljiljani neka pomisli, kako će njoj da¬ 
nas sjutra biti strašno samoj na ovome svijetu. 
Rekao si, da će Ljiljana biti profesor, ali odgo¬ 
vori ti njoj na to, da će je jednoga lijepoga dana 
sve njezine učene knjige ostaviti na cjedilu, 
jer žensko srce nije stvoreno za učene knjige. I naj- 
većma joj reci to: da je nikakav profesorski ni dok¬ 
torski naslov ne će očuvati od sramotnoga žiga 
stare gospođice. Da, sve joj to reci, i još 
više! 

— I zar ti, mati, ne razumiješ, da ja toga nije- 
sam kadar reći Ljiljani? — drhtnuo je mladić. 

— Zašto ne? 

— Zato ne, jer ne vjerujem u to, što ti govoriš. 
Zato ne, jer ne vjerujem, da Ljiljana, da žena, ne bi 

bila sposobna da bude... subjekt. I naprosto zato 
ne, jer kad bih u to vjerovao, otkuda mi snaga, da 
izvedem -sve ovo, što sam učinio za sestru? 

— A ti misliš da činiš dobro Ljiljani? I ti misliš, 
da će ti moja kći jedanput biti zahvalna, kada sazna, 
što ti ovoga časa radiš? 

Željko je slegnuo ramenima i otišao od matere. 

EKSPERIMENAT. 

Nedjeljama bi naveče gazdarica odilazila ne¬ 
kuda u susjedstvo, pa je zato rano unosila večeru 
svojim stanarima i rano raspremala njihove postelje. 
Večeras je tako ona donijela na tanjuru pokrive¬ 
nom ubrusom jedan komad hladnoga mesa, kruha i 
kiseli krastavac; to samo za mladoga gospodina, jer 
je gospodična Ljiljana pozvana k majci. Još ju je u 
petak pozvala majka pismom, neka dođe u nedje¬ 
lju, dok još suviše ne zamrači, a kući će je otpratiti 
služavka. U pismu nije majka nikako spomenula 
Željka. 

Gazdarica je otkrivajući Ljiljanin krevet tajan¬ 
stveno, ali dosta upadno turila pod jastuk jabuku, 
zrcalce i neki komad rublja, pa šapnula prilično 
glasno: 

— Sveti je Andrija, pa ćete noćas u snu vidjeti, 
tko će vas odabrati! 

Željku se činilo, da bi stara poučila djevojku još 
o nečem, da nema njega u sobi, ili da Ljiljana to 
hoće. 

Sestru nije pogledao u lice. 

Ljiljana je bila odjevena u svilenu bluzu daro¬ 
vanu od majke, bila je spremna da izađe i ubrzo je 
otišla. 

Željko, kako je sio za stol i ostao sjedeći, ne 
misleći što radi, počeo je rezati komad po komad 
hladne svinjetine i stavljati je u usta. Na svakom je 
komadiću mesa odozdo bila bijela stinuta mast. 
Željko je više gutao nego grizao zalogaje i grklja¬ 
nom je i želucem osjećao, kako mu se u nutrinu 

slažu opori kockasti komadi hladna mesa. I kruh je 
bio jučerašnji, suh. 

Gazdarica je već ogrnuta vunenim rupcem, uni¬ 
jela upaljenu svjetiljku, zaželjela u isti mah: — Do¬ 
bro veče, dobar tek i laku noć! — pa otišla. 

Otirući usta iza jela ubrusom, Željko je osjetio 
hladan dodir lanena platna i sjetio se, kako strašno 
zaudaraju povjesma lana, dok ih seljanke moče po 
barama i mlakama, prije nego li će trti lan. Mladić 
je pogledao sliku svoje sestre na stijeni, sliku dje¬ 
vojke s poljane rascvjetanog lana i začudio se, kako 
li nije dosada nigda pomislio, da su oni lijepi modri 
cvjetići taj isti 1 a n. 

Petrolejska se svjetiljka suviše razgorjela. Je¬ 
dan je pramen plamena lizao iznad cilindra i jako 
Se dimio. Željko je najprije na svojim rukama za¬ 
pazio crne masne mrve čađi, a onda je vidio, da je 
čađ pala po stolnjaku, jastuku, bijeloj plahti na 
Ljiljaninoj postelji i posvuda unaokolo. Zavrnuo je 
žurno svjetiljku, počeo otpuhivati čađ, ali je uvi¬ 
dio, da mora otvoriti prozor, da prozrači i očisti 
sobu. Tako je rashladio sve, a drva nije bilo da po¬ 
novno naloži peć. 

Naljutio se. 

Sada Iličić nije mogao, nego ili leći u krevet, da 
suviše ne ozebe, ili izaći i poći u kakvu gostionicu 
ili kavanu. 

Izašao je. 

Dok je otključavao i zaključavao kućna vrata, za¬ 
brinuo se na čas: — Imade li Ljiljana ključ? — ali 
je odmahnuo rukom: — Ako ga nije uzela, zovnut 
će nekoga, pa će je već pustiti uputra! — i prido- 
metnuo je još: — Noćas bi se trebala požuriti na 
spavanje, da zbog one čarolije pod jastukom usni: 
tko li će je odabrati. — Riječ odabrati povrije¬ 
dila je Željka. — Roba se na trgu prebire, izabire i 
odabire. — I naglasio je jetko: — Moju sestru Lji¬ 
ljanu ogledava sada ovako iz bližega i procjenjuje 
gospodin Drago Ninčić... I bude li pri ogledanju 

zadovoljan, gospodin će Drago Ninčić noćas Ljiljani 
doći na san. — Iličić se najednom nasmijao: — A 
mogla bi Ljiljana usnuti i onoga drugoga, onog 
filozofa mlađeg semestra! — Željko nije znao nje¬ 
gova imena, pa je zaželio da to sazna. Vratio se 
nekoliko koračaj a i ušao u onu krčmu u svom su¬ 
sjedstvu gdje je nedavno pio s drugovima sveučili- 
štarcima ... Nije ih našao, pa je upitao konobaricu, 
kako se zove filozof, i opisao ga što je najbolje 
umio. Konobarica se dosjetila da je to: Vili. 

— Vili-mili! Jako je mio u društvu, pa ga zo¬ 
vemo Vili-mili. Drugovi ga zovu Vilim, ali prezi¬ 
mena mu ne znam. 

Željko je zahvalio i izišao, ne uzevši u krčmi 
ničega. 

— Vili-mili i Drago Ninčić. Ninčić-ninaninena! 
Oba ubava imena, trajna ninaninena! — Željko se 
smješkao samome sebi. 

Idući cestom bez cilja došao je pred kazalište i 
pomislio da uniđe, usred predstave, i svejedno što 
prikazuju! 

Dalje je upravio hod prema Kazališnoj kavani. 

— Nijesam ni umjetnik ni kritik, ali sam zato 
danas isceren kao moderna slika, pa pristajem u 
ovaj okvir. 

U kavani je Željko našao mjesto sasvim na stra¬ 
ni. Naručio je čaj u čaši i uzeo novine. Čitao nije. 
Samo je gledao u rasklopljen list. Udahnuvši kavan¬ 
ski zadimljeni uzduh primjetio je, da ga je probolo 
u vršcima pluća. I ponovno je disao duboko, da se 
uvjeri, hoće li ga pluća zaista svaki puta zaboljeti. 
To je pokušavao mnogo puta. Zanimao se time više 
nego li je slušao, što mu pripovijeda Šaričić. 

Apsolvent umjetničke akademije Jozo pl. Ša¬ 
ričić hio je, dakako, u Kazališnoj kavani i opazivši 
Iličića prišao mu i obradovao se: 

— Baš mi je drago, da sam te našao! Morao bih 
te tražiti u stanu ili tko zna kuda, a ti si mi eto sam 
došao ovamo! Šta? Da ne krajim, odmah ću in me- 


dias res! Odlučio sam naime prirediti izložbu svojih 
radova u Salonu Urlich, pa bih izložio i sliku tvoje 
gospođice sestre. Djelo je rađeno malo na starin¬ 
sku, ali neka kritika vidi, da ja vladam i tom tehni¬ 
kom. Šta? 

Željko je polagano nadimao prsa i čekao čas, 
kada će osjetiti ubod u plućima. 

— Ti, Iličiću, ne ćeš imati ništa protiv toga? Ti 
ćeš dopustiti da sliku izložim? Šta? 

— Dakako! — prenuo se Željko. 

— Nego trebat ćeš mi dopustiti još nešto. Ja 
bih ipak još malo potencirao modru boju, kako si 
ti nekoć želio. Naišao sam na tubu prekrasnog ultra- 
marina, skupog ultramarina, ali velim ti, prekrasnog. 
Onda bih u djevojčinu kosu unio više žute boje. 
Radi rand-kontrasta. Sa žutom bojom izdigla bi se 
jače modra. Šta? Ili znaš Iličiću, što bi bilo još 
divnije? Načinit ću aureolu, žuti nimbus oko djevoj¬ 
čine glave. To bi bilo izvrsno! Onda bi modra boja 
zasjala nebeski divno! A sliku bismo nazvali Biažena, 
ili još bolje latinskim nazivom Beata. Znaš latinski 
jezik zvuči nekako mističnije. Šta? 

— Aureolu, — ponovio je Iličić, da uvjeri druga 
i samoga sebe, kako sluša. 

— Pod sliku ćemo staviti, dakako, natpis »Pri¬ 
vatno« odnosno »Prodano«, jer je slika uistinu pro¬ 
dana. Ja sam je tebi prodao za onaj antikni prsten 
tvoje pokojne bake. Šta? 

Iličić čitavi ovaj ulomak Jozina govora nije slu¬ 
šao, jer je prisluškivao svome disanju. 

Šaričić je govorio dalje: 

— Znaš, i na kritiku bolje djeluje, ako je pod 
kojom slikom natpis »Prodano«. Šta? A izložit ću 
još nekoliko prodanih slika ... Modra će Beata veli¬ 
činom dominirati na jednoj stijeni, a na drugoj će 
biti crvena Ciganka. Znaš, to ti je veličinom upravo 
jednako platno. Htio sam mladoj Ciganki načiniti 
pandan, ali kako si ti upravo naručio portret svoje 
sestre, ja sam platno upotrijebio za Ljiljanu. 

Kada bi spustio ramena i prestao disati punim da¬ 
hom, Željka nije smetalo ništa, pa se tješio, da je to 
samo n'ategnuo ili zaležao mišicu i da je smetnja 
izvan ja, a ne u plućima. 

—- Dakle smo se sporazumjeli? ■—- završio je 
Jozo pl. Šaričić i ustao, da pođe k svome društvu. 

lličić je pogledao nesabrano, pa je mladi slikar 
ponovio: 

— Sporazumjeli smo se! Šta? Ti ćeš mi za iz¬ 
ložbu uzajmiti svoju sliku, ja ću je još malo dotje¬ 
rati, i to će biti naša Beata. Šta? 

— Da! Beata! — odobrio je Željko i mladići su 
se rukovali. 

Nemiran, kako je bio, nije Željko ostajao duže 
u kavani. Platio je svoj čaj i otišao. 

Nešto ga je nukalo da ode pred kuću, gdje sta¬ 
nuje njegova majka. Poći gore, nije dakako ni mi¬ 
slio ni htio, jer je majka pozvala samo Ljiljanu i 
one druge. Prešao je pače na suprotni pločnik i 
isprijeka pogledao niz rasvijetljenih prozora mate¬ 
rina stana. Stakla su prozora-bila zahukana, dakle 
je gore bilo toplo. Po sjenkama, što su se pomicale, 
pogađao je Željko, da se gore pleše, ma da glazbe 
nije čuo. 

Malo se uzdigao na prste i raskrilio ruke kao da 
je raspet, udahnuo je mnogo hladnoga uzduha i u 
vršcima ga pluća zarežalo kao staklovina. 

— Krvavi eksperimenat! — nazvao je mladić taj 
svoj pokus i ma da je bilo studeno, Željkovo se čelo 
oznojilo. 

Prepao se bolesti i pohitao kući. 

Došavši našao je stan posvema prazan. Gazdarica 
se još nije vratila, Ljiljane nije bilo, i Iličića je sna¬ 
šla neugodna tjeskoba. Najvećma se plašio da uniđe 
u svoju tamnu izbu, kao da je u njoj bolest, što bi 
ga uhvatila, savladala i ne bi više puštala, da izađe 
napolje. 

Ušao je radije u Ljiljaninu sobu i, kako je bilo 
hladno, sjeo je ondje ne skidajući ni zimskoga ka¬ 

puta ni šešira. Svjetiljke nije upalio. U mraku i ti¬ 
šini čulo se jasno tiktakanje zidne ure iz gazdaričine 
kuhinje i Željko je uhvatio svoje bilo i brojao nje¬ 
gove kucaje. To mjerenje bila i pokušavanje dubo¬ 
kog disanja zaokupilo je mladića posvema. 

Dugo se lličić morao baviti jedino time, jer se 
iznenadio i začudio, kada je najednom čuo, kako se 
dolje otključavaju kućna vrata, i kako se stubama 
uspinje njegova sestra. Ljiljanu je poznao po ko¬ 
raku, ali nije stigao da joj se javi, kako se ne bi 
prepala, kada u mraku naiđe na nj u svojoj sobi. 

— Mislio sam da nemaš ključa, pa sam bdio i 
čekao! — ispričao se Željko. 

— Zašto u mraku? 

Lampa je dimila, pa me je mrzilo da je uži- 
žem. Nemoj je paliti ni ti. Studeno je, i treba brzo 
da zaspiš, kako biusnula san. 

Ljiljana je upalila svijeću, pogledala brata svo¬ 
jim dobrim očima i bez riječi izvadila ispod svoga 
jastuka jabuku, zrcalo i onaj komad rublja, te sve 
to položila na ormarić. 

— Uh! Sada ti ne će sveti Andrija prokazati 
ništa. 

— Željko! — prekorila je sestra brata. 

— No, — ustrajao je brat, — onda ću ti ja pro- 
reći, tko bi ti noćas došao na san: Prvo... netko, 
radi koga si večeras bila pozvana k majčici. 

— Ja? —- začudila se Ljiljana. 

— Da ti! Bila si pozvana radi gospodina Draga 
Ninčića, kome se ti sviđaš. Ostali uzvanici bili su 
samo »garnirung«. 

Ljiljana je porumenila i zastidila se. 

Željko je resko proslijedio: 

— A i još netko bi ti noćas došao na san, jer 
mu se miliš. To bi bio gospodin tvoj kolega filozof 
Vilim .. . Ha, ha! A mogao bi ti doći i Jozo pl. Šari¬ 
čić, jer on upravo kani tvome portretu naslikati sve¬ 
tačku aureolu i zove te Beatom! 

Ljiljana je bila suviše d i j e t e, a da je ova bra¬ 
tova otkrića ne bi zaprepastila. Ipak je Željko za¬ 
pazio na-djevojčinim usnama i laki smiješak ... smi¬ 
ješak žene. 

Izašavši iz sestrine sobe Željko je izgovorio: Tro¬ 
struko krvavi eksperimenat! — i zgadio se sam sebi 
i zahvatilo ga kajanje. 

KAVERNE. 

Prvi je mjeseca prosinca, dan u koji se prima 
plaća i mladi je Iličić ustao, obukao se i pošao u 
ured. Namjerice nije okušao jučerašnjim pokusom 
je li zdrav ili ga probada, ako udahne duboko. 
Ugruhao se jače nego obično, pošao sasvim sporo 
i disao samo četvrtinom pluća. Nije pospješio ko- 
račaja, ni kada je iza čoška na crkvenoj uri Milo¬ 
srdnica opazio, da će okasniti. A samo ga ovakvo 
mlohavo držanje i hodanje činilo još većma utuče¬ 
nim i satrvenim. 

— Danas će još primiti plaću, a narednoga mje¬ 
seca, upravo naredne godine prvoga siječnja, bit će 
što bude. 

Zastao je i odmahnuo rukom: 

— Lane i ljetos istoga datuma ... kolike li raz¬ 
like! Lane sam gorio od uzbuđenja, jer sam odlučio 
i mogao odlučiti, da sestru Ljiljanu zovem iz Ra- 
kitja i da je dovedem u Zagreb na sveučilište; da¬ 
nas gorim u bolesnoj vrućici i klonut ću, a moju 
će studentku odvesti gospodin Drago Ninčić i 
prvo će mu biti, da svojoj vjerenici najstrože za¬ 
brani dalje studirati. 

— Pst nemoj! Nije još to tako gotova stvar! — 
sjetio se Željko usklika svoje matere i časkom se 
gotovo obradovao... Dosjetio se također, kako 
zapravo nije nigda čuo, e bi Drago Ninčić branio 
Ljiljani da dalje polazi univerzu i da uči. .. Ovo je 
mladi Iličić izmislio, iskonstruirao, isfantazi- 
r a o, ali on je pouzdano vjerovao i znao, da je to 
jasno samo po sebi i sasvim u skladu s načelima 


100 


gospodina Drage Ninčića, koji »hoće imati ženu 
plahu, skromnu i pokornu,« a ne valjda neku učenu 
profesoricu ili čak doktoricu filozofije. 

Željku se u slijedu misli javila slika sveučilišne 
aule. U dvorani stoji red doktoranata u svečanom 
ruhu, a među njima jedino žensko: njegova sestra 
Ljiljana. Rektor govori, kako ovaj visoki učevni 
zavod kiti svoje najrevnije učenike naslovom dok¬ 
tora, a to je najviša čast, što je može udijeliti jedno 
sveučilište. Profesor promotor čita latinsku formulu 
ceremonijela. Onda pedel priklanja veliko pozla¬ 
ćeno žezlo, i Ljiljana stavlja na žezlo desnu ruku i 
izgovara, glasom uzbuđenim i drhtavim onaj tajan¬ 
stveni i dostojanstveni: — Spondeo ac polliceor! ... 

Nego blaga se _ crta uz mladićeva usta naglo 
zategla gorčinom, jer se na ovu predodžbu vezalo 
sjećanje, kako je majka izrekla jetko: 

— I ti zar misliš, da može ikakav naslov pro¬ 
fesora ili doktora djevojku sačuvati od sramotnog 
naziva stare gospođice? I ti zar ne znaš, da 
će Ljiljanu sve njezine učene knjige jednoga dana 
ostaviti na cjedilu? Jer žensko srce nije stvoreno 
za učene knjige! 

Materi se pridružuje otac. Rastavljeni se supruzi 
slažu u jedinstvenoj zasadi: 

—< Tko bi ga znao, do čega će dovesti to pre¬ 
veliko žensko studiranje? 

Onda majka dobacuje sumnju: 

— A ti zar misliš, da činiš dobro Ljiljani? I ti 
misliš, da će ti tvoja sestra biti zahvalna za ovo, 
što joj činiš? 

Najzad mati upada u strašni podrugljivi smijeh. 

— A nijesi li ti Željko fantast, kao što ti 
je otac?... Pa da!... I nije li možda sva ta Ljilja- 
nina želja za studijem tek tvoja fantazija?... 
Ha, ha, ha! Poznam ja Iličiće! 

Željko je ponovio i izgovorio riječ po riječ 
glasno: 

— Ljilja, nina želja za studijem: 
moja fantazija? 

I uzdahnuo je duboko od jeda i bola, a u plu¬ 
ćima ga probolo i zarežalo žestoko. 

Morao se rukom prihvatiti zida kuće, uz koju je 
baš prolazio. 

Stao je, otro s čela znoj i izrekao: 

— Pluća mi ždere bolest, a dušu sumnja i praz¬ 
nina . .. Kaverne u plućima, srcu i duši! 

Tu je jedinu misao, gadnu kao strvinu, prevrtao 
mladić putem dalje. 

S tom je mišlju Željko Iličić ušao u svoj ured. 

U uredu je mladog Iličića iznenadilo, što su se 
oko pisaćega stroja nasuprot njegova stola skupili 
svi činovnici pače i sam gospodin zamjenik šefa. 
Ovaj je čak nešto razlagao. Svi su bili potišteni i 
nijesu slušali riječi gospodina zamjenika šefa služ¬ 
benom pažljivošću. 

Na Iličića, kada je unišao, nije se nitko osvrnuo, 
pa je on odložio ogrtač i šešir i najprije sio na 
svoje mjesto, a malo se zatim podigao i prišao 
k ostalima slušajući i ne pitajući ništa. 

Zamjenik je gospodina šefa s vrlo pomno njego¬ 
vanom rukom, na kojoj je bila zlatna narukvica, pra¬ 
vio kratke zamahe u pravilnim razmacima i pripo¬ 
vijedao tečno i uvjerljivo, ali ne kao pretpostav¬ 
ljeni, već kao kozer, koji tumači nešto u nekom 
društvu ili na čajanci među mladim damama. (Zato 
mu se valjda gospođica tipkačica usudila od vre¬ 
mena na vrijeme uplitati u riječ). 

—- Izlijetati iz svoje socijalne sredine i uzlije- 
tati nad svoju društvenu razinu, u tome je sva 
tragična krivnja. — Ovo je bila prva reče¬ 
nica gospodina zamjenika šefa, koju je Željko pot¬ 
puno čuo. —• Mati joj je radnička udovica i, ako 
se ne varam, negdje je dvorkinja i pazikuća. Pa 
da je gospojica lijepo ostala u toj svojoj socijalnoj 
sredini, postala bi, recimo, ulagačica u kojoj tiskari. 

I kako je ljepušasta, sigurno bi se svidjela kojemu 
slagaru. Udala bi se. Imala bi valjda već troje, 
četvero djece... I briga oko muža i djece ispunila 
bi njezin život sadržinom. Tipografi su izvrsno pla¬ 
ćani radnici! Ona bi mogla vrlo lijepo živjeti. 

Iličić još nije odgonetnuo, o čemu i o kome je 
riječ. 

— Tragična je krivnja uzlijetati nad svoju dru¬ 
štvenu razinu! Kćerka radničke udovice, dvorkinje 
i pazikuće svršila je neku višu djevojačku školu i 
trgovački tečaj i postala tipkačica. Tipkačica s ma- 
nikiranim ručicama! A s takovim se manikiranim 
ručicama ne može dabome majci pomoći mesti i 
ribati stube ili prati, žuljati i žmikati rublje, jer se, 
dakako, ne može opet s crvenim, ispucanim rukama 
i iščijanim noktima u uredu sjesti za pisaći stroj ... 
Majka i kći postale su pripadnice dvaju različitih 
društvenih staleža ... 

— Pardon! — upala je u riječ gospodinu za¬ 
mjeniku šefa gospođica tipkačica. — Moja se siro¬ 
tica kolegica divno slagala sa svojom majkom. 
Mati ju je obožavala... 

— Molim lijepo, — snašao se odmah pričalac, 
— ako sam rekao, da su mati i kći pripadnice dvaju 
različitih staleža, nijesam ustvrdio, da su one lične 
protivnice. Naprotiv! S mojom se tvrdnjom izvrsno 
slaže, da mati iz nižega staleža (kako ste ono zgo¬ 
dno rekli) obožava svoje dijete, koje se uspelo 
na više. To je neko starinsko vjerno poštovanje 
nižih prema višima i časnijima... Mati je valjda i 
suviše obožavala svoju gospođicu kćerkicu i divila 
joj se i umiljavala joj se i mazila je i oblačila je u 
svilene haljine, lakovane cipelice i glaze-rukavice, 
Stara je pouzdano snatrila, da će po njezinu jedi¬ 
nicu doći bar neki vrlo visoki činovnik, a lijep, 
mlad, iz odlične porodice i još bogat. Mlada nije 
možda svjesno to isto očekivala, ali je očito, da 
nije nikako podnosila društva sebi ravnih. Ona je 
uzlijetala iznad svoje društvene razine. Pisari i kan- 

celisti nijesu bili za nju par. Bože sačuvaj! Ona se 
voljela igrati boema, i besmisleno drugovati 
s novinarima, tobožnjim književnicima, umjetnicima 
i drugom družbom iz Kazališne kavane. 

— Čini mi se, — uplela se opet u riječ gospo¬ 
đica daktilografkinja, — čini mi se, da mnogi ružno 
misle o tom drugovanju. Ali ja vas uvjeravam, da 
ti boemi mogu biti u svojoj literaturi i umjetnosti 
svakakvi, ali u drugovanju s nama, om su pravi 
prijatelji, pažljivi, otmjeni i čisti. 

— A male prijateljice te pažljive gospode bo¬ 
ema gutaju najzad preveliko mnoštvo veramon- - 
pilula i svršavaju tragično kao ova naša jadnica. 

Gospodin zamjenik šefa je završio i otišao u 
svoju sobu. 

— Dakle gospođica, koja je još prekojuče sje¬ 
dila ovdje nasuprot i tipkala, — shvatio je Željko, 

— uzela je suviše veramona... i svi će ovi ovdje 
sada izricati svoje misli o ženskom pitanju. 

Po činovnom razredu bio bi sada na redu go¬ 
spodin oficijal, koji pati od žučnog kamenca, i on 
je zaista otpočeo: 

— Slažem se potpunoma s gospodinom pred- 
govornikom i još bih k riječima veleučenog gospo¬ 
dina zamjenika velemožnoga dodao dvije tri svoje. 

Ja vama naime kažem, da je svemu tome zlu kriv 
feminizam! 

Ovu je riječ gospodin oficijal izgovorio veoma 
oprezno, ali kada ju je izrekao, učinio se sam sebi 
gord. 

— To vam je ono, i tu treba čavao udariti u 
glavu. Ženskinje su se ugurale u naše urede. Došle 
su s ovim klepetavim mašinama, da te glava zaboli. 

I ženskinje izguravaju iz ureda naše revne i vri¬ 
jedne pisare. 

— No strojopis je ipak ljepši i brži... — po¬ 
kušala se oprijeti gospođica, ali joj je gospodin 
oficijal zakrčio riječ: 

... Upamtite! Rukopis je svagda ljepši i dostoj¬ 
niji! Kada treba štogod podastrijeti preuzvišenom 
banu, ministarstvu ili čak Njegovom Veličanstvu, 
onda uvijek zovemo našega staroga Perčića, a ne 
vaše klepetaljke. A ono što kažete, da bi mašine 
bile tobože brže, to vi gospodične pisarice trošite 
vrijeme na svjetlanje nokata i kovrčanje kose. I 
nijedna od vas ne bi ostala u uredu ni časka preko 
uredovnog vremena, jer vas vani čekaju kavaliri ili 
vam se žuri na Zrinjevac ili što ja znam kuda. A 
naši su pisari radili prema potrebi posla, oni 
nijesu odbacili pera kao zidari žlicu na prvi kucaj 
zvonjenja. Tako vam je to! 

Gospodin se oficijal opipao ljevicom desno ispod 
rebara, gdje se otprilike uz jetra nalazi žučni mje¬ 
hurić. 

— I kako su se ženskinje ugurale u naše urede, 
da tu otkucavaju spise, ne trudeći se nimalo da 
razumiju, što prepisuju (jer tipkajući misle na svoje 
kavalire i zabave), tako žene misle, da je svaki ured-, 
ski posao lagodan. I one već jurišaju na viša i naj¬ 
viša mjesta. I vidjet ćete i doživjeti, što ja vama 
sada kažem! Ženskinje će se dogurati i do mjesta 
konceptualnih činovnika i referenata i svakuda, da 
nas Bog sačuva! A znate li, što će se onda dogo¬ 
diti? Ženskinje će prestati poštivati muški posao i 
mušku glavu. One već sada hoće biti ravnopravne i 
obući hlače, zato bi trebalo sve to zabraniti i ugu¬ 
šiti zarazu u zametku! 

— Gospodine Iličiću! — pozvala je gospojica 
daktilografkinja u pomoć Željka, —- ta vi se bar 
gradite feministom, ne ćete li zar reći ni jedne dobre 
riječi u našu obranu? 

Željko se trgnuo: 

i— Ja ne znam, gospođice, bi li me feminist¬ 
kinje priznale feministom. Jer ja pod feminizmom 
ne razumijevam, da bi žena trebala pušiti, polaziti 
kavane, slobodno hodati s mladićima, da ne navo¬ 
dim ono ružnije. Ja feiminizam držim nečim mnogo 

puni j im sadržaja, nečim višim i više ženskim i 
lijepim ... 

— Hahaha! Jeste li ga čuli? ■—- nasmijalo se 
nekoliko muških grla. 

Iličić se ispravio: 

— Možda ja opet i ne zamjeram ženama sve 
ovo tako strašno... ali ja suviše poštujem 
ženu i... razočaravam se... 

Željko je vidljivo porumenio, smeo se i ušutio 
naprečac. 

Gospodina je oficijala pozvao k sebi gospodin 
zamjenik šefa i to već službenim glasom, pa je taj 
zov prenuo činovnike i svaki je pošao na svoje 
mjesto. 

I kada su već svi bili za svojim stolovima, i kada 
je pisaći stroj počeo kucakti, zavladala je svima 
tjeskoba. Možda zato, što su bili navikli vazdan 
slušati kuckanje dvaju strojeva, a sada su čuli, da 
radi samo jedan sam. 

Najzad je i kancelista sa svoga posljednjeg mjesta 
stao govoriti poluglasno, kao da razmišlja: 

— Naš gospodin oficijal ima ženu bezdjetku i 
ona tutka oko njega samoga, kao da joj je muž i 
rođeno dijete. Bio sam mu nedavno, o Martinju, 
čestitao imendan, pa sam vidio. U njih se sve blješti 
i sja od vječnog čišćenja. Na stolicama su presvlake, 
podom se hoda po suknenim krpama, svjetiljka je 
umotana u velo i na kvake su navučeni pleteni to¬ 
kovi, da ih ne nahuče gola ruka, kada otvara vrata. 
A kako domaćica strepi nad svakim zalogajem i 
nad svakim gutljajem svoga muža! Dobro je njima 
i lijepo. Sami su, a uz plaćicu stiže ženi dohodak 
sa sela. Ima ona dio baštine, što ga daje iz polo¬ 
vine, pa to nosi. 

Čovjek se zagledao u strop i uzdahnuo: 

—• A one moje četiri jadnice? Šta ću? Žena mi 
se pati po tuđim kućama od zore do mraka... 
Kćeri svoje školujem, bistre su glavice .. . Sirotinja 
ne će lako dobiti ženika, i nečasno je da samo s tim 


( računa. A ako se i udaju, morat će zarađivati kao 
moja žena, pa neka im rad bude lakši, časniji i bolje 
plaćen... U Boga molim milost da udijeli mojim 
kćerima bolji život od našega. Nastojim oko toga 
... a ako se prevarim? ... 

Iza ove ispovijesti nastala je grobna tišina. 
Pisaći stroj nije kuckao. 

Željko je pogledao gospođicu i vidio, da joj niz 
lice kaplju suze, a ona ih ne otire. 

KRIZA. 

Dok je Željko bolestan, Ljiljana je tražila da leži 
u njezinoj sobi: svjetlijoj i većoj. Dozvala je liječ¬ 
nika i saznala, da Željko boluje od teške upale po- 
rebrice i pluća. I sestra se predala njezi svoga 
brata. 

A mladi Iličić, ma da je jasno čuo, kako je liječ¬ 
nik mijući ruke rekao Ljiljani: — Bolest je vašega 
brata veoma ozbiljna! — Željko se svejednako bez¬ 
razložno nadao, da je njegovo bolovanje prolazno 
i da će se on za dan dva oporaviti, dići i poći u 
ured . .. Zato je oklijevao, odugovlačio, podjedno 
tajio i nije još nikako odavao svojoj sestri, da on 
služi u uredu, i da će sada izgubiti to namještenje i 
zaradu. 

— Vas dvoje ste studenti, — rekao je liječnik 
razgledavajući se po sobi, gdje je na sjevernoj sti¬ 
jeni bila mrlja vlage tek dijelom sakrivena slikom 
Djevojke s poljane rascvjetanog lana, — Vas dvoje 
ste inteligentni, pa znate da vam stan mora biti zra¬ 
čan, suh, sunčan i zdrav. I hrana neka vam je zdrava, 
dobro začinjena, masna i obilna i preobilna. Jedite 
pet puta na dan, jer vi se morate nesamo hraniti, 
nego, da tako rečem, toviti, kako biste stekli za¬ 
lihu za ovakav slučaj. Vaš organizam treba da je 
otporan, jer kada nasrne bolest, sve vam ovisi o 
tome: hoće li se vaš organizam moći porvati i opri¬ 
jeti . . Možete vi na primjer, kod većih trgovina 
suhomesnate robe dobiti jeftino otpatke. Čvarke, pa 


onu mast od butine, što je obrezuju postrance, da 
mušterija dobije čišći komad. Sve je to sasvim dobro 
i hranivo a jeftino. 

Željku se smučilo. Zaklopio je oči i pričinio se da 
spava. Liječnik je tumačio: 

— To dakako ovoga časa govorim samo vama 
gospođice, a vašem bratu treba stavljati svako pola 
sata hladne obloge i prepisat ću mu nešto, da uzi¬ 
ma... Ovaj ... Hoćete li lijek kupiti ili izmoliti 
možda od kakvog potpornog društva ili bolesničke 
blagajne? Treba da to znam, jer ove dobrotvorne 
ustanove ne darivaju specijalitete, nego samo va- 
selin, ricinus i tome slično. 

Ljiljana je pocrvenivši odgovorila, da će platiti 
lijek. 

Liječnik je nešto napisao, otkinuo listić iz bloka 
recepata i stavio ga na stol. Na bojažljiv Ljiljanin 
upit računao je dosta malo za svoj posjet istaknuvši: 
— Vi ste studenti! 

Željko je odahnuo, kada je liječnik izašao i oti¬ 
šao. A vjerovao je da se to zbilo nešto neozbiljno 
i nezbiljsko. 

Tek predveče, kada je mladić motreći vidio, da 
svaki put, kada vadi ispod pazuha toplomjer, da 
svagda tanka nit žive bilježi sve viši stupanj njegove 
vrućine, tek tada se Željko prepao. Pobojao se, da 
će se vrućina popeti suviše i on će izgubiti svijest. 

Ljiljana mu je mijenjala obloge. Željko je ispod 
spuštenih vjeđa zagledao svoju uleknutu grud i mr¬ 
šava rebra, sve kao izdjelano iz žuta, ružno šuplji¬ 
kava kamena pješčenca. Zastidio se sebe i što se 
pokazuje Ljiljani. Oporo je uzdigao pokrivač i kra¬ 
dom pogledao djevojčino lice, puno žalosti i oči 
zaplakane. 

Sjetio se jednoga gotskog kipa Djevice Majke 
sa ispaćenim tijelom skinutim s propela. I izgovorio 
je nenadano i jasno: 

— Ispovjediti bih se želio! 


Ljiljani su klonule ruke. Spustila je krpu za 
oblog u zdjelu hladne vode i popošla u kuhinji umo¬ 
liti gazdaricu, da pođe po svećenika. 

Lađa se sestra vratila u sobu, Željko nije imao 
vise snage, da je pogleda. Nije se usudio gledati ni 
njezine slike nasuprot ležaja. Upro je oči u niz mo¬ 
drih cvjetića naslikanih na stijeni i počeo izgovarati 
riječ po riječ: 

— Ljiljano! Moram ti nešto reći... Nije dosada 
bilo zgode... Ja sam naime polazio u ured i nešto 
sam malo zarađivao ... Sada treba javiti, da sam 
bolestan, pa ne mogu na posao ... 

Željko je rekao, koji je to ured i gdje je i kome 
treba poručiti o njegovoj bolesti. Nastavio je glasom 
većma prelomljenim: 

Ja ću morati u bolnicu, da mi vade eksudat... 
i to će potrajati više vremena... A dotle... Za 
tebe bi Ljiljano bilo najzgodnije, da se preseliš 
k majci... Ona će te sada primiti... Doskora će te 
zaprositi gospodin Ninčić... pa onda... to će biti 
dobro. Jer djevojka... za djevojku... Jer ono 
drugo... studije... to sam ja možda i onako 
isfantazirao... Znaš ti nas Iličiće! 

Cvjetići naslikani na stijeni, u koje je Željko 
uporno upirao pogled, zamutili su se i uzdrhtali, i 
sve se unaokolo mutilo i podrhtavalo. Mladić je 
osjetio, da mu se kroz trepavice protiskuju suze, 
pa je okrenuo glavu sasvim k zidu. 

Iličić je gubio svijest. 

Mnoga su jata ptica prelijetala sivo-smeđim ne¬ 
bom i ružno kriještala i graktala. Ljiljana je stajala 
na rubu provalije, mahala ubrusom i gonila ptice. 
Ubrus je bio suviše smočen, pa su krupne kaplje 
prskale svuda unaokolo. Željko je već bio sasvim 
mokar i voda mu se slijevala na postelji pod hrpte- 
nicu. Bilo je neprijatno, nevoljko i gadno. 

— Najbolje bi bilo, da djevojka ne straši i ne 
draži ptica, onda bi one valjda prestale graktati i 
kriještati. 

Željko je tako želio mira i sna bez sanja. 

Kada je na rub ponora umjesto sestre stao sve¬ 
ćenik, Iličić je shvatio i upeo svu snagu volje, da se 
sabere, da se sjeti svega svoga življenja i da se 
optuži zbog svega, što je počinio. 

Sam se čudio, kako mu lako, brzo, jasno i po¬ 
drobno dolaze u svijest zgoda za zgodom iz života 
od najranijeg djetinjstva do danas. — Kao da lista 
izvrstan ekscerpt poznatih skripata. I još se čudio, 
kako je sve ono, zbog čega se nekada ljutio, izje¬ 
dao ili za čim je žudio i posizao, kako je sve to ovaj 
čas sitničavo, bezvrijedno i isprazno. 

— I vi se, dragi mladiću, kajete za sve svoje gri¬ 
jehe, kojima ste uvrijedili Boga, svoje najveće i 
najmilije dobro? — pitao je duhovnik. 

— Kajem se! — uzvratio je Željko. 

Svećenik u bijeloj čipkastoj albi i ljubičastoj 
stoli sa zlatnim križem prekrstio je Željka'i blago¬ 
slovio. 

Mladić je zaklopio oči znajući, da će mirno 
usnuti. 

— Primit ćete Tijelo Gospodina našega Isusa 
Krista! — rekao je svećenik. 

Željko je razumio, obim se rukama upro u ležaj 
i uspravio, koliko je najvećma mogao. Želio je sklo¬ 
piti ruke, ali nije mogao, već se ljevicom pridrža¬ 
vao, a desnu je ruku stavio na bolesne grudi. 

— Tijelo Gospodina našega Isusa Krista, neka 
čuva dušu moju za život vječni. Amen! 

Tada je sve zamirisalo blagim mirisom blago¬ 
slovljenoga ulja od masline. 

Nebo se razvedrilo i sjalo neobično svijetlim 
sjajem ružičastim, bijelim i modrim. 

Željko je ležao u besvjestici mirno. 

Prenulo ga pokadšto, kada bi mu sestra stav¬ 
ljala hladni oblog. On je osjećao, da je sve to 

beskorisno, ali se nije opirao. Znao je, kako ie tai 
posao potreban sestri radi utjehe. J J 

Kadgod mu se činilo, da je dan, kadgod da je 
noć. I bilo je tako, tek što bolesnik nije pratio tok 
vremena. 

— Sirotice moja! — htio je Željko nekoliko 
puta reći svojoj sestri. I želio ju je umoliti, neka 
legne i neka se bar malo odmori. Ali je to nekako 
zaboravljao izreći, ili je odgađao, da rekne malo 
kasnije. 

Nekoliko puta je primijetio, da mu obloge 
stavlja druga ruka, ne sestrina. Nije pogledao čija 
je ruka. 

Čuo je glas tetke i njezinih kćeri. 

Čuo je i glas svoje matere. Ona je govorila 
veoma glasno i opipala mu glavu i ruku. Željko je 
majci htio reći nešto ugodno, ali se nije ničemu do¬ 
sjetio. Nasmiješio se samo i zadrijemao. 

Najedanput je mladi Iličić rastvorio oči i ugle¬ 
dao na stoliću do svoga kreveta u nepoznatoj vazi 
bijeli veliki cvijet. Krizantemu. Motrio ju je i bila 
mu je draga, kao neki stari znanac. Kao prijatelj 
s bujnom, kovrčastom, sijedom kosom. 

Htio je segnuti za cvijetom, da ga rukom po- 
draga i dotakao je kosu svoje sestre, koja je prig- 
nula umornu glavu na rub bratova ležaja. 

— Ti si tu, dijete? — začudio se milo Željko. 

Ljiljana se u isti mah i prepala i obradovala. 

— Bolujem li ja ovako već mnogo vremena? 

— Ne suviše dugo! — šapnula je djevojka. 

— Eto, sada sam prešao krizu. Prebolio sam. 
Ozdraviti ću i vratiti se na posao. 

— Bogu hvala! 

Željko se osjećao kao da je prebolivši krizu pre- 
patio i svu onu duševnu muku. Ljiljana je to 
besvjesno slutila, shvaćala i razumjela, tek je stre¬ 
pila, da se s bratovih usana, očiju i lica ne odaleči 
ovaj časak zadovoljstva. 

Mladić je pogledavao sliku svoje sestre i svoju 
sestru samu. Tada se domislio: 

— Ti si, zar ne, javila u moj ured, da sam 
izostao ovih nekoliko dana zbog bolesti? 

>— Jesam! — .požurila se odgovoriti djevojka. 
— Sama sam bila u tvome uredu. Rekli su mi da 
imade mnogo posla, vrlo mnogo ... pa su meni 
dali da radim. 

Ljiljana je govorila brzo i živo: 

— Samo poslije podne radim u uredu, a prije 
podne ću polaziti predavanja na sveučilištu. Sve ću 
to ja moći, dok se ti ne oporaviš. 

Ljiljana je usporila govor i rekla važno: 

— A ono... o mome studiju... to nijesi ti 
Željko izmislio. To je istinska moja, velika, živa 
i jedina životna želja... Tek što si ti brate u te¬ 
melje moga studija ugradio suviše mnogo svoga 
zdravlja i života. 

Željko je gledao svoju sestru kao blagu vijest, 
kao objavu i kao saznanje velikoga dobra. 

A Ljiljani je utrnuo glas na usnama. Prignula je 
glavu. Sagnula se do bratove blijede ruke i polju¬ 
bila je. 


O piscu ove knjige vidi na kr ju njegova romana „Sofiju 
odabra“ (Izdanje Hrv. Knjiž. Društva sv. Jeronima. 

